**ITEKA RYA PEREZIDA N° 85/01 RYO KU WA 02/09/2002 RISHYIRAHO AMABWIRIZA RUSANGE AGENGA IMIHANDA N'UBURYO BWO KUYIGENDAMO.**

***Twebwe Paul KAGAME,***

*Perezida wa Repubulika,*

Dushingiye ku Itegeko Shingiro rya Repubulika y’u Rwanda, cyane cyane mu ngingo yaryo ya 9, 10 n’iya 16 igika cya 3 z’Amasezerano yerekeranye n’igabana ry’Ubutegetsi yashyiriweho umukono ARUSHA ku wa 30 ukwakira 1992;

Tumaze kubona itegeko n° 34/1987 ryo kuwa 17 Nzeli 1987 ryerekeye imihanda n'uburyo bwo kuyigendamo;

Dusubiye ku cyemezo n° 660/206 cyo ku wa 11 Nzeri 1958 gishyiraho amategeko agenga imihanda n’uburyo bwo kuyigendamo;

Inama y’Abaminisitiri yateranye ku wa **18 Ukuboza 1998**; imaze kubisuzuma no kubyemeza;

**TWATEGETSE KANDI DUTEGETSE:**

# IGICE CYA MBERE: AMATEGEKO ABANZA

**UMUTWE WA MBERE: IBIREBWA N'IRI TEKA**

**Ingingo ya 1:**

Iri teka rigenga uburyo bwo kugenda mu nzira nyabagendwa, bwerekeye abanyamaguru, ibinyabiziga, inyamaswa zikurura, izikorera ibintu, cyangwa izo bagenderaho kimwe n'amatungo.

**UMUTWE WA II: IBISOBANURO**

**Ingingo ya 2:**

Mu gukurikiza ibivugwa muri iri teka:

1. Ijambo "**Inzira nyabagendwa"** rivuga imbago zose z'imihanda minini, amabarabara, aho abantu nyamwinshi bahurira, aho imodoka zihagarara, inzira n'utuyira two ku muhanda, ibiraro, ibyombo, mbese ku buryo rusange, imihanda nyabagendwa yose igendwamo ku butaka;

1. Ijambo "**umuhanda",** rivuga igice cyangwa ibice by'inzira nyabagendwa bigendwamo n'ibinyabiziga, iyo nzira nyabagendwa ikaba yagira imihanda myinshi itandukanyijwe ku buryo bugaragara n'ubutaka bwayo cyangwa ubusumbane;

1. Ijambo "**inzira y'ibinyabiziga**", rivuga umuhanda n'inzira ziwukikije;

1. Ijambo "**igisate cy'umuhanda"** rivuga kimwe mu bice bigabanyije umuhanda mu burebure bwawo bishobora kugaragazwa n'umurongo umwe ukomeje cyangwa ugizwe n'uduce dukulikiranye ariko icyo gisate kikagira ubugari buhagije ku buryo ibinyabiziga bitali amagare, velometeri cyangwa amapikipiki bigenda bibangikanye;

1. Ijambo "**agahanda k'amagare**" bivuga igice cy'inzira nyabagendwa cyagenewe kunyurwamo n'amagare na velomoteri bikagaragazwa n'ikimenyetso cyabigenewe.

1. Amagambo "**isangano"** ni "inkomane" bivuga ahantu hose imihanda ihurira, aho umuhanda urasukira mu wundi cyangwa mu maharakubiri y'inzira nyabagendwa, ubwo hakabarirwamo imyanya igizwe n'ayo mahuliro n'izo nkomane cyangwa n'ayo maharakubiri y'imihanda.

1. Ijambo **"akayira"** bivuga inzira nyabagendwa ifunganye yagenewe gusa abanyamaguru cyangwa ibinyabiziga bigendera ku biziga bibiri.

1. Ijambo "**inzira y'igitaka"** bivuga inzira nyabagendwa yagutse kurusha akayira ariko ubusanzwe ikaba itaragenewe ibinyabiziga bibiri

Inzira y'igitaka ikomeza kwitwa ityo iyo isa n'umuhanda igihe irasutse gusa mu yindi nzira nyabagendwa

1. Ijambo "**urusisiro**" bivuga ahantu hose hari amazu yegeranye cyangwa afatanye, ari ku ruhande urwo arirwo rwose rw'inzira nyabagendwa cyangwa se aho binjirira n'aho basohokera hagaragazwa n'ibyapa by'aho hantu;

1. Ijambo "**umuyobozi"** bivuga umuntu wese utwaye ikinyabiziga cyangwa uyobora mu nzira nyabagendwa inyamaswa zikurura, zikorera cyangwa zigenderwaho, cyangwa amatungo, yaba ubushyo cyangwa imwe imwe;

1. Ijambo "**umukozi ubifitiye ububasha"** bivuga umwe mu bakozi bavugwa mu ngingo ya 3 y'iri teka, wambaye ku buryo bugaragaza ibimenyetso by'imirimo ashinzwe.

Iyo umugenzi ahagaze, umukozi ubifitiye ububasha ashobora kuba adafite ibyo bimenyetso, ariko rero agomba kugaragaza ko abifitiye ububasha

1. Ijambo "**ikinyabiziga"** bivuga ikintu cyose gikoreshwa mu gutwara abantu n'ibintu ku butaka, kimwe n'igikoresho cyose kigendeshwa, gihingishwa, gikoreshwa mu nganda cyangwa ahandi.

1. Ijambo "**ikinyamitende"** bivuga ikinyabiziga cyose, nk'igare ry'ikiziga kimwe, ry'ibiziga bibiri, bitatu cyangwa bine, kigendeshwa n'ingufu z'abantu bakiriho nko kuba bakoresha ibirenge cyangwa intoki.

1. a) Ijambo **"igare"** bivuga ikinyamitende cy'ibiziga bibiri;

b) Ijambo "**velomoteri"** bivuga ikinyabiziga gifite ibiziga bitarenze bibiri kandi gifite moteri itarengeje santimetero kibe 50 cyangwa imbaraga zitarenga KvA 4 kandi, hakurikijwe uko cyakozwe, umuvuduko wacyo nturenge Km 60 mu isaha.

Igare na velomoteri bidahetse ababigenderaho ntibifatwa nk'ibinyabiziga.

1. Ijambo "**ipikipiki"** bivuga ikinyabiziga cyose cy'ibiziga bibiri gifite moteri, ukuyemo za velomoteri;

1. Amagambo "**ikinyamitende itatu n'ikinyamitende ine bifite moteri"** bivuga ibinyabiziga by'ibiziga bitatu cyangwa bine bitarengeje uburemere bw’ibiro 400, kandi moteri ikaba itarengeje santimetero kibe 350 cyangwa imbaraga zayo zikaba zitarengeje KvA 15.

Gushyira intebe ku ruhande cyangwa romoruki inyuma y'ibinyabiziga byavuzwe ku bika 13, 14, 15 na 16 ntacyo bihindura ku rwego birimo.

1. Ijambo "**ikinyabiziga kigendeshwa na moteri"** bivuga ikinyabiziga cyose gifite moteri ikigendesha kandi kigendeshwa n'ibikigize;

1. Ijambo "**imodoka"** bivuga ikinyabiziga cyose kigendeshwa na moteri, uretse za velomoteri, ipikipiki, ibinyamitende itatu cyangwa ine bifite moteri, n'imashini zikurura n'izindi zihinga zifite moteri zikaba kandi ku busanzwe zitwara mu nzira nyabagendwa abantu cyangwa ibintu cyangwa se zigenewe gukurura ibindi binyabiziga bitwara abantu cyangwa ibintu;

1. Ijambo "**romoruki"** bivuga ikinyabiziga kigenewe gukururwa n'ikindi; iryo jambo rikoreshwa kandi kuri za makuzungu;

1. Ijambo "**makuzungu"** bivuga romoruki iyo ariyo yose yagenewe gufatishwa ku kinyabiziga gikurura ku buryo igice cyayo kiba kikiryamyeho kandi igice cy'uburemere bwacyo ndetse n'ubw'ibyo itwaye bukaba bushikamiye icyo kinyabiziga;

1. Ijambo "**romoruki ntoya"** bivuga romoruki iyo ariyo yose ifite uburemere butarenga ibiro 750.

1. Amagambo "**ibinyabiziga bikomatanye"** na "ibinyabiziga bikururana" bivuga ibinyabiziga bifatanye bikagenda nk'aho ari kimwe;

1. Ijambo "**ikinyabiziga gifatanije**" bivuga ikinyabiziga gikomatanye, kimwe ali ikinyabiziga gikurura, ikindi ari makuzungu ;

1. Ijambo "**ikinyabiziga gikururana kabiri**" bivuga ibinyabiziga bikomatanye bikururana bigizwe n'ikinyabiziga gifatanije kandi kiriho romoruki yacyo;

1. Amagambo "**uburemere bwite**" n'"**uburemere bw'ikidapakiye",** bivuga uburemere bw'ikinyabiziga kizima gifite karosori n'ibikoresho byacyo ngombwa kandi cyuzuye lisansi, mazutu cyangwa gazi, amazi n'amavuta, aliko hatabariwemo abagitwaye, abantu cyangwa imizigo cyikoreye;

1. Ijambo "**uburemere bwikorewe"** bivuga uburemere bwite bw'ikinyabiziga kizima hongereweho uburemere bw'imizigo cyikoreye, ubw'ugitwaye n'ubw'undi muntu wese gitwaye;

1. Ijambo "**uburemere ntarengwa bwemewe** " bivuga uburemere bwose ntarengwa bw'ikinyabiziga bwemejwe hakurikijwe ibivugwa muli iri teka, uburemere ntarengwa bwemewe bw'ibinyabiziga bikomatanye, bw'ikinyabiziga gifatanije cyangwa bw'ikinyabiziga gikurana kabiri, bwitwa "uburemere bugendanwa";

1. Ijambo"**guhagarara umwanya muto**" bivuga igihe cya ngombwa ikinyabiziga kimara gihagaze kugirango abantu cyangwa ibintu byinjire cyangwa bisohoke;

1. Ijambo "**guhagarara umwanya munini"** bivuga igihe kirenze icya ngombwa ikinyabiziga kimara gihagaze kugira ngo abantu cyangwa ibintu byinjire cyangwa bisohoke;

1. Ijambo "**akagarura-rumuri"** bivuga akantu karabagirana gasubiza imirasire y'urumuri ku kintu kiyohereje;

1. Ijambo "**ikinyabiziga - ndakumirwa**" ni ibinyabiziga by'abapolisi, ibizimyankongi ndetse n'ibinyabiziga bitwara abarwayi, iyo bijya aho bigomba gutabara byihutirwa kandi bikarangwa n'intabaza irabagirana cyangwa irangurura ijwi;

1. Ijambo “**Amatara y'urugendo**" (amatara maremare) bivuga amatara y'ikinyabiziga amurika umuhanda mu ntambwe ndende imbere y'icyo kinyabiziga;

1. Ijambo” **Amatara yo kubisikana"** (amatara magufi) bivuga amatara y'ikinyabiziga amurika inzira nyabagendwa imbere y'icyo kinyabiziga kitagombye guhuma cyangwa kubangamira abayobozi bava mu cyerekezo.

1. Ijambo “**amatara ndangambere”** bivuga amatara yikinyabiziga akiranga kandi agaragaza ubugari bwacyo burebewe imbere.

1. Ijambo "**amatara ndanganyuma"** bivuga amatara y'ikinyabiziga akiranga kandi yerekana ubugari bwacyo burebewe inyuma;

1. Ijambo "**amatara kamena-bihu y'imbere"** bivuga amatara y'ikinyabiziga abonesha neza inzira imbere yacyo igihe cy'igihu, cy'imvura nyinshi, cy'urubura cyangwa cy'umukungugu.

1. Ijambo "**amatara kamena-bihu y'inyuma**" bivuga amatara y'ikinyabiziga akiranga kandi yerekana ubugari bwacyo kirebewe inyuma igihe cy'igihu, cy'imvura nyinshi, cy'urubura cyangwa cy'umukungugu mwinshi;

1. Ijambo "**amatara yo gusubira inyuma"** bivuga amatara y'ikinyabiziga agenewe kubonesha inzira inyuma y'ikinyabiziga no kumenyesha abandi bagenzi ko ikinyabiziga gisubira inyuma cyangwa kigiye gusubira inyuma;

1. Ijambo "**itara ndanga-cyerekezo**” cyangwa ikinyoteri" bivuga itara ry'ikinyabiziga rigenewe kwereka abandi bagenzi ko umuyobozi ashaka kugana iburyo cyangwa ibumoso;

1. Amagambo "**itara rishakisha"** n'"itara rihindukizwa" bivuga, itara ry'ikinyabiziga gishobora guhindukizwa n'umuyobozi bidatewe n'uko ikinyabiziga kigenda kandi rishobora kumurika ikintu kiri mu nzira nyabagendwa cyangwa hirya yayo;
2. Amagambo "**itara ndangamubyimba**" n'"itara ndanga burumbarare" bivuga itara ry'ikinyabiziga ryerekana ubugari bwacyo, ahagana imbere cyangwa inyuma igihe uburebure bwacyo burenga metero 6 cyangwa iyo ubugari bwacyo, habariwemo ibyo cyikoreye, burenga metero 2,10

1. Ijambo "ubuso bubonesha" bivuga ku byerekeye amatara, ubuso busohokana urumuri, naho ku byerekeye utugarura rumuri bikavuga ubuso burabagiranamo urumuri.

1. Ijambo "**itara ry'umuhondo"** bivuga itara ryose ry'umuhondo wiganje, ry'umuhondo nyawo cyangwa usa n'icunga hakurikijwe ibisobanuro bivugwa mu ngereka ya 7 y'iri teka.

**UMUTWE WA III: ABAKOZI BABIFITIYE UBUBASHA**

**Ingingo ya 3 :**

Bitabujije ububasha abagenza-cyaha bahawe n'amategeko y'umwihariko, abashinzwe cyane cyane kubahiriza iri teka ni:

1. Ba ofisiye na ba suzofisiye bo muri Polisi y'igihugu igihe bari mu kazi;

1. Ba kaporari n’abapolisi bo muri Polisi y'Igihugu igihe bari mu kazi, babitumwe na Prokireri wa Repubulika wo muri iyo fasi;

1. Abapolisi bo mu mutwe ushinzwe umutekano mu muhanda;

1. Abakozi bo mu biro by'amateme n'imihanda, ku byerekeye ibivugwa mu ngingo ya 8 n'iya 9, iya 40, 60 kugeza kuya 68, iya 72 n'iya 73 iya 113 n'iya 114, iya 117 kugeza kuya 120 z'iri teka;

1. Abakozi ba gasutamo, ku byerekeye ibivugwa mu ngingo ya 132;

1. Abakozi bo mu biro by'imisoro, ku byerekeye ibivugwa mu ngingo ya 121 kugeza ku ya 135.

1. Abakozi b'ikigo cy'ubukerarugendo na pariki z'igihugu babiherewe uburenganzira na Minisitiri w'Ubutabera;

1. Ba ofisiye bashinzwe Polisi y’igihugu igihe bayobora abasilikare bagenda ku mirongo;

1. Abakozi bo mu biro bya Minisiteri ishinzwe Gutwara Abantu n’Ibintu mu mirimo yayo babiherewe uburenganzira na Minisitiri w'Ubutabera

Abakozi bavugwa muri iyi ngingo bafite ububasha bwo kugenza ibyaha byica iri teka batarengereye imilimo bashinzwe n'ifasi bakoramo.

**UMUTWE WA IV: IMPANUKA**.

**Ingingo ya 4 :**

Bitabangamiye ibiteganywa n’amategeko ahana, umugenzi wese uguweho n'impanuka agomba:

1°. Guhita ahagarara igihe bimushobokeye kandi atagombye kubangamira bundi bushya uburyo bwo kugenda mu muhanda cyangwa kwiteza ibyago ubwe;

2°. Gukora uko ashoboye kwose kugirango uburyo bwo kugenda mu muhanda bw'aho impanuka yabereye bwoye guhungabana ashyira ibimenyetso ahashobora kubyara inkomyi, nko gukoresha ikimenyetso n°A,29, kwakiriza icyarimwe amatara yose ndangacyerekezo y'ikinyabiziga, cyangwa kuhatereka itara rimyatsa, ry'umuhondo cyangwa risa n'icunga;

3°. Iyo umuntu yapfiriye mu mpanuka cyangwa yakomerekeyemo bikabije kandi bikaba bidahungabanya uburyo bwo kugenda mu muhanda, kwirinda guhindura uko ibintu bimeze, gusibanganya ibimenyetso bishobora kugaragaza abari mu makosa, no kubimenyesha cyangwa gutumaho abubahiriza amahoro bari hafi aho;

4°. Iyo abandi Bantu bahuye n'iyo mpanuka babimusabye, kubabwira umwirondoro we;

5°. Iyo umuntu yapfiriye muri iyo mpanuka cyangwa yakomerekeyemo bikabije, ariko akabona nta byago bishobora kumutera, kuguma aho impanuka yabereye cyangwa kuhagaruka kugez'igihe abubahiriza amahoro bahagereye, cyeretse iyo bamwemereye kuhava cyangwa iyo agomba gutabara abakomeretse cyangwa kujya kwivuza ubwe bwite;

6°. Iyo impanuka yangije ibintu gusa cyangwa hakaba hari abakomeretse byoroheje, kugana aho impanuka yabereye, kugirango, abyumvikanyeho n'uwo bagonganye, bagaragaze uko byagenze, cyangwa niba batabyumvikanyeho, afashe umukozi ubishinzwe kubyirebera.

Ariko rero, iyo umukozi ubifitiye ububasha adashobora cyangwa atashoboye kugera aho byabereye mu gihe kiringaniye , abahuye n'impanuka bashobora buri wese kubimureba, igihe bishoboka, kubimenyesha umutegetsi ushinzwe kubahiriza amahoro uri hafi cyangwa uri aho batuye.

Nk'uko iyi ngingo ibiteganya:

* "umuntu wakomeretse cyane" bivuga umuntu wagize ibikomere bishobora kumuviramo urupfu, kumushegesha wese, kumutesha igice cy'umubiri cyangwa wacitse urugingo.

* "igikomere cyoroheje" bivuga igikomere cyose umuntu asanga kitahungabanya ubuzima, kitamushegesha wese cyangwa kitatuma atakaza igice cy'umubiri cyangwa urugingo.

# UMUTWE WA V: IBITEGEKWA - IBYAKWA-IBIMENYETSO

**Ingingo ya 5 :**

1. Umugenzi wese uri mu nzira nyabagendwa agomba guhita yumvira ibitegetswe n'abakozi babifitiye ububasha.

1. Ibitegekwa ni nk' ibi:

1. ukuboko kuzamuye, gutegeka abagenzi bose guhagarara keretse abageze mu isangano bagomba guhita bahava;

1. ukuboko cyangwa amaboko atambitse ategeka guhagarara abaturuka mu byerekezo bisanganya icyerekezo cyerekanwa n'ukuboko cyangwa amaboko arambuye.

1. kuzunguza intambike itara ritukura, bitegeka guhagarara abo iryo tara riganishaho.

1. Umugenzi wese ategetswe kugaragaza umwirondoro we igihe umukozi ubifitiye ububasha abimusabye bitewe n' ikosa akoze ryica iri teka, cyangwa habaye impanuka.

1. Umuyobozi w' ikinyabiziga gihagaze umwanya muto cyangwa munini ategetswe kugikuraho igihe abisabwe n' umukozi ubifitiye ububasha.

1. Umugenzi wese agomba kubahiriza ibimenyetso byashyiriweho gutunganya uburyo bwo kugenda mu muhanda igihe cyose ibyo bimenyetso biteye uko byagenwe kandi bigaragara bihagije.

1. Ibitegekwa n' abakozi babifitiye ububasha birusha agaciro ibindi bimenyetso.

**UMUTWE WA VI: URUHUSHYA RWO GUTWARA IBINYABIZIGA.**

**ICYICIRO CYA MBERE: Uruhushya rwo gutwara ibinyabiziga**  **rutangiwe mu Rwanda.**

**Ingingo ya 6 :**

1. Ntawe ushobora gutwara ikinyabiziga kigendeshwa na moteri mu nzira nyabagendwa adafite kandi atitwaje uruhushya rwo gutwara ibinyabiziga rwatanzwe na Polisi y’igihugu.

Uko uruhushya rwo gutwara ikinyabiziga ruteye n’uko rutangwa, bigenwa n’Iteka rya Minisitiri ushinzwe Gutwara Abantu n’Ibintu abisabwe na Komité y’Igihugu ishinzwe umutekano mu mihanda;

Umuyobozi agomba kwerekana ako kanya uruhushya rwo gutwara ibinyabiziga arubajijwe n'umukozi ubifitiye ububasha.

1. Uruhushya rwo gutwara ibinyabiziga rwerekana urwego cyangwa inzego z'ibinyabiziga cyatangiwe.

Inzego z'ibinyabiziga zisabirwa uruhushya ni izi:

*Urwego* *A*. Amapikipiki n'ibinyamitende itatu bifite moteri biriho cyangwa bidafite intebe ku ruhande.

*Urwego* *B*: Imodoka zakorewe gutwara abantu kandi zifite imyanya munani ntarengwa yo kwicarwamo hatabariwemo uw'umuyobozi.

* + Imodoka zagenewe gutwara ibintu kandi zifite uburemere ntarengwa bwemewe butarenga ibiro 5.000 (Toni 5).

* + Ibinyamitende ine bifite moteri.

Ku binyabiziga byo muri urwo rwego bashobora gushyiraho romoruki ntoya ifite umutambiko umwe.

*Urwego C*: Imodoka zagenewe gutwara ibintu bifite uburemere ntarengwa bwemewe burenga ibiro 5.000.

Ku binyabiziga by'urwo rwego bashoboraga gushyiraho romoruki ntoya.

*Urwego D*: Imodoka zakorewe gutwara abantu kandi zifite imyanya irenga umunani yo kwicarwamo, hatabariwemo uw'umuyobozi.

*Urwego E*: Ibinyabiziga bikomatanye bifite ikinyabiziga gikurura kiri muri rumwe mu nzego B, C na D umuyobozi afitiye uruhushya kandi romoruki yabyo ikaba ifite uburemere ntarengwa bwemewe burenga ibiro 750.

*Urwego F:* Ibinyabiziga bidasanzwe (ibimashini bihinga, bikora imihanda biterura, …).

1. Imodoka zigenda mu nzira nyabagendwa zitabarirwa muri rumwe mu nzego zimaze kuvugwa, nk'imashini z'ubuhinzi cyangwa z'inganda zibarirwa mu rwego B, nta kwita ku buremere bwazo.

1. Uruhushya rwo gutwara ibinyabiziga rutangwa burundu abarusaba bamaze gutsinda ibizamini bikurikira kandi herekanywe icyemezo gitangwa na muganga wemewe akurikije ibivugwa mu gika cya 8 cy’iyi ngingo:

1. ikizamini ku masomo cyerekana ko ubazwa azi bihagije amategeko y'umuhanda;

1. ikizamini cyerekana ko ubazwa azi gutwara ikinyabiziga cyo mu rwego asabira uruhushya rwo gutwara.

Ibizamini byerekeye amasomo no gutwara ibinyabiziga kugirango hatangwe uburenganzira bwo gutwara ibinyabiziga bikorwa mu buryo bwashyizweho na Minisiteri ishinzwe gutwara abantu n’ibintu.

5. a) uruhushya rw’agateganyo rwo gutwara ibinyabiziga rushobora guhabwa umuntu wese urusabye kugirango bimufashe kugera ku bumenyi buhagije bwo gutwara ibinyabiziga buzatuma abona icyemezo cy’uburenganzira burunduye.

Uruhushya rw’agateganyo rwo gutwara ibinyabiziga rutangwa ari uko urwaka atsinze ikizamini cy'amasomo giteganywa mu gika cya 4 a), cy'iyi ngingo.

1. Uruhushya rw’agateganyo rwo gutwara ibinyabiziga rufite agaciro ku nzego zose z'ibinyabiziga.

1. Uruhushya rw’agateganyo rwo gutwara ibinyabiziga rumara amezi atatu; icyo gihe rushobora kwongerwa inshuro eshatu gusa.

1. Ufite uruhushya rw’agateganyo rwo gutwara ibinyabiziga ntiyemerewe gutwara imodoka keretse ari kumwe n'umwigisha ufite uburenganzira bwo mu rwego rw'imodoka atwaye.

Umwigisha agomba kuba iruhande rw'uwo yigisha kugira ngo ashobore kureba neza ibyo akora kandi amugoboke mu gihe cyo kuyitwara iyo bibaye ngombwa.

Ikinyabiziga cyigirwaho kigomba kuba gifite inyuma ikimenyetso kigizwe n'inyuguti L yera yanditswe mu ibara ry'ubururu kandi ifite uburebure butari hasi ya santimetero 15 cyangwa icyapa cy’umweru cyanditseho “AUTO-ECOLE” mu nyuguti z’umukara.

1. Iyo rwatakaye, rwibwe cyangwa rwangiritse, uruhushya rwo gutwara ikinyabiziga rusimburwa by'agateganyo, mu gihe gihagije kugirango habe habonetse inyandiko yarwo kandi icyo gihe ntikirenge iminsi cumi n'itanu n'urupapuro rufite agaciro nk'ak'uruhushya rwo gutwara imodoka rutangwa na prokireri wa Repubulika.

Bisabwe n'uwari afite uruhushya rwo gutwara ikinyabiziga rwatakaye, rwibwe cyangwa rwangiritse, abategetsi batanga urwa mbere batanga n'inyandiko nshungu yarwo

1. Uruhushya rwo gutwara ibinyabiziga n'inyandiko-nshungu yarwo bitangwa ari uko harishywe aya mafaranga:

* uruhushya rwo gutwara ikinyabiziga ku rwego rutangirirwaho: 2500.

* kuri buri rwego rwiyongereyeho: 500.

* uruhushya rw'agateganyo rwo gutwara ibinyabiziga:1000.

* inyandiko-nshungu: 500

Nyamara, abafite uruhushya rw'agateganyo rugifite agaciro, batanga gusa amafaranga yari asigaye ngo babone uruhushya burunduye rwo gutwara ikinyabiziga

8. a) uruhushya rwo gutwara ibinyabiziga rwimwa cyangwa rwamburwa abantu barwaye indwara zikurikira.

* ku byerekeye uruhushya rwo mu rwego C, D, E, na F, ukubona kw'ijisho kugomba kugira 8/10 kuri buri jisho cyangwa 7/10 ku jisho rimwe na 9/10 ku rindi jisho, cyangwa se 6/10 ku jisho rimwe na 10/10 ku rindi. Biremewe ko uburwayi bw’amaso bukosorwa n’amataratara abigenewe.

* Ukumva: kutumva cyangwa kumva buhoro bikabije kandi ku matwi yombi.

* Izindi ndwara z'ubuzima zibuza bikabije ingingo gukora neza cyangwa zihungabanya imikorere y'ubwonko.

1. Prokireri wa Repubulika ashobora gutumiza umuntu wese ufite uruhushya rwo gutwara ibinyabiziga akekaho bumwe mu burwayi bumaze kuvugwa kugira ngo asuzumwe na muganga amutegetse; muganga yoherereza Prokireri ibyo yabonye mu gihe kitarengeje iminsi umunani.

1. Prokireri wa Repubulika ashobora kwambura by'agateganyo uruhushya rwo gutwara ikinyabiziga umuntu wese wanze gusuzumwa na muganga; ashobora na none kwambura uruhushya umuntu wese uzwiho uburwayi bumaze kuvugwa.

1. Icyemezo cya Prokireri wa Republika kiri kumwe n'inyandikuro yemewe ya raporo ya muganga wa Leta, cyohererezwa nyirubwite mu ibaruwa ishinganywe mu iposita ikanatangirwa icyemezo cy'uko bayibonye.

1. Icyemezo cya Prokireri wa Repubulika ntikijulirirwa iyo cyafashwe kubera kwanga gusuzumwa na muganga.

1. Ku zindi mpamvu, icyemezo gishobora kujuririrwa kwa prokireri mukuru w'urukiko rw'ubujurire mu gihe cy'iminsi 30 nyirubwite amaze kubona icyemezo cya Prokireri wa Repubulika.

Igihe cyemewe cyo kujurira n'ubujulire ntibihagarika icyemezo.

1. Uwajuliye asuzumwa n'akanama k'abaganga batatu, umwe muri bo agashyirwaho na Prokireri mukuru, uwa kabiri agashyirwaho n'uwajuriye, uwa gatatu agashakwa n'abo baganga babiri ba mbere.

Ukwamburwa uruhushya rwo gutwara ikinyabiziga kugumaho ari uko byemejwe n'ubwiganze bw'amajwi y'abagize ako kanama; muri icyo gihe amafranga agomba gutangwa aherera k'uwajuriye.

Icyemezo cyo kwambura burundu uruhushya rwo gutwara ikinyabiziga kimenyeshwa ubutegetsi bwabutanze.

9. Binyuranyije n'ibimaze kuvugwa, ntibategetswe kugendana uruhushya rwo gutwara ibinyabiziga, abayobozi bataramara umwaka mu Rwanda iyo bafite:

* uruhushya mpuzamahanga rwo gutwara ikinyabiziga ruteye kimwe n'urugero rugize umugereka wa 7 w'amasezerano yakorewe i Viyeni kuwa 8 Ugushyingo 1968, yerekeye uburyo bwo kugenda mu muhanda ;
* uruhushya mva-mahanga rwo gutwara ikinyabiziga ruhuje n’amategeko ari ku mugereka wa 6 w’amasezerano y’i Viyeni yo kuwa 8 ugushyingo 1968; ariko urwo ruhushya rukaba rufite agaciro, kandi rwaratanzwe n’igihugu cyasinye ayo masezerano cyangwa n’ikigo cyabiherewe ububasha nikindi gihugu cyasinye ayo masezerano. Abafite kimwe muri izo mpushya bagomba guhita barwerekana iyo babisabwe n'umukozi ubifitiye ububasha.

Batagombye gukora ikizamini cy'amasomo n'icyo gutwara ikinyabiziga, bashobora kubona uruhushya rutangirwa mu Rwanda rwo gutwara ikinyabiziga iyo berekanye uruhushya mpuzamahanga cyangwa mvamahanga, bapfa gusa kubisaba mbere y'irangira ry'igihe cy'umwaka giteganywa ku gice cya mbere cy'iki gika.

# ICYICIRO CYA II: Uruhushya mpuzamahanga rwo gutwara ikinyabiziga

**Ingingo ya 7 :**

1. Polisi y’igihugu ifite ububasha bwo gutanga uruhushya mpuzamahanga rwo gutwara ikinyabiziga hakurikijwe ibiri ku rugero rugize umugereka wa 7 w'amasezerano y'i Viyeni yo kuwa 8 ugushyingo 1968 yerekeranye n’uburyo bwo kugenda mu muhanda ;

1. Uruhushya mpuzamahanga rwo gutwara ikinyabiziga rushobora guhabwa gusa abafite icyemezo cyo gutwara ikinyabiziga cyatanzwe n’igihugu cyabo kandi kigifite agaciro; abagihawe batanga amafranga 10.000 y’ u Rwanda.

**IGICE CYA KABIRI: UBURYO BWO KUGENDA MU MUHANDA**

**UMUTWE WA MBERE: AMATEGEKO RUSANGE**

# ICYICIRO CYA MBERE: Kurinda inzira nyabagendwa n’abayigendamo

**Ingingo ya 8 :**

1. Birabujijwe kubangamira uburyo bwo kugenda mu muhanda cyangwa gutuma watera ibyago kubera kujugunya, kurunda, gusiga cyangwa kugusha mu nzira nyabagendwa ibintu ibyo aribyo byose, nk’ibisate by’ibirahure, mazutu lisansi, gazi n’amavuta, kuhuka umwotsi cyangwa ibyuka, cyangwa se kuhashyira ikintu cyose cy’inkomyi.

Ibyo ntibibujijwe ku bakozi b’imirimo ya Leta, igihe bari mu kazi kabo bakoresha ibyuma bivubura imyotsi, ibyuka cyangwa ibifu.

Ni kimwe no ku bikorera ubwabo bakoresha nk’ibyo kandi imirimo bakora ikaba ari iya Leta cyangwa se bakaba bayikora bafite uruhushya bahawe na Perefe.

Mu gihe iyo mirimo ikorwa, abagenzi nibo bagomba gukora uko bashoboye kwose kugirango birinde impanuka ishobora kuba.

1. Iyo ikinyabiziga gihagaze kubera impanuka cyangwa iyo ibyo gitwaye cyangwa bimwe muri ibyo biguye mu nzira nyabagendwa, umuyobozi wacyo agomba gukora uko ashoboye kwose kugira ngo inzira igendwemo nta nkomyi.

Iyo umuyobozi atabishoboye umuherekeje niwe ugomba kubikora yaba ntawe afite bigakorwa n'undi mugenzi wese waguweho n'iyo mpanuka.

1. Birabujijwe kwonona inzira nyabagenwa, kuvanaho, kwimura, kwangiza, guhirika cyangwa gusenya imbago, ibimenyetso, ibyapa biyiteyeho cyangwa ibiyubatseho.

**Ingingo ya 9 :**

Umuyobozi agomba gukora uko ashoboye kugirango yirinde kwangiza umuhanda agenda buhoro, agabanya ibyo ikinyabiziga kikoreye cyangwa se anyura indi nzira.

By’umwihariko ibinyabiziga bifite iminyururu, iyo bigenda mu nzira nyabagendwa bigomba gushyirwaho ibya ngombwa bituma bitagira icyo byangiza ku muhanda. Nta na rimwe bishobora kugenda ku mihanda ya kaburimbo, uretse ibinyabiziga bya gisirikare mu bihe bidasanzwe.

# ICYICIRO CYA II: Ibyerekeye abayobozi

**Ingingo ya 10 :**

1. Ikinyabiziga cyose cyangwa ibinyabiziga bikururana, iyo bigenda, bigomba kugira ubiyobora.

Inyamaswa zikurura, zikorera cyangwa zigenderwaho, kimwe n'amatungo, yaba rimwe cyangwa ubushyo, zigomba kugira uziyobora iyo zigenda mu nzira nyabagendwa.

1. Umuyobozi agomba kuba ashobora kuyobora, gukora igihe cyose ibyo ategetswe kandi agomba kugenga igihe cyose ikinyabiziga cyangwa inyamaswa ayoboye.

Nk’umuyobozi, ntagomba guterwa imbogamizi igihe ayobora no gukingirizwa bitewe n'umubare w'abagenzi cyangwa n'uko bafashe imyanya, cyangwa bitewe n'ibintu bitabonerana byometse ku birahure.

**Ingingo ya 11.**

Imyaka y'ifatizo ni:

* Imyaka 20 ku bayobozi b'imodoka ziri mu nzego C,D,E na F zivugwa ku gice cya 2 cy'ingingo ya 6 y'iri teka;

* Imyaka 18 ku bayobozi b'ibinyabiziga biri mu nzego A na B ;

* Imyaka 15 ku bayobozi ba velomoteri, mu gihe ariko nta wundi uyiriho uretse uyitwaye, na 17 mu bindi bihe;

* Imyaka 14 ku bayobozi b'inyamaswa zikurura, zaba ziziritse cyangwa zitaziritse ku cyo zikurura no ku bayobozi b'inyamaswa zikoreye cyangwa zigenderwaho;

* Imyaka 12 ku bayobozi b'amatungo

**Ingingo ya 11 bis: Inyamanswa**

Usibye igihe hatanzwe amabwiriza yihariye yo kwimuka, inyamaswa zigomba kugabanywa mo ibice by’imirongo ifite uburebure buringaniye kandi itandukanyijwe n’intera ihagije kugirango bitabangamira uburyo bwo kugenda.

# ICYICIRO CYA III: Uruhande rugenderwamo mu muhanda

**Ingingo ya 12 :**

1. Umuyobozi wese w'ikinyabiziga, igihe cyose bishoboka, agomba gukomeza kugendesha ikinyabiziga atwaye ku ruhande rw'iburyo rw'umuhanda kandi akegera inkombe yawo y'iburyo igihe abonye undi aturutse aho agana cyangwa agiye kumunyuraho kimwe n'igihe cyose atabona imbere ye neza.

Inyamanswa zigenda mu muhanda zigomba, uko bishobotse kwose, gukomeza kugendera ku nkombe y'iburyo.

1. Keretse hari amategeko yihariye, iyo inzira nyabagendwa igabanijwemo imihanda ibiri cyangwa itatu itandukanyijwe ku buryo bugaragazwa n'akarondorondo k'ubutaka, umwanya utanyurwamo n'ibinyabiziga, ubusumbane bw'imihanda, cyangwa itandukanyijwe n'umurongo w'umweru urombereje, abayobozi ntibashobora kunyura mu muhanda ubangikanye n'uwo bagenderamo.

1. Iyo umuhanda ugabanijwemo ibisate bine kandi kuwugendamo bigakorwa mu byerekezo bibiri, umuyobozi wese abujijwe kunyura mu bisate bibiri biri ibumoso kandi kugenda ku mirongo ibangikanye byemewe gusa ku gice cya kabiri cy'iburyo bw'umuhanda.

Kugenda ku mirongo ibangikanye byemewe na none ku mihanda igenderwamo mu cyerekezo kimwe kandi igabanijwemo nibura ibisate bibiri.

Ibyo aribyo byose, abakozi babifitiye ububasha bashobora gutegeka kugenda ku mirongo ibangikanye.

Iyo, kubera ubucucike bw'ibigenda mu muhanda hiremye imirongo ibangikanye kandi irombereje abayobozi bagomba gukomeza kugendesha ibinyabiziga ku murongo umwe, keretse igihe bashaka guhindura icyerekezo kandi bakabigira ku buryo batabangamira bikabije imigendere myiza y'ibindi binyabiziga **.**

Ibyo kugenda ku mirongo ibangikanye byemewe kandi ibisate by'umuhanda bikaba bigaragazwa n'imirongo irombereje cyangwa iciyemo uduce, abayobozi babujijwe kunyura hejuru y'iyo mirongo.

1. Iyo umuhanda ugabanyijemo ibisate bitatu kandi ukaba ugenderwamo mu byerekezo byombi, umuyobozi wese abujijwe kugendera mu gisate cyerekeye inkombe y'ibumoso bw'umuhanda.

1. Iyo umuhanda ugabanyijwemo ibisate bibiri kandi ukaba ugenderwamo mu byerekezo byombi, umuyobozi wese abujijwe kugendera mu gisate kiri ibumoso bw'umuhanda, keretse iyo kugana muri urwo ruhande byemewe.
2. Umuyobozi wese ugenda mu muhanda agomba gusiga ibumoso bwe ubwikingo, imbago n'ibindi bimenyetso byerekana aho bagomba kunyura ku buryo buboneye, keretse iyo hashinzwe ikimenyetso n°D; 1.b aribwo bashobora kunyura iburyo cyangwa ibumoso uko bashatse.

**Ingingo ya 13 :**

1. Umuyobozi wese ugenda mu muhanda abujijwe kurengera inzira y'abanyamaguru, ubwikinge, inkombe z'umuhanda cyangwa uduhanda tw'amagare, abigilishije uruhande urwo arirwo rwose rw'ikinyabiziga cyangwa ibyo cyikoreye.

1. Bitanyuranyije n'ibivugwa mu ngingo ya 59, birabujijwe kugenza cyangwa gukomeza kugenza ikinyabiziga gifite ubuhagarike burengeje metero enye, habaliwemo ibyo cyikoreye.

**Ingingo ya 14 :**

Iyo banyuze iruhande rw'inkomyi abanyamaguru bagomba gukikira banyuze mu muhanda, abayobozi bagomba gusiga umwanya ufite ubugari bwa metero imwe nibura hagati yabo n'iyo nkomyi.

Iyo bidashobora kubahirizwa kandi umunyamaguru akaba anyura hafi y'iyo nkomyi, umuyobozi agomba kuyikikira afite umuvuduko utarengeje kilometero eshanu mu isaha.

# ICYICIRO CYA IV: Inkomane-Gutambuka mbere

**Ingingo ya 15 :**

1. Umuyobozi wese ugiye kugera mu nkomane agomba gukoresha ubwitonzi buhagije bujyana n'uko aho ageze hameze kandi akareba neza niba umuhanda agiye kwinjiramo utarimo inkomyi, akagenda agabanya umuvuduko akurikije uko asanga atabona neza kandi byaba ngombwa agatanga ikimenyetso cy'uko ageze hafi.

Umuyobozi w’ikinyabiziga agomba by’umwihariko kwegera isangano agenda ku buryo ashobora guhagarara kugira ngo ibinyabiziga bitambuka mbere bihite; ndetse n'iyo ibimenyetso by'umuriro bimwemerera gutambuka ntashobora kwinjira mu isangano iyo ikinyabiziga cye gishobora kuhahagarara kandi kikabuza guhita ibinyabiziga bigenda mu muhanda usanganya.

1. Umuyobozi wese uvuye mu nzira nyabagendwa ifite ibyerekezo bibiri akaba ashaka kwinjira mu y'indi ifite icyerekezo kimwe, agomba kureka ibinyabiziga biyigendamo bigatambuka.

1. Umuyobozi wese uvuye mu nzira nyabagendwa idafite umuhanda wa kaburimbo cyangwa ukozwe nk'urimo kaburimbo akaba yinjira mu nzira ya kaburimbo n'ibimeze nkayo agomba kureka ibinyabiziga biyigendamo bigatambuka.

1. Umuyobozi wese uvuye mu kayira cyangwa mu nzira y'igitaka akaba ajya mu nzira nyabagendwa itari akayira ntibe n'inzira y'igitaka agomba kureka ibinyabiziga bigenda muri iyo nzira nyabagendwa bigatambuka.

1. Umuyobozi wese uvuye ahantu hahana imbibi n'inzira nyabagendwa agiye kwinjiramo agomba kureka ibinyabiziga bigendamo bigatambuka.

**Ingingo ya 16 :**

1. Bitanyuranije n'ibivugwa mu ngingo ya 15, umuyobozi wese agomba kureka ibinyabiziga bituruka mu kuboko kwe kw'iburyo bigatambuka keretse iyo ari mu isangano aho agomba kubahiriza amategeko yo gutambuka mbere yerekanwa n'ibyapamenyetso B.1, cyangwa B.2b na A. 22 cyangwa yerekanwa n'ibimenyetso by'amatara.

Utegetswe kureka abandi bagahita ntashobora gukomeza urugendo atari uko abona adashobora gutera impanuka, agereranije n'uko ibindi binyabiziga biri mu muhanda bimuri kure n'umuvuduko bifite.

1. Umuyobozi ugiye kwinjira mu isangano aho bagomba kuzenguruka, agomba kureka ibinyabiziga byagezemo bikabanza bigatambuka.

1. Umuyobozi wese ugeze mu masangano aho ibinyabiziga biyoborwa n'ibimenyetso by'umuriro agomba kuva muri iryo sangano adategereje ko kugenda mu kerekezo aganamo byemerwa, ariko akabikora ku buryo atabera inkomyi ibindi binyabiziga bigana mu cyerekezo cyemerewe kugendwamo.

**ICYICIRO CYA V:**  **Imiyoborere.**

**Ingingo ya 17:**

1. Umuyobozi wese ushaka kugira aho agana ntashobora kubigira atabanje kwiringira ko nabigira ataza gutera ibyago cyangwa ngo abere inkomyi abandi bagenzi bamukulikiye, bamuri imbere cyangwa bagiye kubisikana, akabigira akulikije uko abandi bagenzi bari mu muhanda, aho bagana n'umuvuduko bafite.

Ni nako bigenda nko ku muyobozi wese uvuye ku murongo w'ibinyabiziga cyangwa awugiyemo, ugana ibumoso cyangwa iburyo, mu muhanda, wambukiranyije umuhanda ukase ibumoso cyangwa iburyo agira ngo anyure mu yindi nzira nyabagendwa cyangwa kugira ngo yinjire ahantu hahana imbibi n'iyo nzira nyabagendwa, avuye aho yaramaze umwanya munini ahagaze, uhaguruka aho yari ahagaze akanya gato, uhindukira cyangwa usubira inyuma.

1. Mbere yo gukata cyangwa kujya ku ruhande rw'umuhanda, umuyobozi wese agomba mbere y'igihe kubigaragaza ku buryo budashidikanywa akoresheje indangacyerekezo cyangwa ibiranga-cyerekerezo by'ikinyabiziga cye cyangwa byaba bidakora, byamushobokera akabyerekanisha ukuboko.

Icyo kimenyetso gitanzwe kigomba gukomeza kwerekanwa mu gihe cyose ikinyabiziga kikiyoborwa, ntigikomeza kwerekanwa, iyo imiyoborere irangiye.

**Ingingo ya 18:**

Mu nsisiro, kugirango ibinyabiziga bisanzwe bitwarira hamwe abantu bigende neza, abayobozi b'ibindi binyabiziga bagomba, bitanyuranyije n'ibivugwa mu ngingo ya 17,1 , kugenda buhoro, ndetse byaba ngombwa, bagahagarara akanya gato kugirango ibyo binyabiziga bitwarira hamwe abantu bishobore kongera kugenda bihaguruka aho bigomba guhagarara.

Itegeko ritanzwe mu gika kibanza ntacyo rihindura ku itegeko rireba abayobozi b’ibinyabiziga bitwarira hamwe abantu kubyerekeye ubwitonzi buhagije bwo kwirinda impanuka iyo ariyo yose, iyo bamaze kugaragaza ko bashaka kongera kugenda bakoresheje ibiranga cyerekezo.

# ICYICIRO CYA VI: Kubisikana no kunyuranaho

**Ingingo ya 19 :**

1. Kubyerekeye imyubahirize y'iri teka, kubisikana no kunyuranaho bireba gusa ibinyabiziga bigenda.

1. Aho ibinyabiziga bigenda ku mirongo ibangikanye, gutambukira iburyo abayobozi bagenda ku murongo w'ibumoso ntibifatwa nk'aho ari ukunyuranaho bisobanurwa n'iri teka

**Ingingo ya 20 :**

1. Kubisikana bikorerwa ku ruhande rw'iburyo

1. Umuyobozi wese ubisikana n'undi, agomba gusiga ibumoso bwe umwanya uhagije kugira ngo itambuka ry'undi ryorohe, ndetse byaba ngombwa, akegera inkombe y'iburyo bw'umuhanda, iyo mu gihe cyo kubisikana abangamiwe n'inkomyi cyangwa n'abandi bagenzi, agomba kugenda buhoro kandi byaba ngombwa agahagarara akanya gato kugirango umugenzi cyangwa abagenzi bava mu cyerekezo aganamo bahite.

1. Iyo ubugari bw'umuhanda budahagije kugira ngo ibisikana ryorohe, abayobozi bashobora kunyura mu nzira z'impande z'abanyamaguru, ariko bigakorwa ku buryo butateza impanuka abagenzi bazirimo.

1. Iyo ubugari bw'inzira nyabagendwa igendwamo n'ibinyabiziga budahagije kugira ngo bibisikane nta nkomyi, abagenzi bategetswe kworoherana kugira ngo batambuke.

1. Mu mihanda yo mu misozi no mu zindi nzira nyabagendwa zicuramye cyane cyane aho ibisikana ridashoboka cyangwa riruhije, umuyobozi w'ikinyabiziga kimanuka agomba gushyira ku ruhande ikinyabiziga atwaye kugira ngo areke ikinyabiziga cyose kizamuka gitambuke keretse iyo hari ubwikingo ibinyabiziga bishobora guhagararamo, uwo mwanya ukaba uteye neza ku buryo, hakurikijwe umuvuduko n’aho ibinyabiziga biri, ikinyabiziga kizamuka cyaba gifite ubwikingo cyangwa kimwe muri ibyo binyabiziga kikaba kigomba gusubira inyuma niba ikinyabiziga kizamuka kitagiye muri ubwo bwikingo.

Iyo byanze bikunze kimwe mu binyabiziga bigiye kubisikana kigomba gusubira inyuma, abayobozi bagomba gusubira inyuma ni abatwaye ibinyabiziga bidakomatanye bahuye n'abatwaye ibikomatanye, abatwaye ibinyabiziga bito bahuye y'abatwaye ibinini, n'abatwaye ibinyabiziga byikoreye imizigo bahuye n'abatwaye ibinyabiziga bitwarira hamwe abantu.

Iyo ibinyabiziga bigomba kubisikana ari ibyo mu rwego rumwe, ugomba gusubira inyuma ni umuyobozi w'ikinyabiziga kimanuka, keretse iyo bigaragara neza ko gusubira inyuma byoroheye kurushaho ikinyabiziga kizamuka.

**Ingingo ya 21 :**

1. Kunyuranaho bikorerwa mu ruhande rw'ibumoso.

Ariko rero kunyuranaho bigomba gukorerwa iburyo iyo umuyobozi unyurwaho, amaze kwerekana ko ashaka kugana ibumoso; yajyanye ikinyabiziga cyangwa inyamaswa ayoboye ibumoso bw'umuhanda kugira ngo:

1. agane ibumoso anyura mu yindi nzira nyabagendwa;
2. yinjire ahantu hahana imbibi n'uwo muhanda cyangwa ahagarare ibumoso bwawo.

2. Mbere yo kugira uwo anyuraho umuyobozi wese agomba kwiringira ko:

1. nta wundi muyobozi umukurikiye watangiye kumunyuraho;

1. umuyobozi umuri imbere atagaragaje ko ashaka kunyura ku wundi cyangwa atashatse gukatira ibumoso;

1. igisate cy'umuhanda agiye kunyuramo kitarimo inkomyi mu ntambwe zihagije kugira ngo hakurikijwe ikinyuranyo cy'umuvuduko w'ikinyabiziga atwaye n'uw’abo agiye kunyuraho, imiyoborere ye itatera impanuka cyangwa ngo ibangamire abagenzi bava aho agana ;

1. ashobora kugaruka iburyo bw'umuhanda atabangamiye umugenzi cyangwa abagenzi yanyuzeho, keretse iyo yinjiye mu nzira nyabagendwa igenderwamo mu cyerekezo kimwe.

Agomba na none iyo ari ngombwa kandi nta kwirengagiza ibindi yaba abujijwe, kwerekana icyo ashaka gukora hakurikijwe ibivugwa mu ngingo ya 17,2, kandi akanabyereka uwo agiye kunyuraho

1. Umuyobozi wese ushaka kunyuranaho agomba kwitaza umugenzi cyangwa abagenzi yanyuzeho ku buryo asiga umwanya utarimo inkomyi uhagije utagomba igihe cyose kujya munsi ya santimetero 50 iyo ikinyabiziga ashaka kunyuraho ari igikuruwe n'inyamaswa na none uwo mwanya ntujye munsi ya metero imwe iyo ashaka kunyura ku munyamaguru, ku kinyamitende cyangwa ku nyamaswa ihetse cyangwa idahetse umuntu.

1. Umuyobozi ugenda mu muhanda, igihe ubugari bwawo budatuma anyuranaho nta nkomyi ashobora kunyura mu kayira k'abanyamaguru ariko amaze kureba umuvuduko w'ibinyabiziga n'uko ubutaka bumeze, kandi akabigira ku buryo adateza ibyago abandi bagenzi.
2. Mu nzira nyabagendwa zifite nibura ibisate bibiri bigendwamo mu cyerekezo aganamo mu gihe ashatse kongera kunyuranaho ako kanya cyangwa nyumaho gato amaze gusubira ku ruhande rw'umuhanda, umuyobozi w'imodoka ifite uburemere ntarengwa bwemewe butarenga ibiro 3500 cyangwa hakurikijwe uko yakozwe, ikaba ifite umuvuduko urenga km 40 mu isaha, umuyobozi ashobora, kugirango yongere kunyuranaho, kuguma mu gisate yari arimo anyuranaho bwa mbere, apfa kutabangamira cyane abayobozi b'ibinyabiziga byihuta kurusha icye biturutse inyuma.

1. Umuyobozi ubonye ko hari undi umukurikiye ushaka kumunyuraho agomba kwegera uruhande rw'iburyo rw'umuhanda atongereye umuvuduko, keretse mu bihe byateganyijwe mu ngingo ya 25,1,B).

Hakurikijwe ubwinshi bw'ibinyabiziga bituruka mu cyerekezo kigibwamo, iyo ubugari, imiterere, imimerere cyangwa ubwigoronzore bw'umuhanda bidatuma kunyuranaho bitaruhanije kandi nta nkomyi ku kinyabiziga cyugarije, kigenda buhoro cyangwa kigomba kwubahiriza umuvuduko ntarengwa umuyobozi wacyo agomba kugabanya umuvuduko ndetse byaba ngombwa akagana ku ruhande kandi agahita ahagarara iyo bishoboka kugirango areke ikinyabiziga cyangwa ibinyabiziga bimukurikiye byihuta kurusha icye bihite.

Umuyobozi wese w'ikinyabiziga gifite uburebure burenga metero 8 agomba, akoresheje ikimenyetso cyabigenewe cy'icyo kinyabiziga, kugaragaza ko yabonye ikimenyetso cy'umuyobozi ugiye kumunyuraho.

Umuyobozi wese w’ikinyabiziga ushaka kwongera kugenda agomba gukomeza guhagarika ikinyabiziga cye kandi akareka ibinyabiziga bigiye kumunyuraho cyangwa guhura nawe bigahita

**Ingingo ya 22 :**

1. Mu mihanda bagendamo mu byerekezo byombi, kunyuranaho ibumoso birabujijwe, bitewe n'impamvu nk'ibihu cyangwa kuba hafi y'ikoni cyangwa y'impinga y'umupando, iyo umuyobozi adashobora kubonera abagenzi bamuturutse imbere mu ntambwe zihagije kugira ngo imiyoborere ikorwe nta kwikanga impanuka keretse imiyoborere ishobora gukorerwa ku ruhande rw'umuhanda ruri iburyo bw'umurongo wera urombereje uhuje n'uvugwa mu ngingo ya 110, 2 y'iri teka.

1. Kunyuranaho mu ruhande rw'ibumoso birabujijwe iyo umuyobozi ugiye kunyurwaho yerekanye ko ashaka gukatira ibumoso nkuko bivugwa ku ngingo ya 21,1 igika cya 2 cy'iri teka.

1. Kunyura ku binyabiziga bindi uretse icy'ibiziga bibiri bibujijwe:

1. ahantu hari ikimenyetso n°C, 13a kiri ku mugereka wa 2 w'iri teka;

1. ako kanya mbere y’uko no mu gihe bava mu masangano yose, atari ayo bagendamo bazengurutse keretse:

1°. iyo kugenda mu muhanda biyoborwa n’umukozi ubifitiye ububasha cyangwa n’ibimenyetso by’umuriro;

2°. iyo inzira nyabagendwa inyuranirwamo itambukirwamo mbere y’izindi nzira zirasuka mu masangano;

3°. iyo ari ukunyura i buryo bw’umuyobozi werekanye ko ashaka gukatira ibumoso nk’uko bivugwa ku ngingo ya 21,1 igika cya 2 cy’iri teka;

1. mu mihanda ifite ibisate bitarenga 3 iyo umuyobozi unyurwaho nawe ubwe anyura ku kinyabiziga gifite ibiziga bibiri;

1. hafi y’iteme iyo hari umuhanda ufunganye;

1. hafi y’ibice by’umuhanda bimeze nabi cyangwa byerekanywe bityo;

1. hafi y’aho abanyamaguru banyura.

**ICYICIRO CYA VII: Icyerekezo kimwe.**

**Ingingo ya 23 :**

1. Kugira ngo habe umutekano mu kugenda mu muhanda, Perefe , ashobora, mu ifasi ashinzwe, gutegeka ko mu mihanda avuze haba icyerekezo kimwe.

1. Iyo icyerekezo kimwe kireba ishami ry'inzira nyabagendwa muli Perefegitura nyinshi, icyemezo gifatwa na Minisitiri w'Imilimo ya Leta akoresheje iteka.

**Ingingo ya 24 :**

Icyerekezo kimwe gishobora kubaho buri gihe cyangwa kigashyirwa ku masaha amwe n'amwe gusa.

Iyo kugenda mu muhanda bidashobora kunyuzwa mu yindi nzira ku buryo bworoshye, icyerekezo kimwe gishobora gushyirwaho mu buryo busimburana.

# ICYICIRO CYA VIII: Guhindura icyerekezo

**Ingingo ya 25 :**

1. Umuyobozi wese ushaka gukatira iburyo cyangwa ibumoso ava mu muhanda cyangwa ahagarika ikinyabiziga cye ibumoso bw'umuhanda agomba mbere na mbere kwerekana aho ashaka kujya nkuko biteganywa n'ingingo ya 44 y'iri teka:

1. yaba akatira iburyo, akegera uko bishobotse kwose iburyo bw'umuhanda na none uko bishobotse kose akabikorera ahantu hato kandi agabanyije umuvuduko, ariko rero ashobora kugana ibumoso iyo imiterere y'aho hantu cyangwa ingano y'ikinyabiziga cyangwa ibyo gitwaye bidatuma yegera uruhande rw'iburyo rw'umuhanda kandi akabikora amaze kumenya ko nta muyobozi umukurikiye watangiye kumunyuraho ko kandi bitakururira ibyago abayobozi bagenda uko bisanzwe mu nzira nyabagendwa agiye kuvamo n'iyo agiye kujyamo;

1. yaba akatira ibumoso akagana ibumoso kandi akegera uko bishobotse kwose umurongo ugabanya umuhanda mo kabiri, ariko atawugiye hejuru, cyangwa akegera ibumoso bw'igisate cy'umuhanda cyabigenewe, iyo ari umuhanda ugenderwamo mu byerekezo byombi, cyangwa se akegera uruhande rw'ibumoso rw'umuhanda iyo ari umuhanda w'icyerekezo kimwe kandi akabigira agabanyije umuvuduko yashaka nanone kugana mu wundi muhanda ugenderwamo mu byerekezo byombi akabigira ku buryo yawujyamo anyuze iburyo.

1. Iyo ari ukugenda ku mirongo ibangikanye, umuyobozi ashobora gukatira iburyo ari uko ari mu murongo w'iburyo, kandi akajya ibumoso ari uko ari mu murongo w'ibumoso.

1. Mu gihe ahindura icyerekezo umuyobozi wese agomba kubigira agabanije umuvuduko kandi akareka hagahita:

* ibinyabiziga n'abanyamaguru bigenda mu muhanda avuyemo cyangwa biwugenda ku ruhande;

* abanyamaguru bambukiranya umuhanda avuyemo cyangwa uwo aganamo.

# ICYICIRO CYA IX: Umuvuduko n’umwanya hagati y’ibinyabiziga

**Ingingo ya 26 :**

1. Um

uyobozi wese agomba buri gihe kuyobora ikinyabiziga cye yitonze, kandi akaringaniza umuvuduko wacyo n'uko ahantu hameze, uko habona, imimerere y'umuhanda, imimerere y'ikinyabiziga n'ibyo cyikoreye, imiterere y'ikirere, ubwinshi bw' ibigenda kugira ngo uwo muvuduko utaba intandaro y' impanuka n' imbogamizi y' uburyo bwo kugenda mu muhanda.

Agomba gushobora guhagarika ikinyabiziga cye akurikije aho ageza amaso n' imbere y’ inkomyi yose idatunguranye.

Agomba kugabanya umuvuduko kandi byaba ngombwa agahagarara bitewe nuko ahantu hameze nk' igihe hatabona neza, iyo umuhanda urimo inkomyi, iyo ari mu makoni, ahamanuka, iyo amashami y' inzira nyabagendwa afunganye cyangwa akikijwe n' amazu, hafi y' impinga z' imipando n' amasangano, kimwe ndetse n' igihe cy' ibisikana cyangwa cyo kunyura ku gatsiko k' abanyamaguru, k' ibinyabiziga bihagaze cyangwa ishyo ry' inyamaswa n' igihe ari hafi y' aho abantu bateraniye.

1. Birabujijwe kubangamira imigendere isanzwe y' ibindi binyabiziga kubera kugabanya umuvuduko ku buryo budasanzwe cyangwa gukacira feri bidatewe no kwirinda ibyago.

1. Birabujijwe kwoshya cyangwa gutuma umuyobozi agendana umuvuduko urenze urugero hakurikijwe ibivugwa mu gika cya mbere cy’ iyi ngingo.

**Ingingo ya 27 :**

Iyo umunyamaguru yageze mu mwanya wabagenewe, aho uburyo bwo kugenda mu muhanda butagengwa n'umukozi ubifitiye ububasha cyangwa n'ibimenyetso by'umuriro, abayobozi bashobora kuhinjira bagabanyije umuvuduko kandi bakahatambuka babonye ko batateza umunyamaguru impanuka; bibaye ngombwa bagomba guhagarara kugira ngo umunyamaguru abanze atambuke.

**Ingingo ya 28 :**

Iyo abayobozi b'ibinyabiziga bifite moteri bageze hafi y'inyamaswa zikurura, zikorera, zigenderwaho cyangwa iyo bageze hafi y'amatungo agatangira kwikanga, bagomba kugenda buhoro , kwitaza cyangwa guhagarara.

**Ingingo ya 29**

1. Umuyobozi wese agomba kutarenza umuvuduko ntarengwa washyizweho n'amategeko.

1. Iyo nta mategeko awugabanya by’ umwihariko, umuvuduko ntarengwa w' ibinyabiziga ushyizweho ku buryo bukurikira:

1. Amapikipiki n' imodoka zifite uburemere ntarengwa bwemewe butarenga ibiro 3500 uretse amavatiri cyangwa tagisi n' ibinyabiziga bitwarira hamwe abantu:

ibirometero 100 mu isaha;

1. imodoka zikoreshwa nk’amavatiri y’ifasi cyangwa amatagisi zifite uburemere bwemewe butarenga kilogarama 3500: ibirometero 75 mu isaha.

1. Imodoka zifite uburemere ntarengwa bwemewe buri hagati ya kilogarama 3500 na 12500, kimwe n'ibinyabiziga bitwarira abantu hamwe bitari ibyavuzwe kuri b):

ibirometero 60 mu isaha;

1. Imodoka cyangwa ibinyabiziga bikomatanye bifite uburemere ntarengwa bwemewe cyangwa uburemere bugendanwa burenga ibiro 12500 kimwe na velomoteri:

ibirometero 50 mu isaha;

1. Ibinyabiziga by'ubuhinzi, ibifite imipira irambuka cyangwa itarambuka, imodoka zidafite ibizibuza kwiceka kubera ko ariko zakozwe, izindi modoka zose zikoze k'uburyo bwihariye, zitari mu rwego rw'izimaze kuvugwa: ibirometero 25 ku isaha.

3. Mu nsisiro, umuvuduko ntarengwa w'ibinyabiziga ushyizweho ku buryo bukurikira:

1. imodoka zagenewe gusa gutwara abantu, uretse ibinyabiziga bitwarira abantu hamwe, kimwen'imodoka zidashobora kwikorera ibirenze toni imwe: ibirometero 60 ku isaha;

1. ibindi binyabiziga byose: ibirometero 40 mu isaha.

Ba perefe bashobora gutegeka ko mu nsisiro no mu nzira nyabagendwa bavuze haba umuvuduko uri munsi y'imaze kuvugwa.

1. Ikinyabiziga cyose gifite uburemere ntarengwa bwemewe burenga toni eshanu kigomba gushyirwaho na nyiracyo cyangwa se ugikoresha, icyapa gihuje n'urugero rwa 1 ruri ku mugereka wa 8 w'iri teka kandi cyerekana umuvuduko ntarengwa ikinyabiziga kidashobora kurenza.

1. Icyo cyapa kigomba gushyirwa ku buryo bugaragara inyuma y'ikinyabiziga ku ruhande rw'iburyo. Kigomba kugira umurambararo wa santimetero 21 kandi ubugari bw'umuzenguruko utukura bugomba kugira santimetero 3, imibare ikagira ubuhagarike bwa santimetero 17 n'ubugari bwa milimetero 45, n'ubunini bwa santimetero 1.

1. Ariko rero, kubyerekeye ibinyabiziga by'ingabo z'igihugu, ikimenyetso cy'umuvuduko ntarengwa ikinyabiziga kigomba kugira gishobora kwandikwa inyuma yacyo ku ruhande rw'iburyo hakurikijwe ishusho, ubunini n'amabara amwe nk'ay'iby'icyapa kimaze kuvugwa haruguru.

**Ingingo ya 30**

Hanyuranyijwe n'ibimaze kuvugwa, iteka rya Minisitiri ushinzwe Imirimo ya Leta rishobora gushyiraho imivuduko ntarengwa inyuranye ku nzira nyabagendwa zimwe cyangwa zose.

**Ingingo ya 31 :**

1. Umuyobozi w'ikinyabiziga gikurikiye ibindi agomba gusiga umwanya witaje uhagije hagati y'icye n'icyo akurikiye kugira ngo atakigonga mu gihe kigabanije umuvuduko cyangwa gihagaze ku buryo butunguranye.

1. Ahatari mu nsisiro, umuyobozi wese ugenza ikinyabiziga kimwe cyangwa ibinyabiziga bikomatanye bifite uburemere ntarengwa bwemewe burenga ibiro 3500 cyangwa bifite uburebure bwite burenga metero 10, agomba, keretse iyo anyuze cyangwa agiye kunyura ku bindi binyabiziga, gusiga hagati y'ikinyabiziga cye n'ikimuri imbere umwanya uhagije kugirango ibinyabiziga bimuhiseho bishobore kuhigobeka bidateje impanuka igihe bibaye ngombwa.

Nyamara ariko, ibi bitegetswe ntibikurikizwa mu gihe ibigendera mu muhanda ari byinshi kimwe no mu duce tw'inzira nyabagendwa aho kunyuranaho bibujijwe.

**ICYICIRO CYA X: Guhagarara umwanya muto no guhagarara umwanya munini.**

**Ingingo ya 32**

1. Uretse igihe hari amategeko yihariye akurikizwa muri ako karere cyangwa imitunganyirize bwite y'aho, ikinyabiziga cyose cyangwa inyamaswa ihagaze umwanya muto cyangwa munini igomba kuba iri:

1. mu kuboko kw'iburyo hakurikijwe aho yaganaga keretse iyo ari umuhanda w'icyerekezo kimwe, ari nabwo na none ishobora kuba iri ibumoso bw'umuhanda;

1. ahegereye bishobotse akayira k'abanyamaguru iyo umuhanda ugafite, ariko umwanya uri hagati y'ibiziga n'akayira ntube urenga santimetero 50;

1. kure cyane bishobotse y'umurongo ugabanya umuhanda mo kabiri kandi byaba ngombwa ikaba iri ahitaruye umuhanda mu mwanya uri mu mpande zawo cyangwa, ahatari insisiro, ku ruhande rwose rutagenewe ku buryo bw'umwihariko abandi bagenzi;

1. iyo ari umwanya wo ku ruhande wagenewe abanyamaguru, umuyobozi agomba kubasigira akanya gafite byibura metero imwe y'ubugari kugira ngo bashobore kugenda batagombye kunyura mu muhanda.

1. Uretse igihe hari amategeko yihariye y'aho hantu cyangwa imitunganyirize bwite y'aho, ibinyabiziga bihagaze mu muhanda umwanya muto cyangwa munini bigomba kuba bitonze umurongo ubangikanye n'inkombe y'umuhanda.
2. Birabujijwe guhagarika umwanya munini mu gihe kirenze iminsi 7 ku nzira nyabagendwa:

1. ibinyabiziga bifite moteri bitagishoboye kugenda kimwe na romoruki;
2. mu nsisiro, ibinyabiziga n'ibinyabiziga bikomatanye bifite uburemere ntarengwa bwemewe burengeje ibiro 3500, keretse ahantu hari ikimenyetso n° E, 20.

1. Umuyobozi ntashobora gusiga ikinyabiziga cye cyangwa inyamanswa ze atabanje kwiringira ko nta mpanuka iyo ariyo yose iri bube, kandi na none yaba ari ikinyabiziga gifite moteri, atabanje kwiringira ko kitakoreshwa nta ruhushya rwe.

1. Birabujijwe gukingura umuryango cyangwa kuva mu kinyabiziga cyangwa kukijyamo utabanje kwiringira ko bidashobora gutera ibyago cyangwa bitabera imbogamizi abandi bali mu nzira nyabagendwa.

1. Ikinyabiziga cyose uretse velomoteri cyangwa ipikipiki idafite akanyabiziga kari ku ruhande gihagaritswe ku muhanda kigomba kurangirwa kure n'ikimenyetso cyabigenewe kiri ahantu hagaragara, kugira ngo kiburire hakiri kare abandi bayobozi baza bagisanga:

1. iyo ikinyabiziga gihagaritswe n'ijoro ku buryo abayobozi bakigana badashobora kumenya ko kibabereye imbogamizi;

1. iyo umuyobozi agombye guhagarika ikinyabiziga ahantu habujijwe guhagarara.

Ikinyabiziga cyahagaritswe gishobora kurangwa, bitewe n'uko ibintu bimeze, n’ikimenyetso cya mpande eshatu yerekana ahashobora gutera ibyago yateganijwe ku ngingo ya 88, 5,a), no gucanira rimwe amatara ndanga cyerekezo amyatsa cyangwa se bagakoresha itara ritwarwa mu ntoki rimyatsa ry'umuhondo cyangwa risa n'icunga rihishije.

7. Uretse amategeko yihariye akurikizwa muri ako karere, umwanya usigara hagati y'ibinyabiziga bibiri bihagaze umwanya munini ku ruhande rumwe rw'umuhanda ubisikanirwamo kandi utuma hahita ibinyabiziga bibiri gusa, ugomba kuba nibura metero 5 iyo ari mu nsisiro, na metero 20 ahatari mu nsisiro.

**Ingingo ya 33.**

1. Birabujijwe guhagarika akanya gato cyangwa kanini ikinyabiziga cyangwa inyamaswa ahantu hose bigaragara ko hashobora guteza ibyago cyangwa kubera imbogamizi abandi bagenzi bitari ngombwa.

1. Guhagarara akanya gato no guhagarara akanya kanini bibujijwe cyane cyane:

1. mu duhanda tw'abanyamagare no mu bice by'umuhanda byagenewe abanyamaguru velomoteri, n'abagenzi bambukiranya umuhanda no mu muhanda ahatari nibura metero 5 hino yaho abanyamaguru bambukira;

1. mu nzira z'abanyamaguru, no mu nsisiro, ari ku nkengero zigiye hejuru, keretse iyo hari amategeko yihariye akurikizwa muri ako karere;
2. mu ruhande ruteganye n'urwo ikindi kinyabiziga gihagazemo akanya gato cyangwa kanini ari:

1. ku mihanda ibisikanirwamo, iyo ubugari bw'umwanya w'ibinyabiziga bigomba gutuma bibisikanirwamo butagifite metero 6;

1. ku mihanda y'icyerekezo kimwe iyo ubugali bw'umuhanda usigaye buba butagifite metero eshatu;

1. hejuru no munsi y'amateme no mu mihanda inyura ikuzimu, keretse hari amategeko yihariye akurikizwa muri ako karere;

1. muri metero ziri hasi yi 10 uhereye ku nkombe iri bugufi bw'umuhanda wambukiranya keretse iyo hari amategeko yandi yakurikizwa muri ako karere kimwe no mu mwanya ugizwe naho iyo mihanda ihuriye;

1. mu muhanda, mu ikoni cyangwa hafi y'impinga y'umupando iyo kureba mu byerekezo byombi bihuliye kuri metero 20 nibura mu nsisiro cyangwa kuri metero 100 nibura ari ahatari insisiro.

1. ahatagejeje muri metero 2 nibura hino y'ikimenyetso cy'umuhanda cyangwa hino y'ikimenyetso cy'umuliro cyerekana uburyo bwo kugenda mu muhanda;

1. ku mihanda ibisikanirwamo, iyo kunyura ku kinyabiziga gihagaze akanya gato byatuma barenga umurongo urombereje mu muhanda;

1. ahari ibimenyetso bibuza byabigenewe.

3. Ikinyabiziga kibujijwe guhagarara akanya kanini:

1. imbere y'ahantu nyabagendwa hinjirwa n’ ahasohokerwa n'abantu benshi;

1. mu masaha bafunguriraho imbere y'ahinjirirwa n'ahasohokerwa hagenewe imyidagaduro, h'amashuri n'amazu y'imyidagaduro;

1. imbere y'aho binjirira mu duhanda tujya mu bibanza byadikanye usibye ibinyabiziga bifite numero z'ibyapa byazo zanditswe aho hantu ku buryo busomeka;

1. ahantu hose ikinyabiziga cyabuza kugera ahateganyirijwe guhagararamo hari hirya y'umuhanda;

1. ahantu abanyamaguru bagomba kunyura mu muhanda kugirango bakikire inkomyi;


1. ahatagejeje muri metero 1, haba imbere cyangwa inyuma y'ikindi kinyabiziga gihagaze akanya gato cyangwa kanini, n'ahandi hantu hose ikinyabiziga cyabuza kugera ku kindi kinyabiziga gisanzwe gihagaze mu buryo bukwiye cyangwa cyahita cyihava;

1. ahatagejeje muri metero 15 kuva imbere n'inyuma z'ikimenyetso cyerekana aho ikinyabiziga cyagenewe gutwara abantu gihagarara akanya gato;
2. ahatagejeje muri metero 10 imbere n'inyuma y'ikimenyetso E1, na E9 bis, cyerekana ahantu hagenewe guhagarara akanya gato ikinyabiziga gitwara abantu muli rusange, uretse ibinyabiziga bitwara abakozi ba Leta muri rusange;

1. mu muhanda aho ugabanyijemo ibisate bigaragazwa n'imirongo idacagaguye;

1. mu muhanda, ahakurikiye umurongo w'ibara ry'umuhondo ugizwe n'uduce, wateganyijwe ku ngingo ya 110,8, y'iri teka;

1. mu muhanda wo hagati mu nzira ugizwe n'imihanda itatu;

1. ahatari mu nsisiro, ku muhanda w'inzira nyabagendwa w’abagomba gutambuka mbere ugaragazwa n'ikimenyetso n B, 3;

1. iyo ubugari bw'umwanya usigaye ku muhanda bwaba butagifite metero 3;

1. ahadafite metero 1 kuva ku mpande z'ahashyizwe uruhombo rw'amazi azimya umuriro;

1. ahantu ho kugenda ibinyabiziga byo ku marayirayi byabangamirwa;

1. ahantu hari ibimenyetso bibibuza byabigenewe.

**Ingingo ya 34 :**

Ikinyabiziga kibujijwe guhagarara akanya ahantu hagaragazwa n’icyapa n° C,20a cyangwa C,20b;

**Ingingo ya 35 :**

Iyo umuyobozi w'ikinyabiziga adahari, umukozi ubifitiye ububasha ashobora guhita agikuzaho,ariko ibyacyangirikaho n'amafaranga yo kugikuzaho, bikabarwa kuri Leta, keretse iyo icyo kinyabiziga cyahashyizwe ku buryo bunyuranije n'amategeko yerekeye guhagarara akanya gato cyangwa kanini.

Ubwo buryo ntibushobora gukoreshwa mu nzira nyabagendwa n'undi mugenzi atabifashijwemo n'umukozi ubifitiye ububasha.

# ICYICIRO CYA XI: Ibinyabiziga ndakumirwa

**Ingingo ya 36 :**

1. Intabaza zihariye zirabagirana z'ibinyabiziga n dakumirwa zigizwe n'itara rimwe cyangwa n'amatara menshi amyatsa ya bururu zigomba gukoreshwa mu gihe ikinyabiziga ndakumirwa kiri mu butumwa bwihutirwa.

1. Uretse intabaza ndangururajwi ziteganijwe ku ngingo ya 83, ibinyabiziga ndakumirwa bifite intabaza yihariye itanga amajwi nk'arongoroye cyangwa ky'inshengera-matwi.

Intabaza ndangururajwi ikoreshwa gusa mu gihe ikinyabiziga ndakumirwa kiri mu butumwa bwihutirwa.

**Ingingo ya 37 :**

1. Iyo umugenzi ari mu nzira nyabagendwa asatiriwe n'ikinyabiziga ndakumirwa kirangwa n'intabaza ndangururajwi yihariye, agomba kugihigamira ako kanya, ndetse byaba ngombwa agahagarara.

1. Uretse ibyo bategekwa n'abakozi babifitiye ububasha bakaba kandi batateza ibyago, abayobozi b'ibinyabiziga ndakumirwa, ntibategetswe kubahiriza amategeko yerekeye umuvuduko ntarengwa n'ayerekeye ibimenyetso by'umuriro byerekana uburyo bwo kugendera mu nzira nyabagendwa iyo guhita kwabyo kurangwa n'intabaza yihariye.

**ICYICIRO CYA XII: Imirongo y'abasilikare, udutsiko tw'abanyeshuri, impererekane.**

**Ingingo ya 38 :**

1. Imirongo yose y'ingabo n'agatsiko kose k'abanyamaguru bari mu muhanda bategetswe kugendera ku ruhande rw'iburyo bw'umuhanda no gusiga ibumoso umwanya uhagije kugirango ibinyabiziga bihite.

1. Abagendera mu nzira nyabagendwa babujijwe kwata:

1. umurongo w'abasirikare bagenda cyangwa imirongo y'ibinyabiziga by'ingabo z'igihugu zigenda mu muhanda;

1. mu murongo w'abanyeshuri bashorewe n'umwarimu;

1. uruhererekane.

Izi nkomyi ntizikurikizwa ku binyabiziga ndakumirwa

3. Abagenzi bari mu nzira nyabagendwa bagomba kumvira ibyo bategetswe n'abasilikare bubahiliza umutekano kugirango abasilikare bari ku murongo batambuke neza.

**ICYICIRO CYA XIII: Amasiganwa n'andi marushanwa mu mikino.**

**Ingingo 39 :**

1. Uretse iyo ubutegetsi bwabitangiye uruhusa, birabujijwe gusiganirwa mu nzira nyabagendwa,mu muhanda no mu duhanda tw’amagare, kuhakinira cyangwa kuhakorera ibindi bikorwa by’imikino byabera imbogamizi uburyo bwo kugendera mu muhanda.

1. Uruhushya rugomba gusabwa Burugumesitiri, Perefe, cyangwa Minisitiri ushinzwe Ubutegetsi bw'Igihugu, iyo ibyo bibera muri komini imwe, mu karere karenze komini imwe gusa cyangwa karenze Perefegitura imwe.

1. Uruhushya ruvugwa muri iyi ngingo ruhabwa gusa abategura amasiganwa cyangwa andi marushanwa y’ibinyabiziga, iyo berekanye ko bafite ubwishingizi bwemeza ko uburyozwe cyangwa ibizaba ku mubiri w’abarushanwa cyangwa ku bizangirika ku bintu by'’baje kureba iyo mikino byagombaga kubabarwaho bizatangirwa indishyi.

1. Abategura amarushanwa y’imikino ku nzira nyabagendwa bagomba na none kwishingira amafaranga atangwa hakurikije uburyo bushyizweho n’iteka rya Perezida mu gihe cyo kubahiriza ku budasanzwe umutekano wa rubanda no kubahiriza amategeko y’uburyo bwo kugendera mu muhanda.

# ICYICIRO CYA XIV: Kwambuka amateme n’ ibyome

**Ingingo 40:**

1. Iyo kunyura ku iteme biteye impungenge uburemere ntarengwa bwemewe kimwe n’amabwiriza agomba gukurikizwa byerekanwa n’ibyapa bishyirwa mu ntangiriro z’iryo teme ku buryo abayobozi b’ibyo binyabiziga babibona ku buryo buhagije.

Iyo byihutirwa, Burugumesitiri cyangwa umukozi w' ahongaho ushinzwe amateme n' imihanda ashobora gufata ibyemezo by' agateganyo kugira ngo abahanyura batagira impanuka.

1. Uretse igihe icyapa kibyerekana ukundi, uburemere ntarengwa ku mateme akozwe mu ngiga z'ibiti cyangwa mu mbaho ni toni 8.

Cyakora, Perefe ashobora gushyira uburemere ntarengwa buri munsi y'izo toni, bitewe n'uko ibintu byifashe, nk'igihe iteme rishaje.

1. Iyo begereye ibyome, abayobozi bagomba gutonda umurongo umwe no guhagarara iburyo bw'umuhanda igihe bagitegereje gutambuka.

Nyamara ibinyabiziga bigiye kuvugwa bitambuka mbere y'ibindi kandi mu buryo bukurikira:

1. ibinyabiziga bitwaye abarwayi cyangwa inkomere kimwe n'ibijyanye abaganga bahurulijwe kuvura byihutirwa;

1. ibinyabiziga ndakumirwa bifite uburenganzira bwo guhita mbere bivugwa ku ngingo ya 2, 31 y'iri teka;

1. ibinyabiziga bitwaye umuntu ufite icyemezo kimwanditseho cyo guhita mbere cyatanzwe na Perefe, bitewe n'uko bifitiye rubanda akamaro;

1. ibinyabiziga bitwaye ubutumwa bwanditse bifite ikimenyetso kibiranga;

1. ibinyabiziga bitwara amatungo.

1. Uretse umuyobozi n'abagiherekeje abantu bose bari mu kinyabiziga bagomba kukivamo mbere yuko gishyirwa mu cyome.

Igihe bava mu cyome ku nkombe yo hakurya umuyobozi n'abaherekeje ikinyabiziga nibo bonyine bashobora kujyamo.

1. Umuyobozi w'imodoka agomba kumanura ibirahuri mbere yo kugishyira mu cyome na mbere yo kuyikuramo ageze ku nkombe yo hakurya.

1. Uburemere ntarengwa bwemewe bujya mu cyome bwerekanwa n'ibyapa biri kuri buri nkombe.

Perefe ashobora gushyiraho amabwiriza yose abona ko ari ngombwa mu kubahiriza umutekano w'abambukira mu byome.

# ICYICIRO CYA XV: Uko amatara akoreshwa

**Ingingo ya 41 :**

Kubyerekeye kwerekana ibinyabiziga n'ukumurika kwabyo, ndetse no kwerekana ihindura ry'ibyerekezo byacyo n'umuvuduko birabujijwe gukora andi matara cyangwa utugarurarumuri uretse ibitegetswe cyangwa ibiteganywa n'iri teka.

Ibimaze kuvugwa ntibyerekeye gukoresha amatara ari imbere mu modoka mu gihe bitabangamiye abandi bayobozi.

**I. AMATARA-NDANGA.**

**Ingingo ya 42 :**

1. Iyo kuva bwije kugeza bukeye cyangwa bitewe nuko ibihe bimeze nk' igihe cy' ibihu cyangwa cy' imvura nyinshi, biba bitagishoboka kubona neza muri metero 200, ukuba mu nzira nyabagendwa kw' abagenzi, kw' ikinyabiziga, kw' imitwaro n' amatungo kugomba kugaragazwa ku buryo bukurikira:

a) Ibinyamitende, velomoteri n'amapikipiki bidafite akanyabiziga ko kuruhande uretse ikinyamitende na velomoteri bidafite umuyobozi:

* imbere itara rimwe ryera cyangwa ry'umuhondo cyangwa se risa n'icunga rihishije (itara ndanga-mbere);
* inyuma, itara rimwe ritukura (itara ndanganyuma);

Ibi bimaze kuvugwa ntibikurikizwa ku binyabiziga bimaze kuvugwa haruguru, iyo kubera uko byahanzwe, bidafite batiri, kandi bikaba bihagaze akanya gato cyangwa kanini mu rusisiro kimwe no ku ruhande rw'umuhanda.

b) ibinyabiziga bigendeshwa na moteri bitari velomoteri n'amapikipiki bidafite akanyabiziga ku ruhande:

- inyuma, n'amatara abiri atukura (amatara ndanganyuma).

c) imodoka zikuruwe n'inyamaswa, ingorofani, inyamaswa zitwaye imizigo cyangwa zigenderwamo kimwe n'amatungo bigomba kurangwa:

* imbere n'itara ryera cyangwa ry'umuhondo cyangwa se risa n'icunga rihishije (itara ndanga-mbere);

* inyuma n'itara rimwe ritukura (itara ndanganyuma).

Ayo matara ashobora guturuka kw'isoko imwe itanga ahagana imbere urumuli rwera cyangwa rw'umuhondo cyangwa se rusa n'icunga rihishije kandi igatanga inyuma urumuri rutukura cyangwa ayo matara agasimburwa n'itara rimwe ritanga mu byerekezo byose urumuri rusa n'icunga rihishije cyangwa ry'umuhondo, keretse iyo ikinyabiziga cyangwa se ibinyabiziga bikomatanye bikururwa n'inyamaswa bifite uburebure burenga metero 6 harimo n'imitwaro cyangwa iyo inyamaswa zigize umukumbi w'inyamaswa 6 byibura. Ayo matara ashobora gutwarwa n'umuyobozi cyangwa umuherekeza ugenda ahegereye ibumoso bw'ikinyabiziga cyangwa bw'inyamaswa.

d) ibinyabiziga bihinga n'ibindi bikoresho byihariye bikoreshwa n'ibigo bipatana imirimo:

* byaba amatara ateganyijwe ku mugemo b);

* cyangwa amatara ateganyijwe ku mugemo c); ibyo binyabiziga bipfa kutarenza gusa umuvuduko wa kilometero 20 mu isaha kandi uburebure bwabyo, habariwemo ibyo bitwaye bukaba butarengeje metero 6.

e) Ibindi binyabiziga iyo bigenda mu muhanda bigomba kugira:

* imbere, itara ryera cyangwa ry'umuhondo cyangwa risa n'icunga rihishije riri ku ruhande rw'ibumoso rw'ikinyabiziga;

* inyuma, n'itara ritukura riri ku ruhande rw'ibumoso bw'ikinyabiziga.

Ayo matara ashobora guturuka kw'isoko imwe ishobora gutanga urumuri rwera cyangwa rusa n'icunga rihishije kandi igatanga ahagana inyuma urumuri rutukura cyangwa ayo matara agasimburana n'itara rimwe ritanga mu byerekezo byombi urumuli rusa n'icunga rihishije cyangwa risa n'umuhondo iyo ikinyabiziga cyangwa ibinyabiziga bikomatanye birengeje metero 6 habariweho ibyo byikoreye.

Ibinyabiziga bigendwamo n'abana kimwe n'ingorofani n'ibimuga cyangwa abarwayi ntibitegetswe kugira ibimenyetso bibyerekana iyo byambukiranya umuhanda cyangwa bigenda ku ruhande rwawo.

f) imirongo y'ingabo z'igihugu zigendera kuri gahunda n'utundi dutsiko twose tw'abanyamaguru nk'imperekerane cyangwa udutsiko tw'abanyeshuri bari ku murongo bayobowe n'umwarimu, iyo bagenda mu muhanda, kw'isonga hakaba hari abantu barenze umwe :

* imbere, n'itara ryera ritwariwe ku ruhande rw'ibumoso n'umuntu uri ku murongo w'imbere, hafi y'umurongo ugabanya umuhanda mo kabiri;

* inyuma, n'itara ry'umutuku ritwariwe ku ruhande rw'ibumoso n'umuntu uri ku murongo w'inyuma hafi y'umurongo ugabanya umuhanda mo kabiri.

Impande z'iyo mirongo cyangwa z'utwo dutsiko; iyo uburebure bwazo burenga metero 6, zigomba kugaragazwa n'itara rimwe cyangwa menshi yera, cyangwa y'umuhondo cyangwa asa n'icunga rihishije.

Imitwe y'ingabo ziri mu myitozo ntizitegetswe kugira ibimenyetso biziranga; muri icyo gihe ibigomba gukorwa kugira ngo abagenzi bagire umutekano bitegekwa na Minisitiri ushinzwe Ingabo z'Igihugu.

g) Romoruki:

* iyo ziziritse ku binyabiziga bivugwa ku mugemo a): itara ryera cyangwa ry'umuhondo cyangwa risa n'icunga rihishije riri kuri romoruki inyuma iyo uburumbarare bwayo cyangwa by'ibyo yikoreye bituma itara ry'ikinyabiziga gikurura ritagaragara;

* iyo ziziritse ku bindi binyabiziga byose; n'amatara ndanga-mbere n'aya ndanganyuma ateganijwe ku binyabiziga bikurura.

h) ibinyabiziga cyangwa imitwaro bifite ubugari burenga metero 2,50 :

* imbere n'inyuma; n'amatara ateganywa ku mugemo b) w'iyi ngingo;
* imbere n'inyuma kandi kuri buri ruhande, ndetse byaba ngombwa no ku mpera y'amabondo y'ikinyabiziga cyangwa y'imitwaro, n'itara ndangaburumbarare risa n'icunga rihishije cyangwa ry'umuhondo.

1. Iyo ikinyabiziga gihagaze umwanya muto cyangwa munini, gukoresha amatara ateganywa ku gika cya mbere cy'iyi ngingo bitegetswe gusa iyo amatara yo ku muhanda adatuma ikinyabiziga kigaragara neza muri metero 100, kandi n'igihe ikinyabiziga gihagaze umwanya muto cyangwa munini inyuma y'imyanya yabiteganyirijwe by'umwihariko yerekanwa n'ikimenyetso n°E, 20.

1. Amatara ndanga mbere n'aya ndanga nyuma y'imodoka zitarengeje metero 6 z'uburebure na metero ebyiri z'ubugari habariwemo imitwaro kandi nta kindi kinyabiziga kiziritseho, ashobora gusimburwa n'amatara yo guhagarara umwanya munini iyo ibyo binyabiziga bihagaze umwanya muto cyangwa munini mu nsisiro bibangikanye ku ruhande rw'umuhanda.

Ayo matara azaba yera cyangwa asa n'umuhondo ahagana imbere n'umutuku cyangwa umuhondo inyuma.

Itara cyangwa amatara yo guhagarara umwanya munini ku ruhande rw'umurongo ugabanya umuhanda mo kabiri niyo yonyine agomba gucanwa.

1. Amatara kamenabihu y'inyuma ntashobora gukoreshwa atari uko inkomyi zo kubona neza, imiterere y'ikirere mu buryo bwo kubona neza nk'igihu cyangwa imvura nyinshi bituma ntawe ubona hirya ya metero 100.

# II. AMATARA MAGUFI N’AMATARA MAREMARE

**Ingingo ya 43 :**

1. Amatara magufi n'amatara maremare agomba gucanirwa rimwe n'amatara ndanga iyo hagati yo kurenga no kurasa kw'izuba cyangwa bitewe n'uko ibihe byifashe, nk'igihe cy'igihu cyangwa cy'imvura nyinshi, bidashobotse kubona neza muri metero zigeze ku 100.

1. Nyamara, amatara magufi n'amatara maremare agomba kuzima iyo ikinyabiziga gihagaze umwanya muto cyangwa munini.

1. Amatara maremare y'ikinyabiziga agomba kuzimwa:

1. iyo umuhanda umurikiwe hose kandi bikaba bihagije kugira ngo umuyobozi ashobore kureba neza muri metero zigeze ku 100;

1. iyo ikinyabiziga kigiye kubisikana n'ikindi, hakiri intambwe zihagije kugirango icyo kinyabiziga gishobore gukomeza kugenda ku buryo bucyoroheye kandi butagitera ibyago, akabigira buri gihe cyose umuyobozi acana azimya vuba vuba amatara maremare yerekana ko ahumwe;

1. iyo ikinyabiziga gikurikiye ikindi mu ntambwe zitagera kuri metero 50, keretse iyo umuyobozi wacyo ashaka kunyura kucyo akurikiye acana azimya vuba vuba amatara maremare.

1. Amatara magufi y'amapikipiki na velomoteri bigenda mu nzira nyabagendwa agomba gukoreshwa igihe cyose no mu buryo bwose.

1. Amatara kamenabihu y'imbere y'ikinyabiziga akoreshwa gusa iyo imiterere y'ikirere nk'igihe cy'igihu cyangwa cy'imvura nyinshi bituma ntawe ubona neza nko muri metero 100, iyo ikinyabiziga kigenda mu nzira nyabagendwa ifunganye irimo amakoni menshi.

Ayo matara kamenabihu ashobora gusimbura amatara yo kubisikana cyangwa amatara y'urugendo.

1. Amatara-ndanga agomba gucanirwa rimwe n'amatara yo kubisikana, n'amatara y'urugendo cyangwa n'amatara kamenabihu.

1. Amatara yo gusubira inyuma acanwa gusa igihe cyo gusubira inyuma, nta na rimwe agomba kubangamira abandi bagenzi.

1. Amatara ashakisha acanwa gusa igihe ari ngombwa kandi atabangamiye abandi bayobozi.

# III. KWEREKANA GUHINDURA ICYEREKEZO N’UMUVUDUKO

**Ingingo ya 44 :**

Umuyobozi ushaka guhindukiza ikinyabiziga cyangwa kukiganisha ku ruhande, nko kugikata mu masangano kuva mu muhanda, cyangwa kugihagarika ibumoso bw'umuhanda,agomba kubanza kubigaragaza neza kandi ku buryo buhagije, akiri muri m50 nibura, akoresheje itara cyangwa amatara ndanga-cyerekezo y'ikinyabiziga cye cyangwa yaba atayafite, akabikoresha ukuboko kwe.

Uko kubyerekana kugomba kurangirana n'icyo yashakaga gukora.

**Ingingo ya 45**

Umuyobozi ushaka kugabanya umuvuduko w’ikinyabiziga cye agomba kubyerekana.

Uko kubyerekana kugomba kugaragazwa n'amatara yo guhagarara, yaba ntayo bikerekanishwa ukuboko.

**Ingingo ya 46**

Ukwerekana guhindura icyerekezo cyangwa umuvuduko ntibibuza umuyobozi gukurikiza ibyo agomba gukora bitewe n'umwanya abandi bagenzi barimo n'umuvuduko bafite.

# ICYICIRO CYA XVI: Gukoresha imburira n’imikandara yo kwirinda ibyago

**Ingingo ya 47**

1. Birabujijwe gukoresha izindi mburira zitari izateganijwe n'iri teka.

1. Gukoresha amahoni bigomba kumara umwanya muto uko bishobotse kose kandi bikaba gusa igihe hari impamvu zo kwirinda impanuka, cyangwa igihe atari mu nsisiro, kugira ngo umuyobozi uri imbere amenyeshwe ko bagiye kumunyuraho.

1. Hagati ya saa kumi n’ebyiri za nijoro no kurasa kw'izuba, keretse iyo hagiye kuba impanuka, amahoni agomba gusimbuzwa imburira zimurika, hakoreshejwe gucana uzimya vuba vuba amatara magufi cyangwa hasimburana vuba vuba amatara magufi n'amatara maremare.

1. Imburira zimurika zemewe gukoreshwa kugira ngo bamenyeshe umuyobozi ko bagiye kumunyuraho haba mu nsisiro cyangwa ahandi hose.

1. Birabujijwe gukoresha amahoni cyangwa gusakurisha cyane moteri ahegereye inyamaswa zikurura, izikoreye ibintu cyangwa amatungo.

1. Ibivugwa mu gika cya 2 n'icya 3 by'iyi ngingo ntibikurikizwa kubyerekeye ibinyabiziga ndakumirwa.

**Ingingo ya 47 bis**

Abagenzi bicaye ku ntebe zifite imikandara kimwe n’umuyobozi w’ikinyabiziga bagomba kurumanya neza imikandara yabo.

**UMUTWE WA II: AMATEGEKO Y'UMWIHARIKO AREBA BAMWE MU BAGENZI**

# ICYICIRO CYA MBERE: Abanyamaguru

**Ingingo ya 48:**

1. Uretse iyo hari amategeko yihariye yerekanwa n'ibimenyetso, utuyira turi ku mpande z'umuhanda n'inkengero zigiye hejuru bihariwe abanyamaguru

Abanyamaguru batatanye cyangwa bagize udutsiko tudafatanyije gahunda kandi batanayobowe n'umwalimu, bategetswe kunyura mu tuyira turi ku mpande z'umuhanda no ku nkengero zigiye hejuru uretse ubutaka butsindagiye butandukanya imihanda ibiri bwo bunyurwamo gusa n'abanyamaguru bashaka guhagarara akanya gato igihe bambukiranya iyo mihanda.

1. Iyo hatari utuyira two ku mpande z'umuhanda cyangwa inkengero zigiye hejuru, cyangwa bidashobora kugendwa, abanyamaguru bagomba kunyura mu tuyira turi ku musezero w'umuhanda, bapfa gusa kutabuza cyangwa kutabangamira uburyo bwo guhagarara akanya gato, bwo kubisikana cyangwa kunyuranaho by'abayobozi, bibaye ngombwa bagomba kwegera uruhande rw'inyuma rw'inkengero y'umuhanda.

1. Iyo nta nkengero y'umuhanda iringaniye cyangwa idashobora kugendwamo, abanyamaguru bashobora kunyura mu kayira k'abanyamagare cyangwa se mu muhanda.

Iyo banyuze mu kayira k'abanyamagare abanyamaguru bagomba kureka abanyamagare n'abagendera kuli velomoteri bagahita.

Iyo banyuze mu muhanda abanyamaguru bagomba gukikira inkengero yawo kandi, uretse habaye izindi mpamvu, bakagenda ibumoso bw'umuhanda, ukurikije aho bagana, keretse iyo ari imihanda y'ikerekezo kimwe. Ibyo aribyo byose, abanyamaguru bacunga ikinyamitende, velomoteri cyangwa ipikipiki kimwe n'udutsiko tw'abanyamaguru bayobowe n'umwarimu cyangwa bagize uruherekerane, bagomba igihe cyose kugendera iburyo bw'umuhanda.

1. Uretse iyo bagize uruherekerane, abanyamaguru bagenda mu muhanda igihe cya nijoro cyangwa hatabona neza, kimwe no ku manywa igihe hari ibinyabiziga byinshi bigenda, bagomba kugenda ku murongo umwe.

1. Abanyamaguru ntibashobora kwambukiranya umuhanda batabanje kumenya ko bashobora kubigira bitabateye ibyago kandi bitabangamiye ibinyabiziga bigenda.

Bagomba kunyura mu myanya yabateganyirijwe iyo iri ahatageze ku metero 50.

Iyo hafi y'inkomane nta mwanya wabateganyilijwe, abanyamaguru bagomba kunyura mu gice cy'umuhanda kirombereje akayira ko ku mpande z'umuhanda cyangwa inkengero z'umuhanda; ahandi hose bategetswe kwambukiranya umuhanda banyuze mu kinyanguni cyawo.

1. Ahari ibimenyetso by'amatara byagenewe abanyamaguru, abo bagomba kubahiriza ibyerekanwa n’ayo matara.

Aho uburyo bwo kugenda mu muhanda butanzwe n'umukozi ubifitiye ububasha cyangwa amatara, abagenzi bashobora kwambukiranya umuhanda uko uburyo bwo kugenda mu muhanda butanzwe mu cyerekezo bajyamo.

1. Nta na rimwe abanyamaguru bashobora gutinda mu muhanda cyangwa kuhahagarara nta mpamvu nyakuri ibiteye.

1. Iyo umuhanda ugabanijwemo ibice byinshi bitandukanijwe n'akihugiko kamwe cyangwa ubutaka butsindagiye, abanyamaguru bageze muri kimwe muli byo, ntibashobora kwambuka ikindi gice gikurikiraho batubahirije ibivugwa cyangwa ibitegetswe n'iyi ngingo.

1. Abantu batwaye utunyabiziga tw'abana, tw'abarwayi, cyangwa utw'ibimuga bubahiriza ibyo abanyamaguru bategetswe; ni nako ibimuga byitwaye mu tunyabiziga twabyo bigomba kubigenza, bipfa gusa kutihuta birengeje umunyamaguru ugenda bisanzwe.

**ICYICIRO CYA II: Ibinyabiziga biherekeranyije mu butumwa.**

**Ingingo ya 49:**

1. Hagati y'imodoka ziherekeranyije mu butumwa zigamije urugendo rumwe hagomba kuba byibura metero 30.

Ibinyabiziga biherekeranyije mu butumwa ntibishobora gutonda uburebure burenga umurongo wa metero 500. Iyo bibaye bityo ibinyabiziga biherekeranyije mu butumwa bishobora kugabanywamo amatsinda atonze umurongo atarengeje metero 50 z'uburebure kandi hagati yayo hakaba byibura metero 50.

Ariko rero ayo mategeko amaze kuvugwa haruguru ntakurikizwa ku binyabiziga by'abasirikare biherekeranije:

1. mu nsisiro;

1. kuva bwije kugeza bukeye;

1. igihe igihu cyabuditse, kigatuma badashobora kureba neza muri metero 30 byibura.

1. Ikinyabiziga cya mbere mu biherekeranyije mu butumwa, kigomba gushyirwaho imbere icyapa cy'umuhondo cyanditseho mu nyuguti zitukura "ATTENTION CONVOI", aya magambo akaba asomeka neza ku manywa muri metero 100. Ikinyabiziga cya nyuma mu biherekeranyije mu butumwa kigomba gushyirwaho inyuma icyapa cy'umuhondo cyanditseho mu nyuguti zitukura "FIN DE CONVOI", aya magambo akaba asomeka neza ku manywa muri metero 100.

Ibinyabiziga biherekeranyije mu butumwa bya gisirikare birangwa n'amabwiriza abishyirwaho na Minisitiri w'Ingabo z'Igihugu.

1. Ibinyabiziga bikururwa n'inyamaswa biherekeranyije mu butumwa bigomba kugabanywamo amatsinda afite uburebure butarengeje metero 500 kandi hagati yayo hakaba nibura metero 30.

**Ingingo ya 50:**

Ku mateme, hagati y'ibinyabiziga bifite ibimenyetso byerekana umuvuduko nkuko biteganywa ku ngingo ya 29, 4, hagomba kuba nibura metero 10.

**ICYICIRO CYA III: Ibinyabiziga bikururwa n'inyamaswa.**

**Ingingo ya 51:**

1. Umubare w'inyamaswa zikurura ikinyabiziga ntushobora kurenga enye zikurikiranye n'eshatu zibangikanye.

1. Uburyo bwo kuyobora no kuzirika ibikururwa ku kibikurura, bugomba gutuma umuyobozi ahora agenga inyamaswa zikurura kandi akayoborana ikinyabiziga cye ubuhanga n'ubwitonzi.
2. Ibinyabiziga bikururwa n'inyamaswa bigomba kujyana n'umubare uhagije w'abaherekeza kugira ngo bitabangamira uburyo bwo kugenda mu muhanda.

Cyakora iyo umubare w'inyamaswa zikurura urenze 5, hashyirwaho umuherekeza wunganira umuyobozi w'ikinyabiziga.

1. Iyo ikinyabiziga gikururwa n'inyamaswa nacyo gikuruye ikindi kandi uburebure bw'ibikururwa bukaba burenga metero 18, hatabariwemo icyo ikinyabiziga cya mbere kiziritseho, hagomba umuherekeza w'ikinyabiziga cya kabiri.

1. Iyo uburebure bw'imizigo iri ku kanyamizigo gakururwa burenga metero 12, hagomba umuherekeza ukurikira icyo kinyabiziga ku maguru.

# ICYICIRO CYA IV: Utunyamizigo dusunikwa- Ingorofani

**Ingingo ya 52**

1.Iyo akanyamizigo gasunikwa cyangwa ibyo gatwaye bidatuma umuyobozi abona neza imbere ye, uwo muyobozi agomba gukurura ikinyabiziga cye.

2.Ingorofani zinyuzwa ku nkengero zegutse iyo inzira nyabagendwa idafite inkengero iringaniye n'umuhanda cyangwa iyo aho hatagendeka.

# ICYICIRO CYA V: Amagare, Velomoteri n'Amapikipiki

**Ingingo ya 53.**

1. Abayobozi b'amagare na velomoteri babujijwe:

a) kuyobora

* badafashe amahembe;
* badakandagiye ku birenge;
* bakurura inyamaswa;
* bakururwa;
* batwaye, bakurura cyangwa basunika ibintu byabangamira imiyoborere y'ikinyabiziga cyangwa byateza ibyago abandi bagenzi bari mu nzira nyabagendwa.

1. kunyura mu muhanda kandi hari akayira k'amagare kagendeka;
2. kurenza umuvuduko wa kilometero 40 mu isaha iyo bagenda mu kayira k'amagare
3. gukoresha amahoni yandi atari igikoresho cyateganyijwe n’ingingo ya 83
4. kunyura hagati y’imirongo ibiri ibangikanye y’ibinyabiziga bikurikiranye

1. Hanyuranijwe n’ibivugwa mu ngingo ya 12 y’iri teka, abayobozi b’amagare na volomoteri bashobora kugenda mu muhanda babangikanye.

Ariko rero bagomba kugenda bashoreranye mu nsisiro kimwe n’iyo bwije n’iyo bagiye guhura n’ikinyabiziga kigendeshwa na moteri cyangwa n’ikinyabiziga gikururwa n’inyamaswa.

1. Abayobozi ba velomoteri n’amapikipiki n’ababihetsweho bagomba kwambara ingofero yo kubarinda yabigenewe ku buryo bw’umwihariko, iyo ngofero igomba kuba ifunze ku buryo bufashe.

1. Abayobozi b’amagare, velomoteri n’amapikipiki bagomba kuyobora ikinyabiziga cyabo bacyicayeho kandi bakaba batwara undi muntu hakurikijwe amabwiriza y’uwagikoze.

1. Abayobozi b’amagare na velomoteri bubahiriza amategeko agenga abanyamaguru iyo bayoboye ikinyabiziga cyabo batacyicayeho

1. Ibivugwa muri iyi ngingo ntibireba abasirikare bagenda ku murongo kimwe n’abarushanwa kwihuta babifitiye uruhushya nk’uko biteganywa n’ingingo ya 39.

**ICYICIRO CYA VI: Inyamaswa.**

**Ingingo ya 54:**

1. Umuyobozi w'inyamaswa zikurura, izikorera ibintu cyangwa izo bagenderaho kimwe n'uwo amatungo, agomba, bibaye ngombwa, kubifashwamo n'umubare uhagije w'abaherekeza be kugira ngo hubahirizwe umutekano mu muhanda, ibyo aribyo byose kandi uwo mubare ntushobora kujya munsi y'umuherekeza umwe ku nyamaswa umunani.

1. Abayobozi n'abaherekeza bagomba igihe cyose kuba hafi y'inyamaswa, no gushobora kuzikumira no kuzibuza kubera imbogamizi uburyo bwo kugendera mu muhanda no kudateza impanuka; bagomba cyane cyane kugumisha inyamaswa bayoboye ku ruhande rw'iburyo bw'inzira nyabagendwa, urundi ruhande rukarekerwa abandi bagenzi.

1. Ahantu hari utuyira twatangajwe ku buryo bwihariye kandi tugaragazwa n'ikimenyetso n°D,7, birabujijwe ko amatungo agenda mu bindi bice by'inzira nyabagendwa.

1. Iyo igenda mu nzira nyabagendwa, imikumbi igomba kugabanywamo udutsiko tugizwe n'inyamaswa zitarenze icumi kandi dutandukanijwe n'intera ya metero 20 nibura.

1. Birabujijwe kubyagiza imikumbi y'inyamaswa mu nzira nyabagendwa.

**Ingingo ya 55:**

1. Mu nsisiro, birabujijwe gukinagiza inyamaswa zikurura, izikorera ibintu cyangwa izo bagenderaho, kimwe n'amatungo.

1. Birabujijwe kubyagiza inyamaswa zikurura, izikorera ibintu cyangwa izo bagenderaho n'amatungo mu nzira nyabagendwa.

# ICYICIRO CYA VII: Uburyo bwo kugenda mu byambu no ku bibuga by'indege

**Ingingo ya 56.**

1. Hashobora gushyirwaho amategeko yihariye kugira ngo bahagarike cyangwa bahindure ugukurikiza iri teka ku byerekeye kugenda mu mbago z'ibyambu n'iz'ibibuga by'indege.

1. Amategeko yihariye azaba yarashyizweho agomba kumanikwa n'umutegetsi ushinzwe uturere akurikizwamo kuri buri nzira banyuramo batujyamo.

Abagenzi bazabimenyeshwa n'ikimenyetso cyerekana gihuye n'urugero E, 21, ruri ku ngereka ya 4 y'iri teka ibivugwa muri iryo tegeko ry'umwihariko bizahita bimanikwa munsi y'icyapa cy'icyo kimenyetso.

1. Amategeko ntayegayezwa cyangwa atihutirwa, ashyirwaho n'amateka ya Perezida.

Ubundi amategeko yihariye ashyirwaho na Perefe kandi ntashobora kumara igihe kirenze amezi atatu.

**Ingingo ya 56 bis:**

Ku mihanda y'uturere dufite aho binjirira harangwa n'ikimenyetso E,9, kiri hejuru y'ikimenyetso E,19 bis, ibinyabiziga bisanzwe bigenewe gutwara abantu bishyura amafaranga kandi bishobora gutwara abantu barenze batanu bicaye, uretse ibinyabiziga bya Leta bitwara abantu muri rusange, bishobora gusa guhagarara bishyiramo cyangwa bikuramo abantu cyangwa ibintu ahantu harangwa n'ikimenyetso E, 19 bis kandi mu ntera zitarenga metero 10 ku mpande zombi z'icyo kimenyetso.

# IGICE CYA GATATU: IBINYABIZIGA

**UMUTWE WA MBERE: UBURUMBARARE**

**Ingingo ya 57:**

Uburumbarare bw'ikinyabiziga cyangwa ubw'ibinyabiziga bikururana n'ibirenze ku mubyimba wabyo hatabariwemo amatara yerekana icyerekezo n'indorerwamo zibonesha ibiturutse inyuma, ntibishobora kurenza izi ngero:

**1. Ubugari bupimiwe mu butambike ubwo aribwo bwose:**

Metero 2 na santimetero 65. Ariko ubugari bwa romoruki ntiburenza:

1. santimetero 75 iyo ikuruwe n'igare cyangwa velomoteri;

1. Metero 1 na santimetero 25 iyo ikuruwe n'ipikipiki idafite akanyabiziga kometse ku ruhande;

1. ubugari bw'ikinyabiziga gikurura iyo ikuruwe n'ipikipiki ifite akanyabiziga kometse ku ruhande rwayo, cyangwa iyo ikuruwe n'ikinyamitende itatu cyangwa ine, gifite cyangwa kidafite moteri.

Byongeye kandi, ibinyabiziga bihinga, iyo biva aho biba bijya mu mirima cyangwa iyo bitahuka, kandi bikaba bitarengeje umuvuduko wa kilometero 20 mu isaha, bishobora kugeza ku bugari ntarengwa bwa metero 3.

Ariko ibice by'inyuma bihindukizwa cyangwa bishobora gukurwaho nta ngorane, bigomba guhinwa cyangwa gukurwaho kugira ngo ubugari bugabanuke mu gihe bikigendera mu nzira nyabagendwa.

Uburenganzira buvugwa mu gika kibanziriza iki bukurikizwa ku mashini zikoreshwa n'abapatanye imirimo, iyo zivuye mu igaraji zijya aho imilimo ikorerwa, cyangwa iyo zivuye aho imilimo ikorerwa zimukiye ahandi, ariko ntizirenze umuvuduko wa kilometero 20 mu isaha.

**2. Uburebure bw'ikinyabiziga cyangwa ubw'ibinyabiziga bikururana:**

a) uburebure ntiburenza metero 7 ku kinyabiziga gifite:

* umutambiko umwe uhuza imipira;
* imitambiko ibiri ikurikiranye mu bugari bwayo, n'ukuvuga imitambiko yihindukiza kucyo ifungiyeho;
* imitambiko ibiri ifite ikiyihuza, kandi intera hagati yayo ntirenze metero 1 na santimetero 60, ni ukuvuga imitambiko ikoranye ariko hatabariwemo icyuma cyagenewe ibikurura.

1. uburebure ntiburenza metero 11 ku binyabiziga bifite imitambiko ibiri cyangwa irenga, hadashyizweho icyuma gituma zifata iyo ari ikinyabiziga gikuruwe n'ikindi cyangwa gikuruwe n'inyamaswa.

1. Uburebure bwa makuzungu ntiburenza metero 17 na santimetero 40;

1. mu gihe umuhanda umeze neza, Minisitiri ushinzwe Transiporo ashobora kwemerera ibigo bya Leta cyangwa ibindi bigenewe gutwara abantu, kuwunyuzamo ibinyabiziga byazo bifite uburebure butarenze metero 13;

1. uburebure bw'ibinyabiziga bikururana, hashyizwemo ibituma zikururana, icya mbere kikaba gikururwa n'inyamaswa, ntiburenza metero 18.

1. **Ubuhagarike bw'ikinyabiziga:** metero 4 na santimetero 20.

1. **Igice kirenga ku biziga:**

- by'inyuma: metero 3 na santimetero 50; - by'imbere: metero 2 na santimetero 70.

Na none kandi, ku binyabiziga bifite imitambiko ibiri, hagati ya za agisi hakaba hasumba m 1 na santimetero 60, igice kirenga ku biziga by'inyuma ntigishobora kurenza 65/100 by'uburebure buri hagati y'ibiziga by'inyuma n'iby'imbere, naho ikirenga ku biziga by'imbere ntikirenza 55/100 by'ubwo burebure.

Iyo ikinyabiziga gifite imitambiko irenga ibiri, muri yo ikaba ikurikiranye; uburebure buri hagati y'imipira y'inyuma n'iy'imbere n'uburebure bw'ibice birenga ku mipira, bupimwa bahereye hagati y'imitambiko iteganye.

**Ingingo ya 58:**

Iminyururu n'ibindi byuma bifashisha bishobora kuvanwaho cyangwa binagana, hatabariwemo ibimenyetso byerekana ibyerekezo, bigomba gufungirwa ku kinyabiziga ku buryo igihe byizunguza bitarenga impande ziheza uburumbarare bw'ikinyabiziga.

Ibyo byuma bifashisha ntibigomba gukururuka ku butaka, ibyo nyamara ntibibujijwe ku mashini zihinga no ku byerekeye iminyururu, ku binyabiziga bitwaye ibintu bishobora gufata inkongi.

**Ingingo ya 59:**

Ku buryo budasanzwe kandi binyuranyije n'ibivugwa mu ngingo ya 57, Ministri ushinzwe gutwara abantu n’ibintu cyangwa intumwa ye, ashobora igihe hari impamvu ikomeye cyane, kwemerera kugenda mu muhanda ibinyabiziga byakorewe imirimo yihariye kandi bifite uburumbarare burenga ubuteganijwe ntarengwa.

**UMUTWE WA II: IMIZIGO**

**Ingingo ya 60:**

1. Imizigo ikinyabiziga cyikoreye igomba gupakirwa no gupangwa ku buryo idashobora:

1. Guteza abantu ibyago mu rugendo;

1. Kwangiza mu rugendo inzira nyabagendwa, impande zayo, ibiyubatsweho cyangwa umutungo uyikikije;

1. Kubuza umuyobozi kubona neza cyangwa kubangamira gufata ku muhanda cyangwa imiyoborere y'ikinyabiziga;

1. Gukingiriza amatara, uturebanyuma two hanze, ibimenyetso byerekana icyerekezo, utugarura-rumuri, nimero ziranga ikinyabiziga cyangwa ibimenyetso umuyobozi yerekanisha ukuboko.

Imizigo igomba gupangwa kandi iyo ari ngombwa ikazirikwa ku modoka ku buryo idashobora kugwa no gukururuka mu nzira nyabagendwa no kugusha ikinyabiziga.

Ibintu byose bifashisha nk'iminyururu, amahema, n'ibindi bigenewe kuzirika imizigo cyangwa kuyirinda kwangirika, bigomba kuyizenguruka ku buryo budanangiye.

2. Umuyobozi w'ikinyabiziga agomba gukora uko ashoboye kugirango imizigo itagenda ibomborana ku buryo bukabije.

**Ingingo ya 61:**

Uburumbarare bw'ikinyabiziga gipakiye yaba imodoka, cyaba ikinyabiziga gikururwa n'inyamaswa cyangwa romoruki ikuruwe n'ibyo binyabiziga, hapimiwemo n'ibirenze ku mubyimba ntibushobora kurenga ingero zikurikira:

1. Ubugari bupimiwe mu butambike ubwo ari bwo bwose; metero 2 na santimetero 50.

Nyamara:

1. iyo imizigo igizwe n'ibinyampeke,ikawa,amakara, ipamba idatonoye, ibishara, ibyatsi, ibishami cyangwa ubwatsi bw'amatungo bidahambiriye uretse amapaki afunze, ubugari bwayo bushobora kugera kuri metero 2 na santimetero 75;

1. iyo imizigo igizwe n'ibimaze kuvugwa haruguru kandi ikaba ijyanwa mu karere katarenga kilometero 25 uvuye aho yapakiriwe, ubugari bwayo bushobora kugera kuri metero 3 usibye mu nsisiro.

Mu biteganyijwe mu migemo a) na b) ibanza, nta nkingi n'imwe ikomeye ishobora gushyirwaho ku buryo igice cyayo icyo aricyo cyose cyarenga metero 1 na santimetero 25 uhereye ku murongo ugabanya ikinyabiziga mo kabiri mu burebure bwacyo.

1. Uburebure: haseguriwe amategeko yerekeye gutwara ibintu birebire cyane, imizigo ntishobora gusumba ibinyabiziga cyangwa, cyaba ari ikinyabiziga gikuruwe n'inyamaswa, umutwe w'ibikururwa.

1. Ubuhagarike: metero 4, keretse iyo hari uruhushya rudasanzwe rutanzwe na Minisitiri ushinzwe transiporo cyangwa rutanzwe na Perefe iyo gutwara ibintu ku buryo budasanzwe bikorewe mu ifasi ya Perefegitura imwe gusa.

**Ingingo ya 62:**

1. Iyo ikinyabiziga cyikoreye ibintu birebire bidashobora kugabanywa, icyo gihe imizigo ntishobora kurenza metero 3 ku mpera y'inyuma y'ikinyabiziga.

1. Imitwaro miremire igomba guhambiranwa ku buryo budanangiye no kuzirikwa ku kinyabiziga kugirango igihe yicunda itarenga impande z'ikinyabiziga.

**Ingingo ya 63**

Iyo imizigo isumba impera y'inyuma y'ikinyabiziga ho metero irenga, igice gihera cy'imizigo kigomba kugaragazwa:

* ku manywa: n’agatambaro gatukura gafite byibura santimetero 50 z'uruhande;

* iyo amatara y'ibinyabiziga agomba gucanwa: n'itara ritukura cyangwa akagarurarumuri gatukura.

Ibimenyetso bikoreshwa kugirango berekane impera y'inyuma y'imizigo ntibishobora gushyirwa ku buhagarike burenze metero 1 na santimetero 55 uhereye ku butaka.

**Ingingo ya 64:**

1. Ubugari bw'imizigo yikorewe n'amagare, na velomoteri kimwe na romoruki zikuruwe n'ibyo binyabiziga ntibushobora kurenga santimetero 75.

1. a) Ubugari bw'imizigo yikorewe n'amapikipiki adafite akanyabiziga ko kuruhande kimwe na romoruki zikururwa ry'ibyo binyabiziga, ntibushobora kurenga metero 1,25.

b) Ubugari bw'imizigo yikorewe n'ipikipiki ifite akanyabiziga ko ku ruhande kimwe n'ubw’iya romuruki ikuruwe na bene icyo kinyabiziga ntibushobora kurenza santimetero 30 ku bugari bw'icyo kinyabiziga kidapakiye.

3. Ubugari bw'imizigo yikorewe n'ibinyamitende itatu n'ubw'iyikorewe n'ibinyamitende ine bifite cyangwa bidafite moteri kimwe n'ubw'iyikorewe na romoruki zikuruwe n'ibyo binyabiziga ntibushobora kurenza santimetero 30 ku bugari bw'icyo kinyabiziga kidapakiye, kandi ubugari ntarengwa budakuka bukaba metero 2 na santimetero 50.

**Ingingo ya 65:**

Imizigo yikorewe n'amagare, velomoteri, amapikipiki, ibinyamitende by'ibiziga bitatu n'iby'ine bifite cyangwa bidafite moteri ntibishobora kurenza impera y'imbere y'ikinyabiziga, naho iy'inyuma y'ikinyabiziga ntishobora kurenza santimetero 50.

Ibivugwa mu gika kibanziriza iki byubahirizwa ku byerekeye imizigo yikorewe na romoruki zikuruwe n'ibyo binyabiziga, no ku mizigo yikorewe n'utunyabiziga two ku ruhande.

**Ingingo ya 66:**

a) 1. Umuyobozi w'imodoka cyangwa uw'ikinyamitende itatu cyangwa uw'ikinyamitende ine bifite moteri agomba kugira aho yicara hafite ubugari butari munsi ya santimetero 55.

Umuyobozi wa kimwe mu binyabiziga bivugwa mu gika kibanziriza iki ntashobora kwemerera abandi bantu kwicarana nawe mu gihe umwe muri bo adafite umwanya wo kwicaramo ungana nibura na santimetero 40 z'ubugari.

1. Birabujijwe gutwara ku ntebe z'ikinyabiziga umubare w'abantu urenze umubare wateganyijwe n'uwayikoze.

1. Birabujijwe gutwara ku ntebe y'imbere y'imodoka abana badafite imyaka cumi n'ibiri iyo harimo indi myanya.

1. Umuyobozi wa kimwe mu binyabiziga byavuzwe ku gika cya mbere abujijwe gutwara abantu mu bice by'inyuma bya karisoro y'icyo kinyabiziga cyangwa ya romoruki yacyo.

1. Igare, velomoteri, n'ipikipiki ntibishobora gutwara abantu barenze umubare w'intebe ziteganyijwe.

1. Ibivugwa mu gika cya 5, bikurikizwa ku byerekeye ibinyamitende itatu, n'ibinyamitende ine bifite moteri cyangwa bitayifite, bidafite akazu k'umuyobozi.

1. Nyamara, umuyobozi ashobora kwemerera umuntu umwe cyangwa benshi gufata umwanya mu gice cy'ikinyabiziga kigenewe gutwara ibintu, iyo abona bishoboka kandi bidashobora kuvamo impamvu yatera impanuka.Agomba kuba yizeye ko ahantu hose umutekano w’abo atwaye udashobora guhungabana.

1. Ibimaze kubuzwa ntibikurikizwa n'abayobozi b'ibinyabiziga bikoreshwa mu mirimo ya gisirikare cyangwa ya gipolisi; cyangwa mu mirimo y'abarwanya inkongi cyangwa y'abasukura imihanda.

**UMUTWE WA III: UBUREMERE NTARENGWA BWEMEWE**

**Ingingo ya 67:**

1. A) Mu mijyi kimwe no ku mihanda y'igihugu igenwa na Minisitiri ushinzwe Transiporo, uburemere ntarengwa ku kinyabiziga cyangwa ku binyabiziga bikururana bushyizweho ku buryo bukurikira:

\* ubwikorezi ntarengwa bwemewe kuri buri mutambiko ufungwaho ibiziga bine buzaba:

* *kuri buri mutambiko usanzwe: toni 10;*
* *ku mitambiko ibiri ikurikiranye: toni 16;*
* *ku mitambiko itatu: toni 24; ikamyo iyo ariyo yose ntishobora na rimwe gutwara ibintu birenze toni 53.*

B) Ku yindi mihanda yagenwe na Minisitiri ushinzwe Transiporo, uburemere ntarengwa bwemewe kuri buri kinyabiziga cyangwa ku binyabiziga bikururana bishyizweho ku buryo bukurikira:

a) Ibinyabiziga bifite imitambiko 2 harimo makuzungu: toni 12;

Ibinyabiziga bifite imitambiko itatu cyangwa irenga, hatarimo makuzungu: toni 16;

c) ibinyabiziga bifatanye:

* bifite imitambiko itatu: toni 12;

* bifite imitambiko ine cyangwa irenga: toni 16

d) ibinyabiziga bikururana: toni 20

C) Mu mijyi kimwe no mu mihanda yavuzwe ku migemo A na B, y'iki gika, uburemere ntarengwa bwemewe kuri buri ruziga bushyizweho ku buryo bukurikira:

* inziga zihagwa: toni 3,20, ariko ingufu z'umwuka ntizirenga kg 5,5 kuri cm²;
* inziga zifite umwuka ariko zidahagwa: toni 15 DL;
* Inziga zidahagwa, izikoze mu byuma cyangwa izikoze muri kawucu gusa: toni 8 DL ariko buri ruziga rukoze mu cyuma kandi rudahagwa ntirurenga kg 250.

*Mu ndemeko zavuzwe haruguru D ivuga, muri metero, umurambararo w'inyuma y'umupira bapimiye mu butambike L ikavuga ubugari busumba ubundi bwose bupimiwe mu mugongo w'uruziga.*

D) Uburemere ntarengwa kuri buri mutambiko bushyizweho ku buryo bukurikira:

1. mu mijyi kimwe no mu mihanda ivugwa ku mugemo A w'iki gika: toni 10 ariko umutambiko urushije iyindi kuremererwa mu mitambiko ikurikiranye ntube warenza toni 8;

1. ku mihanda ivugwa ku mugemo B: toni 5,5 ariko umutambiko urushije iyindi kuremererwa mu mitambiko ikurikiranye ntube warenza toni 4.

Ubwo buremere bugizwe n'igiteranyo cy'ubwikorezi bwose inziga zose zitsindagira k’ubutaka ishingiro ryabwo rikaba hagati y'ubuhagarike n'ubugari bukwirakwijwe mu bugari bwose bw'ikinyabiziga.

* 1. Ku yindi mihanda, uretse iyavuzwe ku migemo A na B, y'iki gika, uburemere ntarengwa bwemewe bw'ikinyabiziga cyangwa ubw'ibinyabiziga bikururana ntibushobora kurenza toni 7 kandi buri mutambiko ntushobora kurenza toni 3,5.

* 1. Uretse bibonewe uruhusa, ubundi birabujijwe gushyira no gukomeza kugendesha imodoka cyangwa remoruki mu nzira nyabagendwa byikoreye toni zirenga 5 ubariye kuri buri ntera ya metero imwe iri hagati y'imitambiko ibiri ihera cyangwa iyo uburemere bw'ibyikorewe burenze uburemere ntarengwa bwemewe n'ikarita iranga ikinyabiziga.

1. Ibivugwa mu gika cya mbere ntibikurikizwa iyo ari imashini zikoreshwa mu kubaka imihanda ;

1. Ku byerekeye ibinyabiziga bigendeshwa n'ingufu za gazi n'ibigendeshwa n'ibyuma bibika amashanyarazi, uburemere bwavuzwe haruguru bwongerwaho hatarengejwe toni imwe, uburemere bw'ibyuma, uburemere bwa gazi, mu gihe ikinyabiziga kigenda, ibyuma bitwara iyo gazi cyangwa ibibitse amashanyarazi n'ibindi bijyana n'ibyo bikoresho ;

1. Uburemere ntarengwa bw'ikinyabiziga n'ubwikorezi ntarengwa ku mitambiko itsindagiye ku butaka ntibushobora kurenga uburemere ikinyabiziga n'imitambiko yacyo byemerewe.

1. Ministiri ushinzwe Transiporo ashobora:


1. gutanga uruhusa, ku bice bimwe avuze by'inzira nyabagendwa kugirango binyurwemo k'uburyo busanzwe n'ibinyabiziga bifite uburemere burenze ubwavuzwe haruguru;

1. gutanga uruhusa akoresheje ibyemezo byihariye kandi by'igihe gito kugirango ibyo binyabiziga binyure mu mayira agenwe.

Iyo bibaye ngombwa, ateganya ibigomba kuzuzwa kugirango ibyo binyabiziga bishobore kunyura muri ayo mayira.

**Ingingo ya 68:**

1. Minisitiri ushinzwe Transiporo ashobora kugabanya uburemere ntarengwa buteganyijwe mu ngingo ya 67, ku bice bimwe na bimwe by'umuhanda kimwe no ku mateme, ibyombo cyangwa ku bindi byubatswe ku nzira nyabagendwa ku buryo bukwiranye n'icyatuma ayo mayira n'ibyo byubatswe bitakwangirika no kurinda ibyago abagenda mu mihanda.

Igiteranyo cy'uburemere bwemewe kizagaragazwa ku cyapa n C,7 gishinze ku mpera z'imihanda cyangwa hafi y'ibyo byubatse ku muhanda byavuzwe haruguru.

1. Iyo uburemere ntarengwa bwemewe bwashyizweho hakurikijwe ibivugwa mu ngingo ya 67 burenga toni eshatu, kimwe no ku modoka zose cyangwa romoruki byagenewe gutwara ibintu, ibiranga uburemere bw'ibinyabiziga n'ubw'ibyo bishobora kwikorera byandikishwa na nyirabyo mu rubavu rwabyo rw'iburyo ahagana imbere.

Ibyo bishobora kwandikishwa irangi kuri karisori cyangwa bikandikwa ku cyapa gifashe neza kuri karisori.

Inyuguti n'imibare bigomba kugira byibura santimetero 5 z'ubuhagarike n'umubyimba wabyo ukagira byibura milimetero 5.

Ibyanditseho n'uko byandikwa bigomba guhuza n'ibiri ku rugero rwa 2 rw'ingereka ya

8 y'iri teka.

Ibimaze kuvugwa ntibikurikizwa:

1. ku mashini zihinga;

1. ku mashini zihariye zikoreshwa n'abapataniye imirimo;

1. kuri za otobisi no ku zindi modoka nini zitwara abantu;

1. ku byo ibinyabiziga bitwaye inyuma no ku tunyabiziga dukurura nk'utwikorera ingeri z'ibiti.

3. Iyo ubifitiye ububasha akekeranya ko uburemere bukubiye hamwe bw'ikinyabiziga, umuyobozi ategetswe kumuba hafi no kumufasha mubyo agomba kugenzura bitarenga amasaha abiri.

**UMUTWE WA IV: IBINYABIZIGA BIKURURANA**

**Ingingo ya 69 :**

Ibivugwa mu ngingo ya 57 kugeza kuya 68 z'iri teka bikurikizwa kuri buri kinyabiziga cyose kiri mu bikururana.

**Ingingo ya 70 :**

1. Ikinyabiziga kigendeshwa na moteri n'ikinyabiziga gikururwa n'inyamaswa ntibishobora gukurura ibinyabiziga birenze bibiri.

Nyamara ipikipiki ifite akanyabiziga ku ruhande ntishobora gukurura romoruki n'imwe.

1. Gushyira mu muhanda ku buryo budasanzwe ibinyabiziga bikururana birenze bitatu bigomba gutangirwa uruhusa na Minisitiri ushinzwe Transiporo.

1. Ibivugwa mu gika cya 1 n'icya 2 by'iyi ngingo ntibikurikizwa ku binyabiziga bikururana bivugwa hepfo, bipfa kuba bigenda bitarengeje umuvuduko wa kilometero 20 mu isaha.

1. ibinyabiziga bikururana bikoreshwa mw’imulika-gulishwa cyangwa na ba mukerarugendo iyo bivuye aho bibikwa bigiye gukora cyangwa se iyo byimutse aho byakoraga bijya gukora ahandi.

1. ibinyabiziga bikururana bikoreshwa n'abapataniye imirimo iyo bivuye aho bibikwa bigiye aho bikora cyangwa iyo bitahutse cyangwa se iyo byimutse aho byakoraga bijya gukora ahandi.

1. imashini zihinga zikururana iyo zigenda urugendo rutarenze kilometero 25 rw’aho zikorera.

1. ibinyabiziga bikururana bitwaye ibyamamazwa.

Igiteranyo cy'uburebure bw'ibyo binyabiziga bikururana ntigishobora kurenga metero 25.

**Ingingo ya 71 :**

1. Iyo hagati y'uruhande rw'imbere rwa romoruki n'uruhande rw'inyuma rw'ikinyabiziga kiyikurura hari umwanya urenze metero 3, ikibizirikanyije kigomba kugaragazwa:

* ku manywa: n'agatambaro gatukura gafite byibura santimetero 50 z'uruhande;

* iyo amatara y'ikinyabiziga agomba gucanwa: n’ikimenyetso cy'itara risa n'icunga rihishije rigaragara mu mbavu keretse iyo ikibizirikanyije kimuritswe.

1. Ibizirikisho by'iminyururu cyangwa by'insinga kimwe n'ibindi bizirikisho by'ingoboka bikoreshwa gusa igihe nta kundi umuntu yabigenza kandi nta kindi bigiriwe, uretse gusa kugira ngo ikinyabiziga kigere aho kigomba gukorerwa kandi nturenze na rimwe kilometero 20 mu isaha.

Ibyo bizirikisho bigomba kugaragazwa n'icyapa cyera cya mpande enye zingana gifite nibura santimetero 30 kuri buri ruhande, kiri ku ruhande rw'imbere rw'ikinyabiziga gikurura.

1. Hanyuranijwe n'ibivugwa mu gika cya 2 cy'iyi ngingo, iyo uburemere ntarengwa bwemewe bwa romoruki burenga ibiro 750 cyangwa icya kabiri cy'uburemere bw'ikinyabiziga gikurura kirimo ubusa kandi ibyuma bya feri bitifunga ubwabyo mu gihe ikizirikisho cy'ingenzi gicitse, iyo romoruki igomba kuba ifite n'ikizirikisho cyo gutabara gikozwe mu minyururu cyangwa mu nsinga, cyiyongera ku kizirikisho cy'ingenzi gituma ikurura kandi iyobora romoruki; bigatuma igihe ibyangombwa by'ingenzi biramutse bidakoze neza; bikurura iyo romoruki kandi bikayibuza no guta icyerekezo, bikanatuma icyo bifasheho kidakora hasi.

Igihe ibyangombwa by'ingenzi bicitse ikizirikisho cyo gutabara gikoreshwa gusa mu bihe biteganijwe mu gika cya 2 cy'iyi ngingo.

**UMUTWE WA V: UBURYO BUDASANZWE BWO GUTWARA IBINTU**

**Ingingo ya 72 :**

1. Gutwara ibintu bidashobora kugabanywamo ibice no kugendesha ibinyabiziga cyangwa za romoruki zikoreshwa mu gutwara ibyo bintu kandi ibiziranga bikaba birengeje ingero ntarengwa zashyizweho n'iri teka, bitangirwa uruhushya na Minisitiri ushinzwe Taransiporo amaze kuvuga ibyangombwa bigomba kuzuzwa kugirango rutangwe.

1. Iyo uruhushya rwasabwe rwerekeye ubugari, ubuhagarike cyangwa uburebure, rugomba kwandikwaho itariki, kandi byaba ngombwa, rukandikwaho amasaha ibyo bintu bizatwarirwaho kimwe n'aho bizanyuzwa.

1. Uruhushya rwandikwaho ibigomba gukorwa kugirango baborohereze urugendo kandi bagende ntacyo bikanga mu nzira no kugirango hatagira icyangiza inzira nyabagendwa, impande zayo, ibiyubatsweho, n'umutungo uyikikije.

1. Uwasabye uruhushya aruhabwa gusa ari uko yemeye gutanga indishyi n'amafaranga ashobora gukomoka kuri ubwo bwikorezi no gutanga bibaye ngombwa, amafaranga y'ingwate yemejwe muri urwo ruhushya.

1. Uruhushya rushobora guhabwa urusabye ku rugendo rumwe gusa, keretse igihe ibitwawe bifitiye koko rubanda akamaro.

1. Gutwara, mu binyabiziga bigendera ku mihanda, rukururana, za gari ya moshi zirimo ubusa cyangwa zipakiye, bishobora kwakirwa impushya zemewe ku rugendo rumwe gusa cyangwa ku ngendo nyinshi.

Ibivugwa mu gika cya mbere n'icya kane bikurikizwa kuri ubwo buryo bwo gutwara ibintu.

**Ingingo ya 73 :**

Iyo umuyobozi yaciye kubivugwa ku ngingo ya 67 cyangwa ku byateganijwe kugirango uruhushya rutangwe hakurikijwe ingingo ya 72, agomba gupakurura, kuzitura cyangwa guhagarika ikinyabiziga cye hafi hatuwe, bitagenze bityo ikinyabiziga kizahagarikwa.

**UMUTWE WA VI: IBYEREKEYE FERI**

**Ingingo ya 74**

1. Mu kubahiriza ibivugwa muri uyu mutwe:

1. ijambo "ibiziga by'umutambiko" bivuga ibiziga biteganye cyangwa bijya gusa n'ibiteganye, uhereye ku murongo ugabanya ikinyabiziga mo kabiri mu burebure, n'iyo ibyo biziga byaba bidafungiye ku mutambiko umwe, ubwo umutambiko ukurikiyeho ugafatwa nkaho ari imitambiko ibiri.

1. Ijambo "feri y'urugendo" bivuga uburyo busanzwe bukorshwa kugirango ikinyabiziga kigende buhoro cyangwa gihagarare.

1. Ijambo "feri yo guhagarara umwanya munini" rivuga uburyo bukoreshwa kugirango ikinyabiziga kigume hamwe mu gihe umuyobozi atakirimo, yaba ari romoruki, ngo igume hamwe mu gihe itagifatanye n'ikinyabiziga;

1. Ijambo "feri yo gutabara" rivuga uburyo bukoreshwa kugirango ikinyabiziga kigende buhoro kandi gihagarare, igihe feri idakora neza.

1. Ijambo "romoruki" rikoreshwa gusa kuri za romoruki zigenewe gukururwa n'imodoka.

2. Ikinyabiziga cyose cyangwa ibinyabiziga bikururana bigomba kugira uburyo bwo gufunga feri butunganye kugirango hagenzurwe imigendekere y'ikinyabiziga, kugihagarika ku buryo bwihuse kandi bwizerwa no kubuza kwikaraga kw'ikiziga n'ukw'ibiziga bifunze, uko imodoka yaba yikoreye kose cyangwa igeze ahacuramye cyangwa ahaterera.

3 Feri y'imodoka

1. Buri modoka igomba kugira uburyo bwo gufunga feri bushobora gukoreshwa n'umuyobozi ku buryo bworoshye kandi butuma imiyoborere y'imodoka idahungabana kandi bugizwe na: 1° feri y'urugendo

ituma imodoka igenda buhoro kandi igahagarara ku buryo bwizewe bubangutse kandi nyabwo, n’uko imodoka yaba yikoreye kose, yaba igeze ahacuramye cyangwa ahaterera;

2° feri yo guhagarara umwanya munini ituma imodoka iguma aho iri uko yaba yikoreye kose ku muzamuko cyangwa ku gacuri bya 16%, imyanya ya feri igomba gufata igakomeza kwegera kuburyo bw'ibyuma niyo umuyobozi yaba atarimo.

3° feri yo gutabara ituma imodoka igenda buhoro kandi igahagarara, uko yaba yikoreye kose, ku burebure bugereranije n'ubwo feri y'urugendo yaba idakora neza.

1. Uburyo bwo gufunga feri bushobora kugira ibice buhuriyeho mu gihe byibura bibiri mu mubiyikoresha bitandukanye.

1. feri y'urugendo igomba gufunga ibiziga byose by'imodoka, nyamara ku modoka zifite imitambiko irenga ibiri, ibiziga by'umutambiko umwe bishobora kudafungwa.

1. feri y'urugendo na feri yo guhagarara umwanya munini zigomba gufunga byibura umupira umwe wa buri ruhande rwo hirya no hino y'umurongo ugabanya imodoka mo kabiri mu burebure bwayo.

1. feri y'urugendo na feri yo guhagarara umwanya munini zigomba gufunga imyanya yose ifashe ku biziga ku buryo buhoraho hakoreshejwe ibyuma bikomeye bihagije.

1. Nta mwanya n'umwe feri ifungiraho ishobora kurekurana n'ibiziga keretse:

1° Iyo kurekurana ari iby'akanya gato, nk'igihe cyo guhinduranya vitesi;

2° Iyo bireba feri yo guhagarara umwanya munini, ubwo kurekurana ntibishoboka bidakozwe n'umuyobozi.

3° Iyo kurekurana bireba feri y'urugendo cyangwa feri yo gutabara, gufata feri bishobora no gukorwa ku buryo nyabwo bwavuzwe mu gika a) kibanza.

4. Feri ya za romoruki

1. Buri romoruki uretse intoya, igomba kugira uburyo bwo gufata feri bukurikira:

1° feri y'urugendo ituma ikinyabiziga kigenda buhoro cyangwa gihagarara ku buryo bwemewe, bwihuse kandi nyabwo uko cyaba cyikoreye kose cyangwa kigeze ahacuramye cyangwa ahaterera.

2° feri yo guhagarara umwanya munini ituma romoruki iguma aho iri uko yaba yikoreye kose ku muzamuko cyangwa ku gacuri bya 16%, imyanya ya feri igomba gufata igakomeza kwegerana ku buryo bw'ibyuma.

Ibi ntibikurikizwa kuri za romoruki zidashobora kurekurana n'ikizikurura hadakoreshejwe ibikoresho, hapfa kuba hubahirijwe ibyerekeye feri yo guhagarara umwanya munini ku binyabiziga byose.

1. Ibyo byose bituma feri y'urugendo na feri yo guhagarara umwanya munini bishobora kugira ibice bihuriyeho.

1. feri y'urugendo igomba gufunga ibiziga bya romoruki.

1. feri y'urugendo igomba kuba ishobora gukoreshwa n'igitegeka feri y'urugendo y'ikinyabiziga gikurura.

Nyamara, iyo uburemere ntarengwa bwemewe bwa romoruki butarenga kilogarama 3.500, feri y'urugendo ishobora gukorwa ku buryo ikoreshwa gusa n'uburemere, ni ukuvuga ukwegerana kwonyine kwa romoruki n'ikinyabiziga gikurura.

1. feri y'urugendo na feri yo guhagarara umwanya munini zigomba gufunga imyanya yose ifashe ku biziga ku buryo buhoraho hakoreshejwe ibyuma bikomeye bihagije.

1. Uburyo bwo gufunga feri bugomba kuba buteye kuburyo romoruki yihagarika igihe ikiyiziritse gicitse bigenda.

Nyamara ibi ntibikurikizwa kuri za romoruki zifite umutambiko umwe cyangwa iz'imitambiko ibiri itandukanijwe n'umwanya utageze kuri metero, uburemere ntarengwa bwazo bwemewe bupfa gusa kuba butarenza kilogarama 1.500 keretse makuzungu n'ubwo kandi, habariwemo icyuma kizizirikanya, zaba zifite ikindi cyuma cya kabiri kizifatanya nk'uko biteganywa ku ngingo ya 71,3, y'iri teka.

5. Ibyerekeye feri y'urukomatane rw'ibinyabiziga bikururana

Uretse ibivugwa ku gika cya 3 n'icya 4 by'iyi ngingo byerekeye imodoka na romoruki iri yonyine ibinyabiziga bikomatanye bigomba na none gukurikiza aya mategeko:

1. Ibyuma byose bituma feri ifata bifunze kuri buri kinyabiziga, bigomba kuba bikora kimwe.

1. Uko feri y'urugendo ikora kugomba kuba kumwe kandi ku gihe kimwe kuri buri kinyabiziga kigize ibikomatanye;

1. Uburemere ntarengwa bwemewe bwa romoruki idafite feri y'urugendo ntibushobora kurenga 1/2 cy'uburemere bw'ikinyabiziga gikurura n'ubw'umuyobozi.

1. Ibyerekeye feri ya velomoteri amapikipiki n'ibinyamitende 3 cyangwa 4.

BuriVelomoteri, ipikipiki, ikinyamitende itatu cyangwa ine, bigomba kugira ibyuma byo guhagarara kimwe nibura gifunga inziga z'inyuma indi ikaba ifunga byibura inziga z'imbere.

Iyo icyo kinyabiziga gifite akanyabiziga ko kuruhande, uruziga rwako ntirugomba feri.

Uburyo bwo gufunga feri bugomba gutuma ikinyabiziga kigenda buhoro cyangwa gihagarara ku buryo bwizewe, bwihuse kandi nyabwo uko cyaba cyikoreye kose cyangwa kigeze ahacuramye cyangwa ahaterera.

1. Ibivugwa kuva ku gika cya mbere kugeza ku cya 6 by'iyi ngingo ntibikurikizwa:

1. ku tumodoka tw'abana n'utw'ibimuga cyangwa tw'abarwayi tugendeshwa n'undi muntu;

1. ku utunyabiziga dusunikwa twikorera uburemere butarenga kilogarama 150;

1. kuri za romoruki zifite umutambiko umwe gusa n’uburemere ntarengwa bwemewe butarenga kilogarama 500, nabwo butarenga 1/2 cy'uburemere bwite bw'ikinyabiziga gikurura;

1. ku binyabiziga bikururwa n'inyamaswa bifite ibiziga bibiri byikoreye uburemere butarenze kilogarama 1.000 kandi ikibizirikanije kikaba giteye ku buryo ikinyabiziga gihagararira icyarimwe n'inyamaswa igikurura.

**UMUTWE WA VII: AMATARA Y'IKINYABIZIGA N'IBIMENYETSO BIRANGA IBINYABIZIGA N'INYAMASWA.**

# ICYICIRO CYA I: Amategeko rusange

**Ingingo ya 75 :**

1. Amatara ya buri kinyabiziga agomba kuba ateye ku buryo nta tara na rimwe cyangwa akagarurarumuri bitukura byaboneka ku ruhande rw'imbere rw'ikinyabiziga kandi nta tara cyangwa akagarurarumuri byera cyangwa by'umuhondo byagaragara mu ruhande rw'inyuma rw'ikinyabiziga uretse itara ryo gusubira inyuma n’aranga icyerekezo.

1. Amatara n'utugarura rumuri bigomba gushyirwaho ku buryo nta gice na kimwe cy'ikinyabiziga cyangwa cy'imizigo cyabangamira ibonesha ryabyo.

1. Ikinyabiziga ntigishobora kugira amatara arenze abiri y'ubwoko bumwe kereka ku byerekeye itara ndanga mubyimba cyangwa itara ndangaburumbarare n'itara ryerekana icyerekezo.

1. Iyo ikinyabiziga gifite amatara abiri cyangwa menshi y'ubwoko bumwe, ayo matara agomba kugira ibara rimwe n'ingufu zingana; kandi akagomba gushyirwaho ku buryo buteganye uhereye ku murongo ugabanya ikinyabiziga mo kabiri mu burebure bwacyo.

Ibimaze kuvugwa ntibikurikizwa ku byerekeye itara ribonesha icyapa kiranga nomero y'ikinyabiziga inyuma.

1. Utugarurarumuri turi ku ruhande rw'imbere rw'ikinyabiziga tugomba gusa n'umweru, utw’inyuma tugasa n'umutuku, naho utwo mu mbavu tugasa n'umuhondo cyangwa icunga rihishije.

1. Amatara menshi y'ubwoko budahuje kimwe n'amatara n'utugarurarumuli bishobora gushyirwa ahantu hamwe cyangwa mu kintu kimwe amurikiramo, buri tara na buri kagarurarumuri bipfa kuba bikurikije amategeko abyerekeye kandi ku buryo budashobora kujijisha.

1. Nta tara na rimwe cyangwa akagarurumuri bishobora kuba bifunze ku buryo igice cyabyo cyo hasi cyane kimurika kitaba kiri hasi ya santimetero 40 kuva ku butaka, igihe ikinyabiziga kidapakiye.

Ibimaze kuvugwa ntibikurikizwa ku matara kamenabihu no kw'itara ryo gusubira inyuma.

1. Gushyira amatara ku kinyabiziga kimwe cyangwa ku binyabiziga bikomatanye bigomba gukorwa ku buryo:

1° Amatara maremare, amatara magufi, amatara kamenabihu, amatara ndanga mbere, n'itara ribonesha icyapa kiranga ikinyabiziga ashobora gukoreshwa gusa mu gihe amatara ndanga ari ku mpera y'ikinyabiziga cya nyuma mu bikomatanye nayo acanye;

2° Amatara ndangambere yakira rimwe buri gihe n’amagufi n’amatara kamenabihu y’imbere

Nyamara, ibivugwa ku gika cya mbere ntibitegetswe ku matara maremare cyangwa magufi, iyo akoreshejwe bashaka kwerekana ibimenyetso bimurika bivugwa mu ngingo ya 47 y'iri teka.

**Ingingo ya 76 :**

1. a) Ibinyabiziga, hakurikijwe urwego rwabyo, bigomba kuba bifite buri gihe amatara n'utugarurarumuri bikurikira:

***IMBONERAHAMWE Y’AMATARA:***

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Urugero rw’ikinyabiziga | Itar a  nda nga  -  mb  ere | Itara ndan ga-  nyum  a | Akag arura  rumu  ri  k’imb  ere | Akag arura  rumu  ri  k’iny uma | Amata ra y’urug  endo | Amat  ara yo  kubis  i-  kana | Itara ryo guh  agara ra | Amata ra  ndang  a cyerek ezo imbere | Amata ra  ndang  a cyerek ezo  inyum  a | Itara ribones ha riranga ikinyabi ziga | RIbyit onder wa |
| Igare na velomoteri |  | 1 |  | 1 | 1 | 1 |  |  |  |  | (1) |
| Ipikipiki idafite  akanyabiz iga ko ku ruhande | 1 | 1 |  | 1 | 1 | 1 | 1 | 2 | 2 | 1 | (2) |
| Ipikipiki ifite  akanyabiz iga ko ku ruhande | 2 | 2 |  | 2 | 1 | 1 | 1 | 2 | 2 | 1 | (2) |
| Ikinyamitende  itatu gifite  umutende  umwe  imbere | 1 | 1 |  | 2 | 1 | 1 |  |  |  |  | (1) (3) |
| Ikinyamitende  itatu gifite  imitende  ibiri  imbere | 1 | 1 |  | 1 | 1 | 1 |  |  |  |  | (1) |
| Ikinyamitende ine |  | 1 |  | 2 | 1 | 1 |  |  |  |  | (1) (3) |
| Ikinyamitende  itatu gifite moteri n’umuten  de umwe  imbere | 1 | 2 |  | 2 | 1 | 1 | 1 | 2 | 2 | 1 | (2,4,5 ,6,7) |
| Ikinyamitende  itatu gifite | 2 | 2 | 2 | 21 | 1 | 1 | 2 | 2 | 2 | 1 | (2, 3,  4, 5,  6, 7) |
| moteri n’imitend  e ibiri  imbere |  |  |  |  |  |  |  |  |  |  |  |
| Ikinyamitende ine  gifie  moteri | 2 | 2 | 2 | 2 | 2 | 2 | 2 | 2 | 2 | 1 | (2,4,5 ,7) |
| Imodoka | 2 | 2 | 2 | 2 | 2 | 2 | 2 | 2 | 2 | 1 |  |
| Rumoruki zikuruwa n’ibinyabi -ziga  bitari  imodoka |  |  | 2 | 2 |  |  |  |  |  | 1 | (7, 8) |
| Rumoruki zikururwa  n’imodok a | 2 | 2 | 2 | 2 |  |  | 2 |  | 2 | 1 |  |
| Ibinyabizi ga  bikururw  a n’inyamas wa |  |  | 2 | 2 | 1 |  |  |  |  |  |  |

**IBYITONDERWA**

(1) Amatara maremare n’amagufi ashobora gushyirwa mu kirahure kimwe kimurika imbere y'imodoka urumuri rwera cyangwa rw'umuhondo rudahuma amaso.

(2). Itara ryo guhagarara rishyirwaho gusa iyo ingufu za moteri zirengeje santimetero kibe 125.

(3). Itara ndanga nyuma rigomba gushyirwa ahegereye inguni y'ibumoso y'ikinyabiziga.

(4). Itara rigufi rishobora gushyirwa cyangwa kudashyirwa ku binyabiziga bifite moteri y'ingufu zitarenga santimetero kibe 50.

(5). Amatara maremare n'ayo kubisikana ategetswe gukoreshwa gusa iyo umuvuduko w'ikinyabiziga kidapakiye kandi kigeze ahategamye ushobora kurenga kilometero 20 mu isaha.

(6). Ibinyamitende itatu bifite moteri bigomba kugira amatara abiri ndanga mbere n'amatara abiri ndanga nyuma yerekana ko ikinyabiziga gihagaze n'utugarurarumuri tubiri inyuma, iyo hakurikijwe ubugari bwabyo, ibitegekwa mu ngingo ya 77-3 bidashobora kubahirizwa hakoreshejwe itara rimwe gusa.

(7). Itara ribonesha icyapa kiranga numero z'ibinyabiziga ritegetswe gukoreshwa gusa iyo ikinyabiziga kigomba kugira bene icyo cyapa.

(8) 1. Za romoruki zigomba na none kugira inyuma, amatara yateganirijwe ibinyabiziga bikurura, iyo imbogamizi itewe nazo ituma amatara yazo atabona neza.

1. Ibinyabiziga ndakumirwa bigomba kugira itara ry'ubururu rimyatsa riboneka mu mpande zose.

1. Ibinyabiziga bifite ubugari burenga metero 2 na santimetero 10 bigomba kugira amatara ndanga-burumbarare.

1. Imodoka zose uretse izagenewe gutwara abantu kandi zifite imyanya umunani yicarwamo hatabariwemo intebe y'umuyobozi kimwe na romoruki zikururwa n'izo modoka zigomba kugira ibyapa bifite imirongo inyuranyemo itukura n'iyera ku buryo ku mpande zombi zigira inyuguti ya V icuramye nkuko bigaragara ku rugero ruri ku ngereka ya 9 y'iri teka.

Buri cyapa cyujuje ibimenyetso bivuzwe haruguru, kigomba mbere yo gutandikwa, kwemerwa na Minisitiri ushinzwe Gutwara abantu n’ibintu no gutumanaho.

2. Uretse amatara n'utugarurarumuri bitegetswe mu gika cya mbere cy'iyi ngingo, hashobora gukoreshwa andi matara cyangwa utugarurarumuri hakurikijwe izi ngingo:

1. Ibinyabiziga bishobora gushyirwaho amatara amurika kure cyane, amatara kamena-bihu amatara yo gusubira inyuma, n'itara rishakisha rifite ibara ryera cyangwa umuhondo.

1. Akagarurarumuri gashobora gushyirwa kuri buri tara ndanga. Akagarurarumuri kamwe cyagwa tubiri dushobora gushyirwa ku mpande z'ikinyabiziga cyangwa kubyo cyikoreye.

1. Ibinyabiziga bikoreshwa butagisi, bitegerereza abantu mu nzira nyabagendwa, bishobora gushyirwaho amatara, yerekana icyo bikora , n’ imbere itara ry'icyatsi ryerekana ko ikinyabiziga kidakodeshejwe.Imodoka zigishirizwaho nazo zishobora gushyirwaho itara ryerekana icyo zikoreshwa.

1. Ibinyabiziga bigenewe imirimo ifitiye rubanda nyamwinshi akamaro cyangwa za otobisi bishobora gushyirwaho amatara yera agenewe kumurika ibyanditswe byerekana inzira bikurikira n'aho bijya.

Iyo ayo matara ari inyuma h'ikinyabiziga, ntashobora kohereza urumuri inyuma.

1. Ibinyabiziga bifite ubugari butarenga metero ebyili na santimetero icumi bishobora gushyirwaho amatara ndanga burumbarare.

1. Ikiranga imbere h'ikinyabiziga gishobora kongerwaho itara ryera cyangwa ry'umuhondo riri imbere, rireba inyuma kandi rimurikira uruhande rw'imbere rw'ikinyabiziga. Iryo tara ntirishobora kubera imbogamizi umuyobozi w'ikinyabiziga riteyeho cyangwa abandi bayobozi.

1. Buri modoka cyangwa buri romoruki ikuruwe n'iyo modoka bishobora kugira itara risa n'icyatsi kibisi bituma umuyobozi yerekana ko yabonye ikimenyetso cy'uwitegura kumunyuraho.

Iryo tara rigomba gushyirwa inyuma kandi hafi y'impera y'ibumoso bw'ikinyabiziga.

1. Ibinyabiziga bihinga n'ibikoresho byabigenewe bikoreshwa n'abapataniye imirimo ntibigomba gushyirwaho amatara yateganijwe ku gika cya mbere cy'iyi ngingo iyo bitagenda hagati yuko izuba rirenga n'iyo rirashe.

1. Za otobisi zigenewe gutwara abanyeshuri zishobora gushyirwaho amatara abiri asa n'icunga rihishije amyatsa, rimwe riri imbere irindi riri inyuma kugirango zerekane ko zihagaze no kwerekana ko bagomba kwitonda. Ayo matara agomba kumurika muri metero 100 muri buri ruhande rw’aho zihagarara.

# ICYICIRO CYA II: Amategeko yihariye

**Ingingo ya 77 :**

1. Amatara ndanga yera cyangwa y'umuhondo ari imbere y'ikinyabiziga n'amatara ndanga atukura ari inyuma y'ikinyabiziga agomba ariko kuba adahumishije cyangwa ngo atere imbogamizi abandi bayobozi, kandi agaragara nijoro igihe ijuru rikeye, muri metero 300 nibura, uhereye imbere n'inyuma h'ikinyabiziga.

Nyamara, ku byerekeye amatara y'inyuma y'ibinyamitende na velomoteri, iyo ntera iba gusa metero 100.

1. Utugarurarumuri tugomba, n'ijoro, igihe ijuru rikeye, kubonwa n'umuyobozi w'ikinyabiziga kiri muri metero 150, iyo tumuritswe n'amatara y'urugendo y'icyo kinyabiziga.

Utugarurarumuri turi inyuma ha za romoruki tugomba gusa n'igishushanyo cya mpande eshatu zingana zifite kuva kuri santimetero 15 kugeza kuri 20 kandi rimwe mu masonga yayo rireba hejuru, uruhande ruteganye naryo rukaba rutambitse.

Romoruki zifite ubugari ntarengwa bwa santimetero 80 zishobora gushyirwaho akagarurarumuri kamwe gusa, iyo zikuruwe n'ipikipiki idafite akanyabiziga ko ku ruhande.

Utugarurarumuri turi ku kindi kinyabiziga kitari romoruki ntidushobora gusa n'igishushanyo cya mpande eshatu.

1. Umuguno w'inyuma w'igice kimurika cy'amatara mato ndanga mbere na ndanga nyuma kimwe n'icy'utugarurumuri tw'imbere n'utw'inyuma, igomba kuba ahatarenga santimetero 40 ku mpande z'ubugari ntarengwa bw'ikinyabiziga.

4 .Ahari hejuru cyane y'ubuso bumurika h'amatara ndanga mbere na ndanga nyuma, ntihashobora kuba aharenze metero 1 na santimetero 90 hejuru y'ubutaka, iyo ikinyabiziga kidapakiye.

Ku byerekeye utugarura rumuri ubwo buhagarike ntibushobora kurenga metero 1 na santimetero 20.

1. Amatara ndanga burumbarare agomba kubonwa n'ijoro, igihe ijuru rikeye n'umuyobozi w'ikinyabiziga kiri ku ntera ya metero 200 nibura.

1. Amatara yo guhagarara umwanya munini agomba kwohereza imbere urumuri rwera, n'urutukura inyuma, kandi akubahiriza ibyangombwa bituma amatara ndangambere na ndanga-nyuma agaragara.

**Ingingo ya 78 :**

1. Amatara maremare y'ibara ryera cyangwa ry'umuhondo agomba n'ijoro igihe ijuru rikeye, kumurika mu muhanda ku ntera ya metero 100 nibura imbere y'ikinyabiziga.

Iyo ntera ingana na metero 75 ku binyabiziga bifite moteri itarengeje ingufu zigera kuri santimetero kibe 125.

Imiguno y'inyuma y'igice kimurika cy'amatara maremare ntigomba na rimwe iyo ayo matara agizwe n'umubare utari igiharwe, kwegera impera z'ubugari bwose no ku mikaba y'inyuma y'igice kimurika cy'amatara magufi.

1. Amatara yo kubisikana y'ibara ryera cyangwa ry'umuhondo, agomba, nijoro, igihe ijuru rikeye, kumurika mu muhanda, nibura mu ntera ya metero mirongo ine imbere y'ikinyabiziga.

Iyo ntera ingana na metero cumi n'eshanu ku binyabiziga bifite moteri itarengeje ingufu za santimetero kibe 125.

Umuguno wo hejuru w'igice kimurika cy'amatara magufi ntushobora gusumba metero 1 na santimetero 20 uhereye ku butaka igihe ikinyabiziga kidapakiye.

Ku binyabiziga bigomba kugira kuri buri ruhande amatara abiri magufi, isonga ry'igice kimurika uhereye ku murongo ugabanya ikinyabiziga mo kabiri mu burebure bwacyo ntishobora kujya hirya ya santimetero mirongo ine kw'isonga y'ubugari bwose bw'ikinyabiziga.

Imodoka ntishobora kugira amatara arenze abiri magufi.

1. Iyo ikinyabiziga gifite itara ryo gusubira inyuma, iryo tara rigomba kuba ryarakozwe kandi rigashyirwaho ku buryo ryohereza urumuri rwera cyangwa rw'umuhondo, mu ntera itarenga metero 20 kandi rudahuma cyangwa rutabangamiye abandi bayobozi.

Igituma iryo tara ryaka kigomba kuba ku buryo ryaka gusa iyo gusubira inyuma bitangiye.

**Ingingo ya 79 :**

1. Itara ryo guhagarara ry'ibara ritukura, rigomba, ridahumisha, kugaragara n'ijoro igihe ijuru rikeye mu ntera nibura ya metero 150, no ku manywa igihe cy'umucyo mu ntera nibura ya metero 20.

Iyo itara ryo guhagarara riri hamwe n'itara ndanga-nyuma cyangwa rifatanye naryo, rigomba kugira urumuri rubonesha cyane kurusha iryo rifatanye naryo.

1. Ahari hejuru cyane h'ubuso bubonesha bw'itara ryo guhagarara ntihashobora gusumba metero 1 na santimetero 55 uhereye ku butaka, igihe ikinyabiziga kidapakiye.
2. Iyo ikinyabiziga gifite gusa itara rimwe ryo guhagarara, iryo tara rigomba gushyirwa mu murongo ugabanyije ikinyabiziga mo kabiri ku buryo bungana mu burebure bwacyo cyangwa hagati y'uwo murongo n'impembe y'ibumoso y'ubugari ntarengwa bw'ikinyabiziga.

1. Itara ryo guhagarara rigomba kwaka iyo feri y'urugendo ikoreshejwe.

**Ingingo ya 80 :**

1. Amatara ndanga cyerekezo agomba kuba agizwe n'ibintu bifashe ku rumuli rumyatsa, biringanije ku buryo bigira umubare utari igiharwe, ku mpande z'imbere n'inyuma z'ikinyabiziga, amatara y'imbere akaba yera cyangwa umuhondo, ay'inyuma akaba atukura cyangwa asa n'icunga rihishije.

Ayo matara ashobora gufatanywa n'amatara ndanga n'amatara yo guhagarara.

1. Aho amatara ndanga cyerekezo ashyirwa ku kinyabiziga hagomba kuba hateye ku buryo ibyerekezo byerekanwa nayo matara bibonwa ku manywa na n'ijoro, haba imbere cyangwa inyuma h'ikinyabiziga, n'abagenzi bakeneye kumenya imigendere y'ikinyabiziga.

1. Amatara ndanga cyerekezo agomba kugaragara n'ijoro,igihe ijuru rikeye , mu ntera nibura ya metero 150 no ku manywa igihe cy'umucyo, mu ntera ya metero 20.

1. Ahari hejuru cyane y'itara ndanga cyerekezo, ntihashobora kuba aharenze metero 1 na santimetero 90 hejuru y'ubutaka igihe ikinyabiziga kidapakiye.
2. Imikorere y'imyatsa igomba kuba inshuro 90 mu munota, hashobora kwiyongeraho cyangwa kugabanukaho inshuro z'imyatsa 30.

**Ingingo ya 81 :**

Itara ribonesha icyapa kiranga numero y'ikinyabiziga rigomba kuba ryera, kandi nijoro, igihe ijuru rikeye, rigomba gutuma izo numero zisomerwa muri metero 20 nibura, inyuma y'ikinyabiziga, iyo gihagaze.

Iryo tara ntirishobora kwohereza inyuma y'ikinyabiziga urumuri ruturutse mu isoko yarwo.

# ICYICIRO CYA III: Ibinyabiziga bikururwa n’inyamaswa Inyamaswa n’ibinyabiziga bikururwa n’inyamaswa

**Ingingo ya 82 :**

1. 1.Iyo, amatara yateganyijwe ku ngingo ya 76 adashobora gushyirwa ku kinyabiziga bitewe n'imiterere yacyo cyangwa n'imizigo gitwaye, umuherekeza agomba gutwara ku ruhande rw'imbere kandi ibumoso bw'ikinyabiziga, itara ryera cyangwa ry'umuhondo rimurika ryerekeza imbere, naho umuherekeza wa kabiri agatwara ku rundi ruhande rw'inyuma ibumoso bw'ikinyabiziga, itara ritukura rimurika ryerekeza inyuma.

1. Kuva bwije kugeza bukeye umuyobozi w'inyamaswa zikurura cyangwa izikorera ibintu zitaziritse cyangwa amatungo, biri mu nzira nyabagendwa agomba gutwara itara ry'urumuri rwera cyangwa rw'umuhondo ribonesha ku mpande zose.

1. Iyo umukumbi ugizwe n'amatungo maremare arenze ane cyangwa amatungo magufi arenze atandatu ugaragazwa: n'itara ry'urumuri ryera cyangwa umuhondo ritwawe imbere y'umukumbi, n'itara ry'urumuri rutukura ritwawe inyuma y'uwo mukumbi.

**UMUTWE WA VIII: ANDI MATEGEKO**

# ICYICIRO CYA I: Amahoni

**Ingingo ya 83 :**

1. Ibinyabiziga bigiye kuvugwa bigomba kuba bifite ibikoresho by'ihoni byumvikanira:

* ku ntera ya metero 100 ku binyabiziga bigendeshwa na moteri, iyo ntera igashobora kungana na metero 50, iyo umuvuduko w'ibinyabiziga bidapakiye udashobora kurenga kilometero 50 mu isaha ahategamye;
* ku ntera ya metero 2O kuri velomoteri.

Amahoni y'ibinyabiziga bigendeshwa na moteri agomba kwohereza ijwi ry'injyana imwe, rikomeza kandi ridacengera amatwi.

2. Ibinyabiziga ndakumirwa kimwe n'ibinyabiziga bikora ku mihanda, bishobora kugira ihoni ridasanzwe ridahuye n'ibiteganywa muri iki gika, uretse ihoni riteganywa mu gika cya mbere.

# ICYICIRO CYA II: Uturebanyuma

**Ingingo ya 84 :**

1. Ikinyabiziga cyose kigendeshwa na moteri kigomba kugira nibura akarebanyuma kamwe gateye ku buryo umuyobozi uri ku ntebe ashobora kugenzura ibigendera mu muhanda inyuma n'ibumoso bw'ikinyabiziga nko kubona ikindi kinyabiziga cyatangiye kumunyuraho ibumoso. Ni nako bitegetswe ku kinyabiziga gikururwa n'inyamaswa gifite akazu k'umuyobozi.

1. Iyo imiterere y'ikinyabiziga cyangwa ibyo cyikoreye bidatuma akarebanyuma kari mu kazu k'ikinyabiziga gashobora gukora neza umurimo kagenewe, uturebanyuma tugomba gushyirwa kuri buri rubavu rw’ikinyabiziga.

# ICYICIRO CYA III: Ikirahuri gihagarika umuyaga - ibirahuri - agahanagura kirahuri

**Ingingo ya 85 :**

1. Ku kinyabiziga cyose no kuri buri romoruki:

1. Ibintu bibonerana bigize umubiri w'inyuma w'ikinyabiziga habariwemo ikirahuri igihagarika muyaga cyangwa ibigize ikibambasi cy'imbere, bigomba kuba bikoze ku buryo iyo bimenetse, ibyago byo gukomereka byagabanuka uko bishoboka kwose;

1. Ibirahure byo guhagarika umuyaga bigomba kuba bikozwe mu bintu bibonerana bidacuya kandi bikaba bikozwe ku buryo bidahindura isura y'ibireberwamo kandi mu gihe bimenetse, umuyobozi agakomeza kubona bihagije inzira nyabagendwa.

1. Ikinyabiziga cyose kigendeshwa na moteri gifite igihagarika-muyaga, uretse amapikipiki, kigomba kugira nibura agahanagura-kirahuri kamwe kadakomeza gukoreshwa n'umuyobozi.

Agahanagura-kirahuri kagomba guhanagura neza ubuso buhagije kugirango umuyobozi ashobore kubona neza umuhanda yicaye ku ntebe ye.

1. Buri kinyabiziga gitegetswe kugira nibura agahanagura-kirahuri kamwe kigomba no kugira akoza-kirahure gatuma umuyobozi abona neza cyane kandi buri gihe arebeye mu gihagarika-muyaga.

# ICYICIRO CYA IV: Umwotsi, imyuka, insaku

**Ingingo ya 86 :**

1. Ibinyabiziga bigendeshwa na moteri na velomoteri bigomba kuba bikoze ku buryo bitagenda bimena bidasanzwe amavuta binavubura ibyotsi bicumba, bicumba umwotsi, uretse moteri yakijwe, kandi bitabangamiye rubanda cyangwa ngo bitere ubwoba inyamaswa kubera urusaku, ibyo aribyo byose ntibishobora gusakuza birengeje ingero ntarengwa zivugwa mu mugereka wa 13 w'iri teka.

1. Moteri yose ikoreshwa n'ubushyuhe igomba kugira impombo yohereza ibyotsi ku buryo nyabwo idasakuza kandi umuyobozi akaba atashobora kuyibuza gukora neza mu rugendo.

Impombo yohereza ibyotsi idafite akagabanya-rusaku irabujijwe kimwe n'ikindi gikorwa cyose kigamije gukuraho cyangwa kugabanya imikorere myiza y'impombo yohereza ibyotsi idasakuza.

Isonga y'impombo yohereza ibyotsi ntishobora kwerekezwa iburyo bw'ikinyabiziga.

1. Mu nsisiro, birabujijwe gusakurisha moteri igihe ikinyabiziga gihagaze moteri yaka.

**ICYICIRO CYA V : Inziga.**

**Ingingo ya 87 :**

1. Ibiziga by'ibinyabiziga bigendeshwa na moteri n'ibya velomoteri kimwe n'ibya romoruki zabyo bigomba kuba byambaye inziga zihagwa zifite amano n'ubujyakuzimu butari munsi ya milimetero imwe ku migongo yabyo yose n'ubudodo bwabyo ntibugire ahantu na hamwe bugaragara kandi ntibigire aho byacitse bikomeye mu mpande zabyo.

Nyamara ibimaze kuvugwa ntibikurikizwa ku binyabiziga bidapakiye kandi bitajya birenza umuvuduko wa kilometero 25 mu isaha ahategamye.

1. Inziga z'ibiziga zigomba kugira imigongo itarangwaho utunogo n'udushyundu dushobora kwangiza inzira nyabagendwa.

Inziga zishobora gushyirwaho iminyururu irwanya ubunyerere, ibyo bigakorwa gusa kugirango kuva ahantu hari urwondo cyangwa hanyerera bidasanzwe bishoboke.

1. Birabujijwe kugenza ibinyabiziga bigendeshwa na moteri na za romoruki zikururwa nabyo, iyo ibiziga byambaye inziga zidahagwa, cyangwa inziga zikururuka zifite umubyimba uri hasi ya santimetro 4 cyangwa zifite ubugari, aho bwabarirwa hose, budashyitse kuri 2/3 by'ubugari bw'uruziga rukiri rushya.

1. Ibivugwa mu gika cya 3, ntibikulikizwa:

1. ku binyabiziga bihinga, iyo bigendeshwa mu karere katarenga kilometero 25 uvuye aho ziba;

1. ku bikoresho bidasanzwe bikoreshwa n'abapatanyi b'imilimo, biva aho bibikwa bijya aho bikoreshwa cyangwa iyo bitahutse cyangwa se iyo byimutse aho byakoraga bijya gukora ahandi, kimwe no ku binyabiziga bidasanzwe bibunza mu masoko ibicuruzwa bidashobora kugendera ku nziga zikozwe muri kawucu, iyo ugupakira kw'ibyo bikoresho n'ibinyabiziga bidasanzwe ku binyabiziga bisanzwe bigendera mu muhanda byatera imbogamizi cyangwa impanuka.

Nyamara, ibinyabiziga binyuranye byavuzwe ku bika a) na b) bishobora kunyuzwa mu nzira nyabagendwa gusa iyo bidashobora kuyangiza.

**ICYICIRO CYA VI: Amategeko anyuranye.**

**Ingingo ya 88 :**

1. Buri kinyabiziga kigendeshwa na moteri kigomba kugira ibyuma biyobora bikomeye bituma umuyobozi akata ikinyabiziga cye ku buryo bworoshye, bwihuse kandi bwizewe.

1. Buri modoka igomba kugira uburyo bwo gusubira inyuma bukoreshwa bicaye ku ntebe y'umuyobozi.

1. Buri kinyabiziga gishobora kurenza umuvuduko wa kilometero 40 mu isaha kigomba kugira icyerekana umuvuduko kiri aho umuyobozi areba kandi kigahora kitabwaho kugirango kigumye gukora neza.

1. Buri modoka yagenewe gutwara abantu, ariko umubare wabo ntarengwa ukaba munsi ya 6, umuyobozi abariwemo, igomba kugira imikandara yo kurinda ibyago igenewe umuyobozi n'umugenzi wicaye ku ntebe y'imbere. Ishobora no kugira imikandara ku zindi ntebe z’inyuma.

Ibiranga imikandara yo kurinda ibyago bigenwa na Minisitiri ushinzwe transiporo.

1. Buri modoka igomba kugira ibintu bikurikira:

1. icyapa kiburira cya mpandeshatu zingana na santimeztero 40 nibura buri ruhande imikaba y'ibara ritukura ya santimetero 5 nibura z'ubugari, nta ndiba cyangwa bifite indiba y'ibara rigaragara, imikaba y'ibara ritukura ikaba ibengerana cyangwa ifite umusozo ngarurarumuri, byose hamwe bikaba bishobora guhagarikwa ku buryo bufashe.

1. agahago k'ubutabazi karimo byibura ibipfuko 4 bitanduza byagenewe buri muntu, udufatisho tw'ibipfuko 4 cyangwa ibikwasi 4 bitifungura, agacupa k'umuti wo kwica mikorobi, inyandiko "ubutabazi bwihutirwa mu gihe hategerejwe muganga n'inyandiko " gufasha guhumeka umunwa ku w'undi".

1. Buri modoka igomba kugira ikintu kiyibuza kwibwa gituma itava aho iri cyangwa kigafunga icyuma cyayo cy'ingenzi igihe ihagaritswe igihe kirekire.
2. Ikinyabiziga kigendeshwa na moteri kiriho ibyuma ntamenwa cyangwa ikindi cyose gituma gikoreshwa mu gutera cyangwa kwitabara ntigishobora kugenda mu nzira nyabagendwa kidafite uruhusa rwihariye rwa Minisitiri ushinzwe transiporo cyangwa umuhagarariye.

*Ibimaze kuvugwa ntibikurikizwa ku binyabiziga by'ingabo z'Igihugu.*

1. Birabujijwe kwongera ku mpande z'ikinyabiziga kigendeshwa na moteri cyangwa velomoteri imitako cyangwa ibindi bifite imigongo cyangwa ibirenga ku mubyimba bitari ngombwa kandi bishobora gutera ibyago abandi bagendera mu nzira nyabagendwa.

1. Uretse igihe gikururwa n'ikindi kinyabiziga, nta kinyabiziga gifite moteri gishobora kugenda mu mihanda, ahamanuka, igihe moteri itaka cyangwa igihe vitensi idakora.

**Ingingo ya 89 :**

Haseguriwe amarengategeko ateganywa n'ingingo ya 59, 70-2 n'iya 72, nta kinyabiziga na kimwe gishobora kujyanwa cyangwa gukomeza kugendeshwa mu nzira nyabagendwa niba kidakurikije amategeko y'igice cya III cy'iri teka.

Nyamara ibinyabiziga byajyanywe mu mihanda hatarashira igihe cy'imyaka 2 iri teka ritangiye gukurikizwa ntabwo bizarebwa n'ibivugwa ku ngingo ya 80-1, 85-1, 85-3, 883, 88-4 na 88-5.

**Ingingo ya 90 :**

Ingingo ya 57, 61, 68, 70, 70-1 n'iya 72 kimwe n'ingingo ya 76, igihe ivuga itara ryo guhagarara n'amatara yerekana icyerekezo ntizikulikizwa ku binyabiziga by'Ingabo z'Igihugu, iyo imyubahirizwe yazo ibangamiye imiterere cyangwa umurimo w'umwanya muto cyangwa uzatinda by'ikinyabiziga.

# IGICE CYA KANE: IBIMENYETSO

**UMUTWE WAMBERE: AMATEGEKO RUSANGE**

**Ingingo ya 91:**

1. Ibimenyetso bigenga uburyo bwo kugendera mu muhanda birimo ibyiciro bitatu: a) ibyapa;

1. ibimenyetso bimurika;
2. ibimenyetso byo mu muhanda.

1. Ibitegekwa byerekanwa n'amatara n'ibimenyetso bimurika birusha ububasha amategeko agenga ibitambuka mbere, ibitegekwa byerekanwa n'ibyapa bigenga ibigomba guhita mbere kimwe n'ibimenyetso byo mu muhanda.

1. Bitabangamiye ikurikizwa ry'ingingo ya 5, igika cya 6, abagendera mu nzira nyabagendwa bagomba kubahiriza ibitegekwa n'ibyapa, ibimenyetso bimurika n'ibimenyetso byo mu muhanda, n'iyo ibitegetswe aho bageze bisa n'aho binyuranye n'andi mategeko agenga ibigendera mu muhanda.

1. Ishyirwaho ry'ibimenyetso rigengwa na Minisitiri ushinzwe Transiporo ku mihanda y'Igihugu n'iy'imigi, rikagengwa n'inama za komini ku byerekeye imihanda ya komini.

**UMUTWE WA II: IBYAPA BYO KU MIHANDA**

**Ingingo ya 92 :**

1. Ibyapa byo ku mihanda bigizwe: n'ibyapa biburira, ibyo gutambuka mbere, ibimenyetso bibuza cyangwa bitegeka, n'ibyapa ndanga.

1. Ibyapa byo ku mihanda bigomba gushingwa ku ruhande rw’iburyo bw’umuhanda ku buryo umusozo wo hasi udashobora kuba munsi ya metero 1 na santimetero 50 cyangwa hejuru ya metero 2 na santimetero 10 uhereye ku butaka uretse ibyapa by'agateganyo.

1. Igisobanuro cy'icyapa gishobora kuzuzwa, gusiganurwa cyangwa kugenwa n'ibyapa by'inyongera bigizwe n'ibyapa by’urukiramende bifite ibigereranyo cyangwa inyandiko by'ibara ryirabura kiri ku buso bwera buzengurutswe n'umurongo wirabura cyangwa wera ku buso bw'ubururu kandi bigashyirwa munsi y'icyapa bicyegereye.

# ICYICIRO CYA MBERE: Ibyapa biburira n'ibyo gutambuka mbere

**Ingingo ya 93 :**

1. Ibyapa biburira bibereyeho kumenyasha umugenzi ko hali icyago kandi bikerekana imiterere yacyo kandi bikamutegeka ubwitonzi budasanzwe kugira ngo imigenzereze ye ihure n'imiterere n'ububi bw'icyago cyerekanywe; naho ibyapa byo gutambuka mbere bibereyeho kumenyesha abagendera mu nzira nyabagendwa amategeko yihariye yo gutambuka mbere mu nkomane;ibyo byapa byose bishobora kugira ibyo bibuza.

1. Ibyapa biburira n'ibyapa byo gutambuka mbere bishushanyije ku mugereka wa mbere w'iri teka hamwe n'ibigereranyo byerekana imiterere y'icyago bimeze nka mpandeshatu ndinganire ifite ubuso bwera buzengurutswe n'ibara ritukura, uretse ibyapa n° A, 28, a,b, na C; A, 30; A, 31; B.2 a na b; B4; B5; B6 na B7 a na b. **Ingingo ya 94 :**

1. Ibyapa biburira ibyago n'ibyapa byo gutambuka mbere bishyirwa iburyo hakurikijwe ibyerekezo abagenzi bireba baganamo bitewe n'imiterere y'aho hantu icyapa cya kabiri kimeze nk'icya mbere cyashyizwe iburyo gishobora gushyirwa ibumoso.
2. Ahatari mu nsisiro, ibyapa biburira n'ibyapa byo gutambuka mbere bigomba gushyirwa mu ntera kuva kuri metero 150 kugeza kuli 200 y'ahantu habi byerekana.

Iyo bitewe n'imiterere y'ahantu intera itandukanya icyapa n'ahantu habi iri munsi ya metero 150 ku buryo bugaragara,iyo ntera yerekanishwa icyapa cy'inyongera n° F,l.

1. Hanyuranyijwe n'ibivugwa mu gika cya 2 cy'iyi ngingo:

1. ibyapa n° A, 22, B1 na B2 bigomba gushyirwa hafi cyane hashobotse y'amasangano byerekana, buri cyapa gishobora kubanzirizwa n'ikindi nkacyo gishyizwe ku ntera irenzeho uhereye ku isangano kandi ikarangwa n'icyapa cy'inyongera n° F,1.

1. ibyapa n°A, 28 a, A, 28b, na A, 28c bigomba gushyirwa, kimwe muli metero 150 ikindi muli metero 100, ikindi muli metero 50, uhereye ku masangano y'inzira nyabagendwa n'umuhanda wa gari ya moshi.

1. Ibyapa n°B, 7a na B, 7b bigomba gushyirwa ku ruhande rw'iburyo bw'amasangano y'inzira nyabagendwa n'umuhanda wa gari ya moshi biranga.

1. Iyo ahantu icyago cyaranzwe kiri ari harehare, uburebure bw'igice cy'inzira nyabagendwa icyo cyago kirimo bushobora kwerekanwa n'icyapa cy'inyongera n° F, 2.

1. Mu nsisiro, ibyapa biburira bigomba gushyirwa iruhande neza y'ahantu habi.

Nyamara, ibyapa A, 6; A, 11 na A, 16 bigomba gushyirwa mu ntera iringaniye y'ahantu habi kandi iyo ntera igomba kwerekanwa n'icyapa cy'inyongera n° F,1.

1. Iyo icyapa kiburira gishinze aho inzira nyabagendwa irasukira, icyapa cy'inyongera kigizwe n'akarangakerekezo kirabura gashobora kwerekana icyerekezo cy'ahantu habi, iyo aho hantu hari kuri iyo nzira nyabagendwa.

**Ingingo ya 95 :**

Icyapa n° A,22 gishobora gushyirwa ku nzira nyabagendwa gusa iyo andi mayira yose arasukira mu masangano ariho icyapa n° B,1; B,2, a ; cyangwa B,2, b.

**Ingingo ya 96 :**

Icyago kiterekanywe n’ikigereranyo kiri mu mugereka wa mbere w’iri teka gishobora kurangwa n’icyapa cy’inyongera cyerekana icyo cyago , gishobora kandi kwerekanwa hakoreshejwe ikigereranyo kiboneye kitari mu mugereka wavuzwe.

**ICYICIRO CYA II: Ibyapa bibuza cyangwa bitegeka.**

**Ingingo ya 97 :**

1. Ibyapa byereka abagenda ibyo babujijwe cyangwa bategetswe, bimeze nk'ingasire.

Iyo ngasire izengurutswe n'ibara ritukura kandi ubuso bukera iyo igihe icyapa kibuza, uretse ibyerekeye ibyapa bibuza guhagarara umwanya muto cyangwa munini bifite ubuso bw'ubururu.

Ingasire igira ibara ry'ubururu, iyo icyapa gitegeka.

1. Ibigereranyo bisiganura imiterere y'ikibuzwa cyangwa y'igitegekwa bishushanyijwe mu migereka ya 2 na 3 y'iri teka.

1. Ibyapa by'inyongera bishobora kumenyesha ubugerure cyangwa amarengamategeko rusange cyangwa ibibujijwe cyangwa ibitegetswe byihariye.

**Ingingo ya 98 :**

Ibyapa bibuza n'ibitegeka bikurikizwa gusa mu gice cy'inzira nyabagendwa kiri hagati y'aho bishinze n'inkomane ikurikiye ku ruhande rw'inzira bishinzeho.

**Ingingo ya 99 :**

1. Ibyapa bibuza bishyirwa iburyo hakurikijwe icyerekezo abagenzi bireba baganamo; bitewe n'imiterere y'aho hantu icyapa cya kabiri kimeze nk'icya mbere cyashyizwe iburyo, gishobora gushyirwa ibumoso.

1. Ibyapa n° C, 2Oa (guhagarara umwanya munini babisikana) na C,2Ob (guhagarara umwanya muto no guhagarara umwanya munini babisikana) bigomba gushyirwa kuri buri ruhande rw'inzira bigenewe, bikaba ari umubare uhagije kugirango bishobore kugaragara neza kuva ku cyapa kimwe kugeza ku kindi.

Nta na rimwe intera iri hagati y'ibyapa bibiri byavuzwe ishobora kurenga metero 100.

**Ingingo ya 100 :**

Hanyuranyijwe n'ibivugwa mu ngingo ya 98, ibibujijwe biri ku byapa n° C,18 (kubuza guhagarara umwanya munini) na n° C,19 (kubuza guhagarara umwanya muto no guhagarara umwanya munini) bishobora kugarukira mu ntera iri hagati y'ibyapa bibiri bivuzwe haruguru byuzuzwa n’ibyapa by’inyongera bibiri: kimwe ni akarangacyerekezo k’umukara gahagaze gafite isonga ireba hejuru, ikindi ni akarangacyerekezo k’umukara gafite isonga ireba hasi.

**Ingingo ya 101 :**

Iyo ibibuzwa byinshi byubahirizwa ahantu hamwe, ibigereranyo bibyerekeye bishobora gushyirwa hamwe ku ngasire imwe.

Nyamara umubare w'ibigereranyo biteraniye ku ngasire imwe ntushobora kurenga bitatu.

**Ingingo ya 102 :**

Ibyapa bitegeka bishyirwa ahantu birushijeho kubonwa neza n'abo bigenewe.

**ICYICIRO CYA III: Ibyapa biyobora.**

**Ingingo ya 103 :**

I. Ibyapa biyobora bigamije kuyobora no gusobanurira abagenzi b'inzira nyabagendwa bishushanyije mu ngereka ya 4 y'iri teka.

2. Ibyapa biyobora bishyirwa ahantu haboneye kurushaho hakurikijwe uko icyo byerekana kimeze.

**UMUTWE WA III: IBIMENYETSO BIMURIKA**

**ICYICIRO CYA I: Ibimenyetso bimurika byerekana uko bagenda mu muhanda.**

**Ingingo ya 104 :**

1. Amatara y'ibimenyetso bimurika mu buryo bw'amatara atatu asobanuye atya:

1. itara rivuga: birabujijwe kurenga icyo kimenyetso;

1. itara ry'umuhondo: birabujijwe gutambuka umurongo wo guhagarara umwanya muto, cyangwa igihe uwo murongo werekana udahari icyo kimenyetso ubwacyo, keretse igihe ryatse umuyobozi akiri hafi cyane ku buryo yaba atagishobora guhagarara mu buryo butamuteza ibyago; nyamara iyo ikimenyetso kiri mu masangangano umuyobozi arenze umurongo wo guhagarara cyangwa ikimenyetso muri ubwo buryo, ashobora kwambukiranya amasangano gusa ari uko atateza abandi ibyago;

1. itara ry'icyatsi rivuga: uburenganzira bwo kurenga icyo kimenyetso.

1. Itara ritukura, itara ry'umuhondo ritamyatsa n’iry'icyatsi kibisi, ashobora gusimburwa uko akurikirana na kamwe cyangwa uturangacyerekezo tw'ibara ritukura, iry'umuhondo cyangwa icyatsi kibisi.

Utwo turangacyerekezo dusobanura kimwe n'amatara ariko icyo tubuza cyangwa icyo dutangira uburenganzira kigarukira ku byerekezo byerekanwa n'utwo turangacyerekezo.

1. Iyo itara rimwe cyangwa menshi y'inyongera agaragazwa n'akarangacyerekezo kamwe cyangwa twinshi ducaniwe rimwe n'itara ritukura cyangwa ry'umuhondo, uturangacyerekezo tuvuga uburenganzira bwo gukomeza urugendo gusa mu byerekezo byerekanwa n'utwo turangacyerekezo upfa kureka abandi bayobozi bakurikije amategeko kimwe n'abanyamaguru bagahita.

1. Iyo mu itara harimo ishusho y'umunyamaguru imuritswe cyangwa y'igare ibyo bireba gusa abanyamaguru cyangwa abayobozi b'amagare n'aba velomoteri y'imitende ibiri.

1. Amatara atukura n'ay'icyatsi kibisi y'ibimenyetso bimulika by'amabara abiri bisobanura kimwe n'amatara ahuje n'ayaka ku buryo butatu.

Iyo yakiye rimwe asobanura kimwe n'itara ry'umuhondo mu buryo bwakamo amatara atatu.

Ibimenyetso bimulika mu buryo bw'amatara abiri bishyirirwaho nk'abanyamaguru; muli icyo gihe,itara ritukura n'iry'icyatsi kibisi asobanura uko akurikiranye ko bibujijwe n'uko byemewe kwinjira mu muhanda, urugero: kurangira kwemererwa kwerekanwa n'uko itara ry'icyatsi kibisi rimyatsa.

1. Iyo ikimenyetso kimurika cyagenewe ibinyabiziga kidakora, itegeko rigenga gutambuka mbere kw'iburyo rirakurikizwa, keretse iyo hari icyapa cyerekana ko uturutse inzira iyi n'iyi ariwe uhita mbere y'abaturutse mu zindi.

1. Iyo ikimenyetso kimurika cyagenewe ibinyabiziga bihagaze hakomeje gukora amatara atukura ku yindi nzira abayobozi bagenda mu nzira nyabagendwa abo ikimenyetso kimurika cyakomeje kwaka bashobora kurenga icyo kimenyetso bapfa gusa kubigirana ubwitonzi budahuga no kubanza kumenya,bakurikije nk'ibivugwa mu ngingo ya 15 n'iya 26, ko batatera ibyago cyangwa imbogamizi abandi bagenzi bo mu nzira nyabagendwa.

**Ingingo ya 105 :.**

1. Itara ritukura rishyirwa hejuru y'itara ry'icyatsi kibisi.

Iyo ikimenyetso kimulika gifite itara ry'umuhondo, iri rishyirwa hagati y'itara ritukura n'itara ry'icyatsi kibisi.

Amatara y'inyongera agizwe n'akarangacyerekezo k'ibara ry'icyatsi kibisi, ashyirwa mu nsi cyangwa iruhande rw'itara ry'icyatsi kibisi.

1. Amatara akurikirana ku buryo bukurikira:

a) ku bimenyetso by'uburyo bw'amatara atatu

1. itara ry'umuhondo ryaka nyuma y'itara ry'icyatsi kibisi;

1. itara ritukura ryaka nyuma y'itara ry'umuhondo;

1. Itara ry'icyatsi kibisi ryaka nyuma y'itara ritukura;

b) ku bimenyetso by'uburyo bw'amatara abiri

Itara ritukura n'itara ry'icyatsi kibisi azima akurikirana yabanje kwakirizwa rimwe.

3. Ubuso bumurika bw'amatara bukozwe n'uruziga rw'umurambararo wa santimetero 18 kugeza kuri santimetero 21 naho umurambararo ntarengwa ugeze kuri santimetero 5 ku matara y'inyongera yashyiriweho abanyamaguru ku buhagarike ntarengwa bungana na metero imwe na santimetero 50.

**Ingingo ya 106 :**

1. Ibimenyetso bimulika byerekana uburyo bwo kugendera mu muhanda kw'ibinyabiziga bishyirwa iburyo bw'umuhanda ukurikije icyerekezo abagenzi bireba baganamo.

Ariko, bishobora no gushyirwa ibumoso cyangwa hejuru y'umuhanda n'ahandi hose bitunganiye uburyo bwo kugendera mu muhanda, kugira ngo birusheho kugaragara neza.

1. Ibimenyetso bimulika byo kugendera mu muhanda biri mu buryo bw'amatara abiri bishobora gushyirwa hejuru y'ibisate by'imihanda bikavuga ibi bikurikira:

1. itara ritukura, ryitiriwe umusaraba wa Mutagatifu Andreya risobanura ko kugenda kuri icyo gisate cy'umuhanda rigenga, bibujijwe ku bayobozi bakigana;

1. itara ry'icyatsi kibisi risa n'akarangacyerekezo gafite isonga ryerekeye hasi, risobanura ko kugenda ku gisate cy'umuhanda rigenga byemewe ku bayobozi bakigana.

3. Ahantu uburyo bwo kugendera mu muhanda byerekanwa n'ibimenyetso bimurika, ibinyabiziga bishobora kuhagenda biteganye n’aho umubare wabyo utatuma biba ngombwa.

**ICYICIRO CYA II: Ibimenyetso by' amatara amyatsa.**

# Ingingo ya 107

1. Kugirango berekane ahantu habi cyane; hakoreshwa ikimenyetso cy'itara ry'umuhondo rimyatsa rivuga: uburengazira bwo gutambuka icyo kimenyetso barushijeho kwitonda.

Iryo tara rigomba kugaragara nijoro no ku manywa, ntacyo rihindura ku mategeko agenga uguhita mbere.

1. Iyo itara ry'umuhondo rimyatsa rikoreshejwe mu masangano y'amayira ahwanyije agaciro, rishyirwa kuri buri nzira cyangwa hagati y'amasangano ku buryo ribonwa n'umuyobozi wese ugiye kuyinjiramo.

1. Iyo itara ry'umuhondo rimyatsa riri ku kintu kimwe n'ibimenyetso bimurika byerekana uburyo bwo kugendera mu muhanda, cyangwa hafi yacyo, ntirishobora kwakira rimwe na byo.

**ICYICIRO CYA III: Ibikoresho ngarura-rumuri.**

**Ingingo ya 108 :**

1. Imbibi ziri ku mpera z'ubwihugiko bw'abanyamaguru kandi ziri mu muhanda kimwe n'imbibi n'ibindi bikoresho bigenewe gutuma bagenda mu muhanda nta muvundo zisigwa irangi ry'umuhondo ngarurarumuri.

1. Amatara cyangwa ibikoresho ngarura-rumuri bikoreshwa kugirango bigaragaze inkengero z'inzira nyabagendwa bigomba gushyirwaho ku buryo abagendera kuri iyo nkengero ihwanye n'uburyo bwo kugendera mu muhanda babona gusa iburyo bwabo iby'ibara ritukura cyangwa risa n'icunga rihishije naho ibumoso bwabo, iby'ibara ryera.

**UMUTWE WA IV: IBIMENYETSO BIRI MU MUHANDA**

**Ingingo ya 109 :**

Ibimenyetso byo mu muhanda ni ibimenyetso byashyizwe mu muhanda cyangwa ku nkengero z'utuyira tw'abanyamaguru cyangwa inkengero zigiye hejuru ku muhanda bigenewe gutunganya uburyo bwo kugendera mu muhanda cyangwa kuburira cyangwa se kuyobora abagendera mu muhanda.

Bishobora gukoreshwa byonyine, cyangwa biri kumwe n'ibindi bimenyetso.

Bishushanyije ku mugereka wa 6 w'iri teka.

# ICYICIRO CYA I: Ibimenyetso birombereje

**Ingingo ya 110 :**

1. Ibimenyetso birombereje bigizwe n'imirongo iteganye n'umurongo ugabanya umuhanda mo kabiri.

Bishobora kuba bigizwe na:

1. Umurongo udacagaguye;
2. Umurongo ucagaguye;
3. Umurongo udacagaguye n'umurongo ucagaguye ibangikanye.

1. Umurongo wera udacagaguye uvuga ko umuyobozi wese abujijwe kuwurenga. Kandi birabujijwe kugendera ibumoso bw'umurongo wera udacagaguye, iyo uwo murongo utandukanya ibyerekezo byombi by'umuhanda.

1. Umurongo ucagaguye uvuga ko buri muyobozi abujijwe kuwurenga, keretse mu gihe agomba kunyura ku kindi kinyabiziga, gukatira ibumoso, guhindukira cyangwa kujya mu kindi gice cy'umuhanda.

Iyo uduce tw'umurongo ucagaguye ari tugufi kandi twegeranye cyane, tuvuga ko umurongo ukomeza wegereje.

1. Iyo umurongo wera ukomeje n'umurongo wera ucagaguye ubangikanye umuyobozi agomba kwita gusa ku murongo urushijeho kumwegera.

Umuyobozi warenze umurongo ucagaguye n'umurongo udacagaguye ibangikanye kugirango anyure ku kindi kinyabiziga ashobora kwongera kuyirenga kugira ngo asubire mu mwanya we ukwiye mu muhanda.

1. Mu muhanda ufite igice banyuramo gikikijwe n'uduce tugari tudafatanye tw'ibara ryera, ibinyabiziga bigenda buhoro n'ibinyabiziga bitwara abantu muri rusange, bigomba kunyura muri icyo gice cy'umuhanda, bishobora nyamara kunyura mu gice gikurikiyeho ibumoso bishaka kunyura ku bindi binyabiziga bipfa gusa kugaruka mu mwanya wabyo ukwiye mu muhanda bikimara kubinyuraho.

1. Igice cy'inzira nyabagendwa kigarukira ku mirongo ibiri yera icagaguye ibangikanye kandi gifite ubugari budahagije kugira ngo imodoka zitambuke neza, kiba ari agahanda k’amagare.

1. Umurongo wera udacagaguye ushobora gucibwa ku nkombe nyayo y'umuhanda, umusezero w'inzira y'abanyamaguru cyangwa w'inkengero y'umuhanda yegutse kugirango biboneke ku buryo burushijeho.

1. Umurongo w'umuhondo ucagaguye uciye ku nkombe nyayo y'umuhanda, umusezero w'inzira y'abanyamaguru cyangwa w'inkengero y'umuhanda yegutse, bivuga ko uguhagarara umwanya munini bibujijwe kuri uwo muhanda ku burebure bw'uwo murongo.

1. Umurongo mugari wera udacagaguye ushobora gucibwa ku muhanda kugirango ugaragaze inkombe mpimbano yawo.

Igice cy'umuhanda kiri hakurya y'uwo murongo kigenewe guhagararwamo umwanya muto n'umwanya munini keretse kubyerekeye imihanda irombereje y'ibisate byinshi n'imihanda y'imodoka.

Intangiriro n'iherezo by'aho hantu hahagararwamo umwanya munini bishobora kugaragazwa n'umurongo wera udacagaguye wambukiranya umuhanda.

Imyanya ibinyabiziga bigomba guhagararamo ishobora kugaragazwa n'imirongo yera yambukiranya umuhanda.

1. Mu gihe iyo mirongo nta kundi yagenwe, imirongo yera irombereje igomba kugira ubugari buri hagati ya santimetero 10 na santimetero 15, naho imirongo migari igomba kugira ubugari buri hagati ya santimetero 40 na santimetero 60.

Uburebure n'ubutandukane by'uduce tw'umurongo ucagaguye bizaba ku buryo bukurikiranye hagati ya metero 1 na metero 5 no hagati ya metero 3 na metero 15.

1. Imirongo yera irombereje ishobora gusimburwa n'imitemeri hakurikijwe ibi bikulikira:

1. Umurongo udacagaguye ugizwe n'imitemeri y'ibara ryera cyangwa risa n'icyuma, iri mu ntera ngufi igenda ingana hagati yayo;

1. Umurongo ucagaguye ugizwe n'imitemeri y'ibara ryera cyangwa risa n'icyuma ishyizweho mu dutsiko muri two imisumari igashyirwa mu ntera ngufi kandi ikagenda ingana hagati yayo, utwo dutsiko twose natwo ubwatwo tukaba dutandukanijwe n'intera igiye isumbaho.

12. Ibimenyetso by'agateganyo bigizwe n'imitemeri y'ibara risa n'icunga rihishije bishobora gusimbura imirongo yera irombereje, idacagaguye n’icagaguye hakurikijwe amabwiriza yashyizweho mu gika cya 11 cy'iyi ngingo.

Ibimenyetso by'agateganyo bivanaho agaciro k'ibimenyetso birombereje byera biri ahantu hamwe.

# ICYICIRO CYA II: Ibimenyetso byambukiranya

**Ingingo ya 111 :**

1. Umurongo mugari wera udacagaguye uciye ku buryo bugororotse ku nkengero y'umuhanda werekana aho abayobozi bagomba no guhagarara akanya gato gategetswe babyeretswe n'icyapa n° B, 2 a, cyangwa na B,2b (STOP) cyangwa ikimenyetso kimurika cyerekana uburyo bwo kugendera mu muhanda.

1. Umurongo ugizwe na mpande-eshatu nyampanga zifite amasonga yerekeye aho abayobozi zireba baturuka kandi uciye ku buryo bugororotse ku nkengero y'umuhanda werekana aho abayobozi bagomba guhagarara akanya gato iyo bishoboka, kugira ngo batange inzira hakulikijwe icyapa n° B,1 (mpandeshatu ifite rimwe mu masonga rireba hasi).

1. Ahanyurwa n'abanyamaguru haciye imirongo yera iteganye n’umurongo ugabanya umuhanda mo kabiri mu burebure bwawo.

1. Ahanyura abayobozi b'amagare n'aba velomoteri zifite imitende ibiri bambukiranya umuhanda haciye imirongo ibiri icagaguye igizwe na kare cyangwa ingirwamyashi by'ibara ryera.

1. Imirongo yera yambukiranya umuhanda, igomba kuba ifite ubugari buri hagati ya santimetero 20 na santimetero 60.

Impande za kare zera zigomba kugira umubyimba uri hagati ya santimetero 40 na santimetero 60.

Ubutambike bwa mpande eshatu n'ubw'ingirwamyashi bugomba kugira ubugari buli hagati ya santimetero 40 na santimetero 60 kandi ubuhagarike bugomba kuba hagati ya santimetero 50 na santimetero 70.

**ICYICIRO CYA III: Ibindi bimenyetso.**

**Ingingo ya 112:**

1. Uturangacyerekezo dutoranya tw'ibara ryera dushobora gushyirwa hafi y'amasangano.

Utwo turangacyerekezo twerekana igisate cy'umuhanda abayobozi bagomba gukurikira kugira ngo bagane mu cyerekezo cyerekanwa n'utwo turangacyerekezo.

Kandi mu masangano abayobozi bagomba gukulikira icyerekezo, cyangwa kimwe mu byerekezo byerekanwa ku gisate cy'umuhanda barimo.

1. Umurongo uciyemo uduce umenyesha ahegereye umurongo ukomeje ushobora kuzuzwa n'uturanga gukata tw'ibara ryera.

Utwo turangacyerekezo tumenyesha igabanurwa ry'umubare w'ibisate by'umuhanda bishobora gukoreshwa mu cyerekezo bajyamo.

1. Ibyandikishijwe ibara ryera mu muhanda bishobora kuzuza ibyerekanwa n'ibyapa.
2. Ibyerekezo binyuranye bishobora kwerekanwa ku bisate by'umuhanda.

1. Aho ibinyabiziga bitwara abantu muli rusange bihagarara, ahabujijwe guhagararwa igihe hakulikijwe ingingo ya 33, 3, g, hashobora kugaragazwa n'ibishushanyo by'ibara ryera.

1. Uturangacyerekezo n'inyuguti z'ibyanditse bigomba kugira nibura uburebure bwa metero 2 na santimetero 50 keretse aho imivuduko yo kwegera aho biri itarenga kilometero 50 mu isaha n'ubugari bwabyo bugomba kuba hagati ya santimetero 10 na santimetero 30.

1. Imyanya y’aho ibinyabiziga bibujijwe kunyura cyangwa bitegeka ibinyabiziga kunyura mu cyerekezo iki n'iki, bishobora kugaragazwa ku butaka n'imirongo iberamye iteganye yera, ifite ubugari buli hagati ya santimetero 10 na santimetero 15 kandi itandukanijwe na santimetero kuva kuri 20 kugeza kuri santimetero 30.

**UMUTWE WA V: IBIMENYETSO BYEREKANA-IMIRIMO N' INKOMYI.**

**Ingingo ya 113 :**

1. Ibimenyetso byerekana imirimo mu nzira nyabagendwa bishyirwaho n'uyikora.

Iyo hagomba gukoreshwa ibyapa byerekeye gutambuka mbere, ibyapa bibuza, ibyapa bitegeka, ibyapa byerekeye guhagarara akanya gato n'akarekare cyangwa ibimenyetso birombereje by'agateganyo byerekana ibisate by'umuhanda, ibyo bimenyetso ntibishobora gushyirwaho nta ruhushya rwa Perefe cyangwa urw'intumwa ye.

Urwo ruhushya rusobanura buri gihe ibimenyetso bizakoreshwa.

Ibimenyetso byo mu muhanda bigomba kuvanwaho n'ukora imirimo ikimara kurangira.

1. Ibimenyetso by'inkomyi bishyirwaho:

- n'ubutegetsi bushinzwe inzira nyabagendwa, iyo ari inkomyi idaturutse ku muntu; - n'uwateye iyo nkomyi.

Iyo uwateye iyo nkomyi atabikoze, ibyo bigomba gukorwa n'umutegetsi ushinzwe iby'umuhanda, amafranga yakoreshejwe muri iyo mirimo ashobora kwishyuzwa uwananiwe kuyikoresha.

**Ingingo ya 114 :**

1. Iyo imirimo cyangwa inkomyi biri ahantu hatoya bigomba gushyirwaho ibimenyetso bikurikira:

1. hagati ya nimugoroba na mu gitondo amatara abishyiraho imbibi, abitandukanya kandi yaka ku buryo buhagije kugirango aboneke muri metero 150 byibura, igihe ijuru rikeye.

Amatara aba atukura ku mpande zambukiranya umuhanda uhereye k'umurongo w'indinganire w'umuhanda, kandi ayo matara akaba yera cyangwa asa n'amabara y'umuhondo ku ruhande cyangwa ku mpande z'uburebure bw'umuhanda abagenzi banyuramo.

1. hagati ya mu gitondo na nimugoroba, utubendera dutukura dufite byibura santimetero 50 z’uruhande.

Ikindi kandi, iyo hari imirimo ikorwa, ikimenyetso n° A,15 (imirimo ikorwa mu muhanda) gifite byibura santimetero 40 z’uruhande, gishyirwa kuri buri mpera ku buryo abahaza baza bakireba.

2. a) - Igihe ikorwa ry'imirimo ribangamiye cyane cyangwa buke uburyo bwo kugenda mu nzira nyabagendwa, ahakorerwa imirimo hagaragazwa ku buryo bukurikira:

- ahitaruye, ni ikimenyetso n° A, 15 (imirimo ikorwa mu muhanda); - aho imirimo ikorerwa, n'uruzitiro ruri ku mpera zombi.

Iyo, kubera impamvu iyo ariyo yose, mu muhanda cyangwa igice cyawo bibujijwe kunyurwamo bidashobora kuzitirwa hose ku manywa, utubendera dutukura twongerwa ku burebure bw'uruzitiro kugirango tugaragaze neza ubugari bwose bw'ahadashobora kunyurwa n'abagenzi.

1. Iyo mu muhanda, imirimo yihariye ubugari butuma abayobozi bagomba kuva mu mwanya wabo usanzwe kugirango bakomeze urugendo, ikimenyetso n° D,2 (ahategetswe kunyurwa) gifite akarangakerekezo kabogetse kareba hasi kuri dogere zenda kungana na 45 gishyirwa aho imirimo irangirira mu ruhande rugendwamo.

Iyo ubwo bugari budatuma ibisikana ry'ibinyabiziga bibiri rishoboka hagomba guteganywa ahabigenewe mu ntera zitegeranye kugira ngo abayobozi bashobore kuhahagarara.

Iyo myanya igaragazwa n'ikimenyetso n° D,1.c (kwirinda). Iba yegeranye bihagije umwe n'undi kugirango buri gice cy'umuhanda kiyitandukanya kibonwe neza mu burebure bwacyo bwose n'umuyobozi wegereye umwe muri yo mu burebure bwacyo bwose.

Uburyo bwo kugendera kuri buri gice bigengwa n'ibimenyetso n° B, 5 (birabujijwe kunyura mu mpatanwa iyo ikinyabiziga kiguturutse imbere) na n° B,6 (gutambuka mbere ku binyabiziga biturutse imbere).

1. Iyo kugenda byemewe gusa ku gice cy'umuhanda cyasigaye gishobora kugenderwamo, utuzitiro turi ku mpera y'aho imirimo ikorerwa ari naho bahera kubuzwa kugenda, rugomba kuzuzwa hagati yarwo n'ikimenyetso n° C,1 (icyerekezo kibujijwe kunyurwa n'umuyobozi wese).

1. Iyo bibujijwe kugenda mu byerekezo byombi by'umuhanda ukorerwamo imirimo, uruzitiro ruri kuri buri mpera zaho rugomba kugira hagati yarwo ibyapa n° C,2 a (birabujijwe kunyura mu byerekezo byombi ku muyobozi uwo ariwe wese) cyangwa icyapa n° C, 2b (birabujijwe kunyura mu byerekezo byombi ku muyobozi uwo ari wese, keretse abahatuye).

1. Iyo kuyobya umuhanda ari ngombwa, bigaragazwa kuva aho uhera no ku burebure bwawo wose n'icyapa cyerekana gishushanyije kuri n° E,5a cyangwa kuri n° E, 5C z'umugereka wa 4 w'iri teka.

Iyo aho umuhanda uyoborejwe atariho imirimo itangirira icyapa n° C, 2b gishyirwa iruhande rw'icyapa n° E, 5 a cyangwa E,5 c.

1. Kuva bwije kugeza bukeye, uruzitiro n'ibyapa biramurikwa kandi amatara atukura ashyirwa ku bugari bwose bw'igice cy'inzira nyabagendwa kitagendwamo kandi hagati ya rimwe n'irindi hakaba intera itarenze metero imwe. Ku burebure bw'uruhande cyangwa bw'impande abagenzi bagendaho ahakorerwa imirimo hashyirwa imbibi zigizwe n'amatara yera cyangwa yenda kuba umuhondo hagati y'itara n'irindi hakaba intera itarenze metero 30.

1. Uruzitiro rugizwe n'umugozi ufite ubugari buri hagati ya santimetero 10 na santimetero 20, rumanitswe ku buhagarike buri hagati ya santimetero 80 na metero 1 na santimetero 10 uhereye ku butaka, cyangwa kigizwe n'urudandi rufite ubugari buri hagati ya santimetero 5 na santimetero 10.

Uwo mugozi n'izo ndandi bigabanyijwemo ibice bifite hafi santimetero 50, bitukura n'iby'umweru ku buryo bukurikiranye kandi biriho ibikoresho cyangwa ibintu ngarurarumuri.

1. Ibyapa bikoreshwa mu kugaragaza ahakorerwa imirimo bigomba kuba bifite ibipimo bikulikira:

1. Ibyapa biburira: santimetero 90 z'uruhande, nyamara iyo bitewe n'aho bishyirwa icyo gipimo gishobora kugabanywa kugeza kuri santimetero 70;
2. ibyapa bibuza n'ibitegeka: santimetero 70 z'umurambararo.

Ibyo byapa bigomba kugaragazwa kuva bwije kugera bukeye n'urumuri rwihariye cyangwa n'amatara yo ku muhanda, cyangwa n'ibintu ngarura-rumuri; igihe ijuru rikeye, intera y'ahagaragara igomba kuba byibura metero 100.

**UMUTWE WA VI AMATEGEKO ANYURANYE**

**Ingingo ya 115 :**

Ibyapa byavuzwe kuva ku ngingo ya 92 kugeza kuya 103, kubyerekeye uko bikoze, amabara, ibigereranyo, n'ibyanditsweho bigomba guhura n'ingero zishushanyije mu migereka ya 1 kugeza kuwa 4 y'iri teka.

**Ingingo ya 116 :**

1. Ku mihanda yagenwe na Minisitiri ushinzwe imirimo ya Leta, ibyapa biburira n'ibyapa byerekana bigomba kugaragazwa kuva bwije kugera bukeye n'urumuri rwihariye cyangwa n'amatara ku mihanda cyangwa n'ibintu ngarurarumuri; igihe ijuru rikeye, intera y'ahagaragara igomba kuba byibura metero 100.

1. Kuri iyo mihanda nyine ibyapa bibuza n'ibitegeka bigomba kugaragazwa ku buryo bumwe iyo abagenzi bagomba kubikurikiza nijoro no ku manywa.

1. Ibyapa B,7a na B,7b bigomba iteka kumurikwa cyangwa kugarura urumuri ku buryo bigaragarira nibura mu ntera ya metero 100 igihe ijuru rikeye.

**Ingingo ya 117 :**

Birabujijwe kwandika ku cyapa kigenga uburyo bwo kugendera mu muhanda ikintu cyose kidafitamye isano n'icyo kihabereye.

Nyamara ibyapa biburira uretse icyapa n° B,1 (amasangano umuyobozi agomba guhamo inzira abagenda mu nzira agiye kwinjiramo) n'ibyapa byerekana, bishobora gushyirwaho urwibutso rw'uwabitanze cyangwa rw'umuryango wemerewe gushyiraho ibyo byapa, urwo rwibutso rupfa gusa kudafata umwanya urenze 1/6 cy'ubuso bw'icyapa.

**Ingingo ya 118 :**

1. Birabujijwe gushyira ku nzira nyabagendwa ibyapa byamamaza, ibimenyetso biranga cyangwa ibindi bikoresho bituma abayobozi bahuma, bibayobya, byerekana cyangwa byigana, n'iyo byaba igice, ibyapa byakwitiranywa n'urikure n'ibyapa cyangwa bikagirira nabi ku buryo ubwo aribwo bwose akamaro nyako k'ibimenyetso bihuje n'amategeko.

1. Birabujijwe kumurikisha itara rijya gutukura cyangwa rijya gusa n'icyatsi kibisi, ku cyapa cyose cyamamaza ikimenyetso kiranga cyangwa igikoresho cyose kiri ahantu ha metero 75 uvuye ku kimenyetso kimurika, ku buhagarike buri munsi ya metero 7 uhereye ku butaka.

**Ingingo ya 119 :**

Inkombe z'inzira nyabagendwa cyangwa z'umuhanda zishobora kugaragazwa n'ibikoresho ngarurarumuri.

Ibyo bikoresho bigomba gushyirwaho ku buryo abagenzi babona gusa iburyo bwabo iby'ibara ritukura cyangwa ibisa n'icunga rihishije naho ibumoso bwabo bakabona iby'ibara ryera.

**Ingingo ya 120 :**

1. Uretse ibivugwa ku buryo bweruye muri iri teka, ibimenyetso byose biteganywa naryo bishyirwa gusa ku nzira nyabagendwa n'abo itegeko ribihera ububasha.

Iyo amashami y'umuhanda alimo ibinyabiziga byinshi, abapolisi bashinzwe kubahiriza umutekano mugihe byihutirwa bashobora gushyiraho ibimenyetso bigenewe kuyobya ibigendera mu muhanda; ibyo bimenyetso biherako bivanwaho iyo ibinyabiziga bitangiye kugenda ku buryo busanzwe.

Ibyapa bikoreshwa bisa na kimwe mu byatanzweho urugero n° A, 30 na A,31 biri ku ngereka n° 1 y'iri teka.

1. Birabujijwe gukoresha ibimenyetso byerekeye uburyo bwo kugendera mu muhanda ibindi bitari ibiteganyijwe muri iri teka.

1. Ibimenyetso byateganijwe muli iri teka n'ibyo byonyine bishobora gukoreshwa byereka abagenzi icyo bishaka kuvuga.

# IGICE CYA 5: IBIRANGA IBINYABIZIGA

**UMUTWE WA 1: IYANDIKWA RY'IBINYABIZIGA**

**Ingingo ya 121 :**

1. Hashyizweho "ibitabo bitandatu" by'amashakiro byanditsemo nomero zikurikiranye z'ibinyabiziga bigendeshwa na moteri kimwe n'iza romoruki n'iza makuzungu, uretse iza romoruki ntoya :

1. igitabo cy'amashakiro y'ibinyabiziga by'abikorera ku giti cyabo;
2. igitabo cy'amashakiro y'ibinyabiziga bya za ambasade n'iby'imiryango ifite ubusonerwe nk'ubwa ambasade ku misoro no ku mahoro, kimwe n'iby'abakora muri izo za ambasade no muri iyo miryango;
3. igitabo cy'amashakiro y'ibinyabiziga by'ubutegetsi bwa Leta, iby’imishinga ya Leta n'iby'ibigo bya Leta byigenga n’ibigengwa na Leta;
4. igitabo cy'amashakiro y'ibinyabiziga by'Ingabo z'Igihugu n’ibya Polisi y’Igihugu;
5. igitabo cy’amashakiro y’ibinyabiziga bya Polisi y’Igihugu ;
6. igitabo cy’amashakiro y’ibinyabiziga byinjijwe mu gihugu by’agateganyo.

1. Imikoreshereze y'igitabo cy'amashakiro y'ibinyabiziga by'abikorera ku giti cyabo, icy’ibinyabiziga byinjijwe mu gihugu by’agateganyo. n'icy'ibinyabiziga bya za ambasade n'imiryango ifite ubusonerwe, bishinzwe ibiro by'imisoro .

1. Imikoreshereze ya buri gitabo mu bindi bitabo by'amashakiro, bishinzwe umutegetsi cyangwa abategetsi bashyirwaho ku buryo bwihariye na Perezida wa Repubulika.

**Ingingo ya 122 :**

1. Ibinyabiziga byavuzwe mu ngingo ya 121 ntibishobora kugenda mu nzira nyabagendwa bitarabanje kwandikwa bisabwe na nyirabyo ku giti cye cyangwa undi muntu ubikoresha .

1. Nyamara, ntibigomba guhabwa inomero zo mu Rwanda:

1. ibinyabiziga byinjijwe mu Rwanda by'agateganyo n'abantu badasanzwe bahatuye kandi ibyo binyabiziga bifite inomero ibiranga yatanzwe n'ubutegetsi bw'igihugu cyemeye amasezerano y'i Viyeni yo kuwa 8 ugushyingo 1968 yerekeye uburyo bwo kugendera mu muhanda, kimwe n'ikimenyetso kibiranga giteganyijwe mu ngingo ya 37 y'ayo masezerano.

1. mu gihe kitarenze amezi cumi n’abiri y’igihe byinjiriye, ibinyabiziga byinjijwe mu Rwanda bizanywe n'abantu bahatuye cyangwa se bagomba kuhatura kandi bifite inomero ibiranga n'ikimenyetso kibiranga gikurikije ibyategetswe haruguru.

**Ingingo ya 123 :**

A. Iyandikwa ry'ibinyabizigaby'abantu bikorera ku giti cyabo cyangwa ibya za ambasade cyangwa imiryango ifite ubusonerwe nk'ubwa za ambasade no ku bakozi b'izo za ambasade n'iyo miryango risabwa ibiro by'imisoro. Iryo saba rihekerezwa n'ibi bikurikira:

1. Iyo ari ikinyabiziga gishya: icyemezo cy'uwagikoze cyangwa cy'uwagicuruje, cyemeza ko ikinyabiziga cyatanzwe ari gishya kandi kikerekana:

1. ingeri y'ikinyabiziga;
2. ikimenyetso cyangwa izina ry'uwagikoze ikinyabiziga;
3. ubwoko bwacyo;
4. inomero ya shasi y'ikinyabiziga;
5. inomero ya moteri y'ikinyabiziga;
6. ingufu za moteri;
7. uburemere bw'ikinyabiziga igihe gifite ibyangombwa byacyo byose;

h)uburemere ntarengwa bwemewe bw'ikinyabiziga;

1. umubare ntarengwa w'abagenzi;
2. umwaka ikinyabiziga cyakorewemo.

2. iyo ari ikinyabiziga gishaje:

1. niba ikinyabiziga cyari cyarandikishijwe mu Rwanda iryo saba riherekezwa n'ikarita iranga ikinyabiziga yatanzwe mu gihe ikinyabiziga giherutse kwandikwa;

1. niba ikinyabiziga kitarandikishwa mu Rwanda, iryo saba riherekezwa n'inyandiko y'ibigaragaza ibinyabiziga byavuzwe mu gika cya mbere cy'iyi nteruro.

3. Ukurikije uko ikinyabiziga kimeze , isaba riherekezwa n’inyandukuro y'icyemezo kivuga ko icyo kinyabiziga gitangiye gukora cyangwa cyaje kitazatinda.

B. Ibinyabiziga by'ubutegetsi n'iby'ibigo byigenga kimwe n'ibinyabiziga by'Ingabo z'Igihugu bihabwa inomero n'ubutegetsi bubigenga kandi bakamenyesha ibiro by'imisoro ibiranga ibyo binyabiziga kimwe n'ibimenyetso byahawe.

**UMUTWE WA II: IKARITA IRANGA IKINYABIZIGA**

**Ingingo ya 124 :**

1. Iyandikwa ry'ibinyabiziga by’abantu bikorera ku giti cyabo cyangwa ibya za ambasade cyangwa imiryango ifite ubusonerwe cyangwa abakozi b'izo za ambasade n'iyo miryango rigaragazwa no guhabwa ikarita ikiranga "ikarita y'ibara ry’umuhondo " ikurikije urugero ruri ku mugereka wa II w'iri teka.

1. Ikintu cyose cyatuma hahindurwa ibyanditswe bireba nyiri karita cyangwa ibiranga ikinyabiziga kigomba kumenyeshwa mu minsi umunani ibiro by'imisoro, haba mu magambo cyangwa mu ibarwa ishinganye; iyo karita igomba hakurikijwe uko ibintu bimeze, gushyikirizwa ibiro by'imisoro, itangishijwe intoki cyangwa yometse ku ibaruwa ishinganye kugirango bayihindure.

Mu gihe ikinyabiziga gitanzwe ikarita ikiranga yatanzwe mbere yandikwa ku izina ry'ugihawe.

1. Umuyobozi w'ikinyabiziga agomba kwerekana ako kanya ikarita iranga ikinyabiziga igihe cyose umukozi ubigenewe ayimwatse.

**UMUTWE WA III: INOMERO IRANGA IKIBITANDUKANYA, IBIMENYETSO NDANGA.**

**Ingingo ya 125 :**

a) Ibinyabiziga by'abikorera ku giti cyabo, ibya za Ambasade, iby'imiryango ifite ubusonerwe, iby'abakozi b'izo za ambasade cyangwa b'iyo miryango:

1. Buri kinyabiziga na buri romuruki bihabwa nimero ibiranga ishyirwa ku cyapa cy'inyuma gifite ibikiranga biteganijwe mu ngingo ya 126. Ku byerekeye ibinyabiziga bigendeshwa na moteri, iyo nimero itangwa hakoreshejwe ibyapa bibiri.

1. Ikinyabiziga cyemererwa gusa kugenda mu nzira nyabagendwa iyo cyambaye nimero iranga cyahawe.

1. Iyo ikinyabiziga kitagikora , cyangwa cyoherejwe mu mahanga burundu, ibyapa ndanga bigomba mu gihe cy'amezi abiri gukurwaho bikoherezwa mu biro by'imisoro, biherekejwe n'ikarita ndanga n'inyandiko isobanura impamvu byoherejwe.

Iyo mu gihe kimaze kuvugwa, ny'iri nimero ndanga aronse ikindi kinyabiziga ashobora gusaba ibiro by'imisoro uruhushya rwo kwambika ikinyabiziga cye gishyashya ibyapa yari asanganywe; iryo saba riherekezwa n'ikarita ndanga kugira ngo ivugururwe.

b) Ibinyabiziga bya Leta, iby'Ingabo z'Igihugu n’ibya Polisi y’Igihugu.

1. Nimero ziranga z'ibyo binyabiziga zishyirwa ku byapa by'icyuma bikorwa hakurikijwe amabwiriza y'ubutegetsi bugenga ibyo binyabiziga.

1. Ihinduka ryose rikozwe ku cyapa kiranga kimwe n'ihagarika burundu ry'imikorere y'ikinyabiziga bigomba kumenyeshwa ibiro byatanze icyo cyapa.

**Ingingo ya 126 :**

**A. Ibyapa by'ibigenzwa mu muhanda bikozwe mu ibati kandi birangwa n'ibimenyetso bikurikira:**

1. **Ibinyabiziga bya Leta n’iby’ibigo bigengwa na Leta.**

1. Imodoka :

**Imbere**

Inyuguti GR zikurikiwe n’ imibare 3 kuva kuri 001 kugeza kuri 999. n’inyuguti kuva kuri A kugeza kuri Z igaragaza urwego rwa Leta ikoreramo. **Inyuma**

Imibare itatu kuva kuri 001 kugeza kuri 999 ikurikiwe n’inyuguti kuva kuri A kugeza kuri Z igaragaza urwego rwa Leta ikoreramo byose bikajya hejuru y’ inyuguti za GR bisobanura Guvernoma y’ u Rwanda.

1. Imodoka z’ imishinga:

**Imbere**

Inyuguti GP zikurikiwe n’imibare 3 kuva kuri 001 kugeza kuri 999 bikurikiwe n’inyuguti kuva kuri A kugeza kuri Z igaragaza urwego rwa Leta ruhagarariye uwo mushinga.

**Inyuma**

Imibare 3 kuva kuri 001 kugeza kuri 999 ikurikiwe n’inyuguti kuva kuri A kugeza kuri Z igaragaza urwego rwa Leta uwo mushinga ukoreramo, byose bikajya hejuru y’ inyuguti za GP bisobanura umushinga wa guverinoma.

1. Amapikipiki n’ibindi byuma by’imipira myinshi bifite moteri bya Leta : Inyuguti GR ziri hejuru y’imibare 3 kuva kuri 001 kugeza kuri 999 ikurikiwe n’inyuguti kuva kuri A kugeza kuri Z igaragaza urwego rwa Leta ikoreramo.

1. Amapikipiki n’ibindi byuma by’imipira myinshi bikoreshwa n’imishinga: inyuguti GP ziri hejuru y’imibare 3 kuva kuri 001 kugeza kuri 999 bikurikiwe n’inyuguti kuva kuri A kugeza kuri Z igaragaza urwego rwa leta ruhagarariye uwo mushinga.

2. **Ibigenzwa mu muhanda by’Abikorera uku giti cyabo:**

1. Imodoka:

**Imbere**

Inyuguti R isobanura Rwanda ikurikiwe: n’inyuguti 2 kuva kuri AA kugeza kuri ZZ zerekana urwego ruto, imibare 3 kuva kuri 001 kugeza kuri 999 n’inyuguti igaragaza urwego runini kuva kuri A kugeza kuri Z.

**Inyuma**

Imibare itatu kuva kuri 001 kugeza kuri 999 ikurikiwe n’ inyuguti kuva kuri A kugeza kuri Z yerekana urwego runini byose bikajya hejuru y’ inyuguti ya R isobanura Rwanda ikurikiwe n’inyuguti 2 kuva kuri AA kugeza kuri ZZ zigaragaza urwego ruto.

1. Amapikipiki n’ibindi by’imipira bifite moteri:

Inyuguti R ikurikiwe n’inyuguti ebyiri kuva kuri AA kugeza kuri ZZ zerekana urwego ruto, ziri hejuru y’imibare 3 kuva kuri 001 kugeza kuri999 n’inyuguti yerekana urwego rukuru kuva kuri A kugeza kuri Z.

1. Rumoruki na za makuzungu:

Inyuguti RL ziri hejuru y’imibare 4 kuva kuri 0001 kugeza kuri 9999.

1. **Ibinyabiziga byavanywe mu mahanga n’ abacuruzi babyo:**

**Imbere**

Inyuguti za M( bisobanura ko bicuruzwa); R (Rwanda) ) zikurikiwe n’ inyuguti kuva kuri A kugeza kuri Z bigaragaza urwego n’imibare 3 kuva kuri 001 kugeza kuri 999.

**Inyuma**

Imibare itatu kuva kuri 001 kugeza kuri 999 byose biri hejuru y’ inyuguti MR zikurikiwe n’inyuguti kuva kuri A kugeza kuri Z igaragaza urwego.

1. **Ibinyabiziga by’abantu bahagarariye ibihugu byabo mu Rwanda, imiryango mpuzamahanga n’iy’uturere n’abantu bagengwa n’amategeko yerekeye uburenganzira buhabwa abahagarariye ibihugu byabo mu byerekeye imisoro na gasutamo n’ibindi nkabyo uretse ba konsuli bahagarariye ibihugu byabo n’abakozi ba za konsula :**

1. **Imodoka**

**Imbere**

Inyuguti CD zibanzirizwa n’umubare werekana uko bagiye bagera mu Rwanda kandi zikurikiwe n’umubare werekana urwego kuva kuri 01 kugeza kuri 99 n’inyuguti R isobanura Repubulika y’u Rwanda.

**Inyuma**

Imibare 2 yerekana urwego ikurikiwe n’inyuguti ya R byose bikajya hejuru y’ inyuguti za CD zibanjirijwe n’umubare ugaragaza uko bagiye bagera mu Rwanda.

1. **Amapikipiki n’ ibindi byuma by’imipira myinshi bifite moteri.**

Inyuguti CD ziri hejuru zibanjirijwe n’ umubare ugaragaza uko bagiye bagera mu Rwanda byose biri hejuru y’ imibare kuva kuri 01 kugeza kuri 99 yerekana urwego ikurikiwe n’ inyuguti ya R isobanura Repubulika y’ Rwanda.

**5. Ibinyabiziga bikoreshwa na za konsula:**

1. **Imodoka**

**Imbere**

Inyuguti CC zibanzirizwa n’umubare werekana uko bakurikirana bagera mu Rwanda kandi zikurikiwe n’umubare werekana urwego kuva kuri 01 kugeza kuri 99 n’inyuguti R isobanura Repubulika y’u Rwanda

**Inyuma**

Imibare 2 kuva kuri 01 kugeza kuri 99 yerekana urwego ikurikiwe n’inyuguti ya R byose bikajya hejuru y’ inyuguti za CC zibanjirijwe n’umubare werekana uko bagiye bagera mu Rwanda.

1. **Amapikipiki n’ ibindi byuma by’imipira myinshi bifite moteri.**

Inyuguti CC ziri hejuru zibanjirijwe n’ umubare ugaragaza uko bagiye bagera mu Rwanda byose biri hejuru y’ imibare kuva kuri 01 kugeza kuri 99 yerekana urwego ikurikiwe n’ inyuguti ya R isobanura Repubulika y’ Rwanda.

**6. Ibinyabiziga biva mu mahanga by’agateganyo:**

1. **Imodoka**

**Imbere**

Inyuguti IT zikurikiwe n’imibare ine kuva kuri 0001 kugeza kuri 9999 hamwe n’inyuguti R isobanura Repubulika y’u Rwanda

**Inyuma**

Inyuguti za IT zose zikaba hejuru y’ imibare ine kuva kuri 0001 kugeza kuri 9999 ikurikiwe n’ inyuguti ya R isobanura Repubulika y’ u RWANDA.

1. Amapikipiki n’ibindi byuma by’imipira bifite moteri:

Inyuguti IT zigeretse ku mibare ine kuva kuri 0001 kugeza kuri 9999 n’inyuguti ya R isobanura Repubulika y’u Rwanda.

# 7. Imodoka z’ Imiryango ishamikiye k’uw’ Abibumbye

1. **Imodoka**

**Imbere**

Inyuguti za UNzibanjirijwe n’umubare werekana uko bagiye bagera mu Rwanda zikurikiwe n’imibare 2 kuva kuri 01 kugeza kuri 99 yerekana urwego n’ inyuguti ya R isobanura Repubulika y’ u Rwanda.

**Inyuma**

Imibare ibiri kuva kuri 01 kugeza kuri 99 igaragaza urwego ikurikiwe n’inyuguti ya R byose biri hejuru y’ inyuguti za UN zibanjirijwe n’umubare ugaragaza uko bagiye baza mu Rwanda.

1. **Amapikipiki n’ ibindi byuma by’ imipira myinshi bifite moteri**

Inyuguti za UN zibanjirijwe n’umubare werekana uko bagiye bagera mu Rwanda byose bikajya hejuru y’ imibare ibiri kuva kuri 01 kugeza kuri 99 ikurikiwe n’inyuguti ya R isobanura Repubulika y’u Rwanda **.**

# 8. Ibyapa by’ ibigenzwa mu muhanda mu mazina bwite y’abantu cyangwa amasosiyeti

Izina bwite ry’umuntu cyangwa isosiyeti ribanjirijwe n’inyuguti ya R isobanura Repubulika y’u Rwanda.

**B. Amabara y’ibyo byapa agenwe ku buryo bukurikira:**

Inyuguti n’imibare bifite ibara ry’umukara ku cyapa cy’umweru ku ruhande rw’imbere, n’umukara ku cyapa cy’umuhondo ku ruhande rw’inyuma ku binyabiziga by’abantu bikorera ku giti cyabo; bikaba bifite ibara ry’ umukara mu muhondo ku mapikipiki n’ibindi byuma by’ imipira myinshi.

Bifite ibara ry’umweru mu cyapa cy’umutuku imbere n’inyuma h’imodoka ku bigenzwa mu muhanda byatumijwe n’ababicuruza.

Bifite ibara ry’ umweru ku cyapa cy’umutuku imbere n’inyuma h’imodoka ku bigenda mu muhanda bya Leta n’iby’ibigo bigengwa na Leta.

Bifite ibara ry’icyatsi kibisi ku cyapa cy’umweru imbere n’inyuma h’imodoka ku bigenzwa mu muhanda by’abahagarariye ibihugu byabo, iby’imiryango mpuzamahanga cyangwa y’uturere ikorera mu Rwanda, iby’abantu bagengwa n’amategeko yerekeye uburenganzira buhabwa abahagarariye ibihugu byabo mu byerekeye imisoro na gasutamo n’ibindi nkabyo usibye iby’ imiryango ishamikiye ku muryango w’ abibumbye.

Bifite ibara ry’umukara ku cyapa cy’umuhondo imbere n’inyuma h’imodoka ku binyabiziga byinjijwe mu Rwanda ku buryo bw’agateganyo.

Bifite ibara ry’umweru ku cyapa cy’ umutuku imbere n’inyuma h’ikinyabiziga ku mamodoka, amapikipiki n’ibindi byuma by’imipira myinshi bikoreshwa n’imishinga ikorera mu Rwanda

Bizaba bifite ibara ry’ umweru ku cyapa cy’ubururu imbere n’inyuma h’imodoka ku mamodoka, amapikipiki n’ ibindi byuma by’ imipira myinshi bifite moteri by’ imiryango ishamikiye ku muryango w’abibumbye.

Bifite ibara ry’ ubururu ku cyapa cy’ umweru imbere n’inyuma h’ibinyabiziga bifite ibyapa byanditse mu mazina bwite y’abantu cyangwa amasosiyeti.

**C. Ingero z’ibyapa n’inyuguti biteye ku buryo bukurikira:**

a) Imodoka

Inyuguti n’imibare bingana bitya:

* Ubugari bw’inyuguti: mm55
* Uburebure bw’inyuguti: mm80
* Ubunini bw’imirongo: mm15
* Hagati y’inyuguti n’indi: mm12
* Hagati y’imibare n’inyuguti : mm 53
* Icyapa cy’imbere kigomba kuba gifite nibura mm520 z’uburebure na mm 110 z’ubugari naho icyapa cy’inyuma kikagira nibura mm310 z’uburebure na mm170 z’ubugari.
* Umurongo ugize inyuguti ugomba kugaragara; hagati y’impande z’icyapa n’icyanditseho hagomba gusigara nibura milimetero 15.

b) Amapikipiki n’ ibindi byuma by’imipira myinshi

Icyapakigomba kugira nibura uburebure bwa mm200 n’ ubugari bwa mm150

* Ubunini bw’imirongo: mm 10
* Ubugari bw’inyuguti: mm 35
* Uburebure bw’ inyuguti: mm 50
* Hagati y’ inyuguti n’indi: mm 10

**Ingingo y’127 :**

Ibimenyetso, amabara n’ubunini by’ibyapa by’ibinyabiziga bikoreshwa n’ Ingabo z’Igihugu na Polisi y’Igihugu bigenwa na Minisiteri zifite izo nzego mu nshingano zazo.

**Ingingo ya 128 :**

Ibimenyetso , amabara n’ubunini bw’ibyapa by’ibinyabiziga bikoreshwa n’abayobozi bakuru b’Igihugu bigenwa na Minisitiri ushinzwe Transiporo.

**ICYITONDERWA**

Igishushanyo cy’ imisozi igihumbi kigomba kugaragara ku cyapa cy’imbere mu mwanya uri hagati y’ imibare n’inyuguti; naho ku cyapa cy’ inyuma ku modoka kimwe n’icyapa cy’ amapikipiki, kikagaragara mu mwanya uri hejuru mu nguni y’iburyo.

**UMUTWE WA IV: KUVUGURURA IBYAPA N'AMAKARITA ARANGA IBINYABIZIGA**

**Ingingo ya 129 :**

1. Kubura icyapa ndanga cyangwa ikarita iranga ikinyabiziga bigomba kumenyeshwa bidatinze ibiro byabitanze.

2 Nyirubwite ashobora guhabwa ibyapa bishya cyangwa agahabwa inyandukuro y'ikarita iranga ikinyabiziga bisimbura ibyabuze.

1. Iyo, amaze kubivugurura; icyapa cyangwa ikarita iranga ikinyabiziga byabuze nyirabyo yongeye kubibona, ategetswe kubisubiza bidatinze.

1. Inyandukuro y'ikarita iranga ikinyabiziga yangiritse, ishobora gutangwa n'ibiro byatanze iya mbere.

Icyo gihe, uwayisabye agomba gusubiza ikarita yononekaye akimara kubona inyandukuro yayo.

1. Iyo icyapa cyononekaye ibiro bibishinzwe bizatanga ikindi cyapa kigizwe na bibiri iyo ari imodoka.

Icyo gihe, uwabisabye agomba gusubiza cya cyapa cyangwa bya byapa yari yahawe mbere akimara kubona ibindi byapa.

1. Umuntu wese ushoboye kubona icyapa cyangwa ikarita iranga ikinyabiziga byatakaye asabwe kubisubiza bidatinze ibiro byabitanze.

**UMUTWE WA V: ISHYIRWAHO N'ISOMEKA RY'IBYAPA NDANGA N'IKIMENYETSO GITANDUKANYA**

**Ingingo ya 130 :**

1. Ikimenyetso ndanga kigomba gushyirwa inyuma no hagati y'ikinyabiziga ku buryo bugaragara bituma gisomeka neza. Kandi ikimenyetso ndanga kigomba kuba giteye ku buryo bwenda kuba buhagaze kandi ari nyanguni ku murongo ugabanya ikinyabiziga mo kabiri umuguno wo hejuru ukaba uri kuri metero zitarenga ebyiri uhereye ku butaka kandi uri ku murongo uteganye nabwo.

Nyamara ku byerekeye imodoka, romoruki na za makuzungu, icyapa ndanga gishobora gushyirwa inyuma ibumoso bw'ikinyabiziga.

1. Icyapa ndanga kigomba no gushyirwa imbere ya buri modoka kandi giteye imbere h'imodoka mu buryo bumwe n'ubuteganyijwe ku cyapa ndanga giteye inyuma.

1. Iyo ikimenyetso gitandukanya gishyizwe ku cyapa cyihariye icyo cyapa kigomba guterwa ku buryo cyanga guhagarara kandi ari nyanguni ku murongo ugabanya ikinyabiziga mo kabiri mu burebure bwacyo.

Iyo ikimenyetso gitandukanya gishyizwe ku kinyabiziga ubwacyo, kigomba kuba gihagaze cyangwa cyenda guhagarara ku ruhande rw'inyuma rw'ikinyabiziga.

1. Ibyapa ndanga n'ikimenyetso gitandukanya bigomba igihe cyose kuba bisomeka neza kandi byitaruye.

1. Birabujijwe gushyira inyuguti, imibare cyangwa ibimenyetso ibyo aribyo byose hafi y’ibyapa ndanga n'ikimenyetso gitandukanya ibiranga. Igihe byatuma bitewe n’uko bisa, ingano yabyo cyangwa aho biri, hashobora kwitiranywa icyo ibyo byapa bishaka kuvuga n’icyo izo nyuguti, imibare cyangwa ikimenyetso nabyo bivuga.

**UMUTWE WA VI: IYEREKANA KU BINYABIZIGA BIMWE NA BIMWE RY’AMAZINA, ICUMBI NA NUMERO YO MU GITABO CY'UBUCURUZI BYA BANYIRABYO**

**N'IYEREKANA RY'UMUBARE NTARENGWA WEMEWE W'ABAGENZI**

**Ingingo ya 131 :**

1. Izina, izina ry'ingereka n'icumbi bya nyirabyo bigomba kwandikwa ku buryo bugaragara imbere kandi ku ruhande rw'ibumoso h'ibinyabiziga bikurikira:

1. ibinyabiziga bigendeshwa na moteri byikorera ibiro birenze 1.000 kandi bidatwara abantu gusa;

1. ibinyabiziga bikururwa;

1. ibinyabiziga bisunikwa n'abantu:

1. ibinyamitende bidasorerwa.

1. Ikinyabiziga cyose gikoreshwa gusa mu mirimo y'ubucuruzi kigomba kwandikwaho, uretse ibyanditswe biteganyijwe mu gika cya 1 cy'iyi ngingo kandi ku buryo bugaragara, ahantu nyiracyo yandikiwe mu gitabo cy'ubucuruzi na nimero ye nk'uko bitegekwa n'ingingo ya 19 y'itegeko ryo kuwa 23 Mutarama 1971 ryerekeye igitabo cy'ubucuruzi.

1. Ikinyabiziga cyose kigenewe gutwara abantu bariha kigomba kwandikwaho, ku buryo bugaragara, ku rugi rw'umuyobozi no ku rugi cyangwa ku nzugi z'aho abagenzi binjirira, umubare ntarengwa w'abagenzi bashobora kugendamo, uwo mubare ntushobora kujya hejuru y'uwo uwakoze ikinyabiziga yagennye.

Inyuguti n'imibarwa bigize inyandiko imaze kuvugwa, bigomba kugira ubuhagarike buto ntarengwa bwa santimetero 4 naho imibyimba yabyo ikagira ubugari buto ntarengwa bwa milimetero 5.

**UMUTWE WA VII: UKUGENDERA MU MUHANDA KW'IBINYABIZIGA BYAHEREWE NOMERO IBIRANGA AHATARI MU RWANDA**

**Ingingo ya 132 :**

1. Niba ikinyabiziga cyinjijwe mu gihugu kitagomba kukigumamo cyemerewe kugendera mu muhanda cyambaye ibyapa ndanga by'igihugu giturutsemo, gipfa gusa kugira uruhusa mpuza-mahanga rwo kugendera mu muhanda cyangwa inyandiko irusimbura.Nyir'ikinyabiziga ategetswe kwerekana urwo ruhushya cyangwa izo mpushya igihe cyose umukozi ubigenewe azimusabye.

1. Iyo nyir'ikinyabiziga afite ikarita ikiranga ikurikije ingingo ya 35 y'amasezerano mpuza-mahanga y'i Viyeni yo kuwa 8 Ugushyingo 1968 yerekeye kugenda mu muhanda, agomba akigera mu Rwanda, kwereka iyo nyandiko umutegetsi ubifitiye ububasha kandi akandikisha ibyapa ndanga byi'icyo kinyabiziga

1. Iyo ikarita iteganijwe mu gika cya 1,a) cyi'iyi ngingo idashoboye kwerekanwa, nyir'ikinyabiziga agomba akigera mu Rwanda, kandi mu gihe kitarenze iminsi 8, kwandikisha ibyapa ndanga n'ibiranga ikinyabiziga, agahabwa inyandukuro y'iyo nyandiko imara amezi atarenga atandatu amaze kuriha umusoro ugenwa n'Iteka rya Minisitiri w'Imari.

1. Ikarita iranga ikinyabiziga cyangwa inyandukuro y'inyandiko bigomba kwerekanwa igihe cyose umukozi ubigenewe abisabye.

1. Uruhusa rwo kugenda mu gihugu igihe gito rutanzwe hakurikijwe ibiteganywa mu gika cya 1 kimaze kuvugwa haruguru rugira agaciro gusa igihe impapuro ziherekeza ikinyabiziga nazo zikigafite.

1. Ibinyabiziga byinjijwe mu gihugu bitagomba kukigumamo nyirabyo atifuza kubisubiza mu mahanga kubera impamvu iyo ariyo yose, bishobora igihe cyose kumenyakanishwa ko bikorera mu Rwanda no kuhafatira ibibiranga.

Ntibishobora gutangirwa ubuntu cyangwa kugurishwa, bitabanje gukorerwa iyo mihango.

**UMUTWE WA VIII: IBINYABIZIGA BIGERAGEZWA**

**Ingingo ya 133 :**

1. Cyitwa ko kiri mu igeragezwa ikinyabiziga kigendeshwa mu muhanda n'abagikoze, abagiteranyije, abashyiraho karoseri, abakigurisha, abongera kukigurisha cyangwa abasannyi b'ibinyabiziga:

1. bamaze kugiteranya cyangwa kugisana kugirango basuzume imikorere myiza y'ikinyabiziga;
2. bacyerekana kugirango kigurishwe;

1. kugirango ikinyabiziga gishyikirizwe umuguzi.

1. Ibinyabiziga bigeragezwa bishobora kugendeshwa mu nzira nyabagendwa bifite ibimenyetso bibiranga byakozwe na Minisiteri ishinzwe Transiporo.Ibyapa bigomba gushyirwa ku kinyabiziga ku buryo buteganijwe n'ingingo ya 130 ,1 na 2 y'iri teka.

1. Ukoresha ikinyabiziga agomba kugira igitabo cyandikwamo uko numero z'ibyapa by'igeragezwa zikurikirana.

Numero igezweho y'icyapa cy'igeragezwa yandikwa buri munsi mu gitabo cyandikwamo n'abakora cyangwa abacuruza ibinyabiziga hakurikijwe ingingo ya 4 y'iteka rya Ministri n° 11/071/Fin ryo kuwa 20 ukuboza 1973 ryerekeye imisoro y'umutungo kimwe no ku nyandiko ihinnye y'igitabo cya buri munsi umuyobozi w'ikinyabiziga agomba kwerekana igihe cyose abisabwe n'umukozi ubifitiye ububasha.

**UMUTWE WA IX: IBINYAMITENDE, VELOMOTERI N'IBINYABIZIGA N'ABANTU**

**Ingingo ya 134 :**

1. Ukuranga ibinyamitende, velomoteri n'ibinyabiziga bisunikwa n'abantu bikorwa buri mwaka, hakozwe imihango yerekeye umusoro w'umutungo w'ikinyabiziga. (Ibinyamitende n'ibinyabiziga bidatangirwa umusoro ntibirangwa).

1. Ibinyamitende, velomoteri n'ibinyabiziga bisunikwa n'abantu bigomba kugira imbere ku ruhande rw'ibumoso, ikimenyetso gitandukanya bihabwa igihe byandikwa giteye ku gifatamutende cyangwa kuri mwaye.

**UMUTWE WA X: IMISORO**

**Ingingo ya 135:**

1. Ugutangwa kw'ibyapa ndanga biri kumwe n'ikarita iranga ikinyabiziga bibanza gutangirwa imisoro igenwa n'iteka rya Ministri w'Imari.

1. Ugutangwa kw'inyandukuro y'ikarita iranga ikinyabiziga bibanza gutangirwa umusoro ugenwe n'iteka rya Minisitiri ushinzwe iby’imari ya Leta.

1. Ugutangwa kw'ibyapa bibiri hakurikijwe amategeko agenga ibinyabiziga bicuruzwa bibanza gutangirwa umusoro no mu gihe byagenwe n'iteka rya Minisitiri w'Imali.

1. Ugutangwa kw’ibyapa by’igeragezwa gutangirwa umusoro ugenwa n’iteka rya Minisitiri ushinzwe iby’imari ya leta

Akimara kubona ibyapa bishya, uwabisabye agomba gusubiza mu biro bibishinzwe icyarangaga ikinyabiziga mbere yaba yarasigaranye.

# IGICE CYA GATANDATU: IMIGENZURIRE Y’IMITERERE Y'IBINYABIZIGA

**UMUTWE WA MBERE: IKIGO GISHINZWE IGENZURA RY’ IMITERERE Y' IBINYABIZIGA**

# ICYICIRO CYA MBERE: Ibisobanuro

**Ingingo ya 136:**

Cyitwa ikigo gishinzwe igenzura ry'imiterere y’ibinyabiziga, ikigo cyose cyemewe na Minisitiri ushinzwe transiporo kandi gikora imirimo yo gusuzuma imiterere y'ibinyabiziga. Bene icyo kigo kigomba kuzuza ibyangombwa bigenwa n’iri teka.

**Ingingo ya 137:**

Minisitiri ushinzwe Transiporo atanga inyandiko yemerera ikigo gukora imirimo y’igenzura ry’imiterere y’ibinyabiziga amaze gusuzuma ko ibigenwa byose muri iri teka byujujwe.

# ICYICIRO CYA 2: Ibisabwa mu kwemererwa

**Ingingo ya 138:**

Ikigo cyose gishinzwe igenzura ry'imiterere yibinyabiziga kigomba kugira mu bakozi bacyo nibura umugenzuzi umwe wujuje ibi bikurikira:

* Umugenzuzi agomba kuba yaravanye mu mashuli yabizobereyemo ubumenyi buhagije bw'imiterere y'ibinyabiziga.

* Agomba kuba yarakoze nibura imyaka itanu mu byerekeranye no gukora ari umukanishi wemewe.

* Agomba kuba ashoboye gusuzuma ikitameze neza no guteganya ingaruka zacyo kandi agasesengura ibitameze neza muri rusange ku binyabiziga.

* Agomba kuba ashoboye kugaragaza mu nyandiko ku buryo busobanutse ibyo yasuzumye ku miterere y'ikinyabiziga.

* Agomba kuba ashoboye kuyobora no gucunga abakozi akoresha.

* Agomba kuba yarahuguwe mu gihe cy'amezi 3 mu byerekeye igenzura ly'imiterere y'ibinyabiziga harimo amezi 2 yakoze mu kigo gisanzwe gikora iyo mirimo.

**2. Ibirebana n'ibikoresho**

**Ingingo ya 139:**

Ikigo cyose gishinzwe igenzura ry'imiterere y’ibinyabiziga kigomba kugira mu bikoresho bwite ibi bikurikira:

**A. Urutonde r’ibikoresho byagenewe gusuzuma ibinyabiziga nyenganda.**  **Ibikoresho by’ibanze bipima n’ibyigerageza.**

A.1: Umunzani wo gupima uburemere kuri buri mutambiko.

A.2: Icyuma cyagenewe gusuzuma feri.

A.3: Imashini isuzuma icyerekezo cy’ibitara bimurika cyane.

**Ibikoresho bipima n’ ibigerageza** **by’ ingereka.**

A.4: Ibipimisho by’urumuri.

A.5: Igipimisho cya moteri.

**Ibikoresho shingiro bikoreshwa by’ inyongera.**

A.6: Ijeki kabuhariwe (ikoreshwa kuri fosse).

A.7: Icyuma gipima niba imodoka itayumbayumba.

# B. Urutonde rw’ibikoresho byagenewe gupima ibinyabiziga bitaremereye Ibikoresho bipima n’ibyigerageza by’ibanze

B.1: Umunzani wo gupima uburemere kuri buri mutambiko

B.2: Icyuma cyagenewe gusuzuma feri

B.3: Imashini isuzuma icyerekezo cy’ibitara bimurika cyane. **Ibikoresho bipima n’ibyigerageza byangombwa.**

B.4: Icyuma gisuzuma ibyotsi bivuburwa n’imodoka.

B.5: Igipimisho cya moteri.

B.6: Icyuma gipima uburinganire bw’amapine.

**Ibikoresho by’inyongera bya nombwa**

B.7: Ijeki kabuhariwe(ikoreshwa kuri fosse)

B.8: Icyuma gipima niba imodoka itayumbayumba.

# C. Ibindi bikoresho byakenerwa kuri izo ntonde ebyiri

C.1: Kompureseri y’umwuka n’igipimo cyo guhaga imipira

C.2: Ijeki isunikwa

C.3: Itara rigendanwa

C.4: Ibikoresho binyuranye bikenewe mu gufata neza ikigo.

# D. Imfunguzo

D.1: Imfunguzo zifite umutwe usatuye(4X5 kugeza kuri 32X33)

D.2: Imfunguzo zifite ku mutwe hahese (8-9-10-12-14-16-17-19-21-23-26

D.3: Imfunguzo ndende zihese ku mutwe((5/64-3/32-1/8-5/32-3/16-7/32-1/4-5/16)

D.4: Urufunguzo rw’amaburo anyuranye

D.5: Ipensi Isanzwe

D.6: Ipensi ikata ihese

D.7: Turunevisi z’umutwe ugororotse

D.8: Turunevisi z’umutwe usongoye

D.9: Inyundo ebyiri zo kugorora

D.10: Igifashi kizenguruka

D.11: umukasi w’abanyamashanyarazi

D.12: Ipompo itera girisi

D.13: Akabobeza byuma

D.14: Igipimisho cya metero ebyiri

D.15: Imfunguzo ebyiri z’umusaraba

D.16: Imfunguzo za buji

D.17: Imashini isuzuma muri rusange

**UMUTWE WA II: INZEGO Z'IBINYABIZIGA ZIGOMBA ISUZUMWA- MITERERE** **Ingingo ya 140 :**

Igenzurwa ry'imiterere y’ibinyabiziga rishyirwaho n'umutwe wa III (ingingo 3 kugeza kuri 5) z'itegeko n°34/1987 lyo kuwa 17 Nzeli 1987 ryerekeye imihanda n'uburyo bwo kuyigendamo rirebana n'inzego z'ibinyabiziga zikurikira:

* ibinyabiziga bikoreshwa na moteri bigenewe gutwara abagenzi

* ibinyabiziga bikoreshwa na moteri bigenewe gutwara ibintu

* ibinyabiziga bikoreshwa na moteri bigenewe kwidagadura

* Ibinyabiziga bikoreshwa na moteri byigirwaho gutwara.

* Ibindi binyabiziga bikoreshwa na moteri

**UMUTWE WA GATATU: IMITUNGANYILIZE Y'IGENZURA**

**Ingingo ya 141:**

Gukoresha igenzura ni itegeko ku binyabiziga byose guhera ku myaka ibiri nyuma yo gushyirwa mu muhanda. Igenzurwa ryose ryakozwe ritangirwa icyemezo kigenerwa urugero ku mugereka wa 12 w'iri teka.

**Ingingo ya 142:**

Inshuro zisuzumwa ngombwa zizakurikira zigenwa mu buryo bukurikira:

1. Buri mezi atandatu hasuzumwa:

\*ibinyabiziga bigenewe gutwara abagenzi muri rusange; \*ibinyabiziga bigenewe gutwara ibintu birengeje toni 3,5.

\*ibinyabiziga bigenewe ibigo byigisha gutwara;

1. Buri mwaka ku bindi binyabiziga bitavuzwe haruguru.

**Ingingo ya 143:**

Ibinyabiziga bitujuje ibisabwa ntibihabwa icyemezo kibyemerera gushyirwa mu mihanda nyabagendwa .

Hagomba gukorwa irindi genzurwa ryemeza ko amakosa yakosowe mbere yo guhabwa icyemezo.

**Ingingo ya 144:**

Amafaranga y’imirimo y’igenzurwa arihwa na ba nyir’ibinyabiziga. Umubare wayo mafaranga ugenwa n’Iteka rya Minisitiri ushinzwe Ubucuruzi abisabwe na Minisitiri ushinzwe Transiporo.

# IGICE CYA KARINDWI: KOMITE Y’IGIHUGU ISHINZWE UMUTEKANO MU MUHANDA

**UMUTWE WA I : ABAYIGIZE**

**Ingingo ya 145:**

Komite **y'Igihugu** ishinzwe umutekano mu mihanda yitwa Komite mu ngingo zikurikira cyangwa mu magambo ahinnye CNSR igizwe n'aba bakurikira:

* Umuyobozi wo Gutwara Abantu n’Ibintu muri Minisiteri ishinzwe Gutwara Abantu n’Ibintu: Perezida;

* Komanda w’Umutwe wa Polisi y’Igihugu ushinzwe umutekano mu mihanda:

Visi-Perezida;


* Umuyobozi ushinzwe amateme n’imihanda muri Minisiteri ishinzwe Imirimo ya Leta;

* Ushinzwe ishami ry’umutekano mu muhanda muri Minisiteri ishinzwe Gutwara Abantu n’Ibintu: Umunyamabanga.

**Ingingo ya 146:**

Komite ishobora gutumira umuntu wo mu butegetsi bwa Leta cyangwa undi wese ibona ko yagira icyo ayimarira ikamugisha inama ariko ntatore.

**Ingingo ya 147:**

Komite ifite inshingano zikubiye mu ngingo ya 6 yo mu itegeko n 34/87 ryo kuwa 17 nzeri 1987 ryerekeye imihanda n’uburyo bwo kuyigendamo.

**UMUTWE WA II : IMIKORERE**

**Ingingo ya 148:**

Iyo Komite iterana rimwe buri mezi ane kandi igatumizwa na Perezida wayo. Ishobora guterana mu bihe bidasanzwe bisabwe n’umwe mu bayigize.

Ibyemezo bifatwa ku bwiganze busanzwe bw’amajwi, irya Perezida niryo rikemura impaka iyo zivutse.

Iyo Perezida adahari cyangwa afite impamvu imubuza kuza, asimburwa na Visiperezida.

**Ingingo ya 149:**

Ntacyo Komite ishobora kwiga ngo kigire agaciro iyo hatari nibura 2/3 by’abayigize

Komite itegura amategeko yayo y’ubutunganya-mirimo. Ayo mategeko yerekeye gutumiza inama, ibigomba kuzigirwamo, imitunganyirize yayo, impaka n’itora.

Amategeko y’ubutunganya-mirimo ashyikirizwa Minisitiri ushinzwe Gutwara Abantu n’Ibintu kugirango ayemere.

**Ingingo ya 150:**

Komite ishobora gushyiraho za Komite za Perefegitura n’iza Komine zizayifasha mu mitunganyirize y’imirimo ishinzwe.

# IGICE CYA MUNANI: GUFUNGA IBINYABIZIGA

**Ingingo ya 151:**

Gufunga ikinyabiziga ni ukukijyana ahantu hagenwe n'umutegetsi wa Leta ubifitiye ububasha, kikahaguma kugeza igihe abitegekeye kandi kikishingirwa na nyiracyo ku byerekeye amafaranga agitangwaho. Uko gufungwa gushobora kubanzilizwa no kukibuza kugenda biteganywa n'ingingo ya 24 y'itegeko n° 34/1987 ryo kuwa 17 Nzeri 1987 ryerekeye imihanda n'uburyo bwo kuyigendamo.

**Ingingo ya 152:**

Gufunga ikinyabiziga bitegekwa n'umushinjacyaha mu karere akoreramo, biturutse ko cyaba cyarabujijwe kugenda, bikarenza amasaha 48 icyatumye gihagalikwa kitavaho cyangwa se ku mpamvu ziteganwa n'ingingo ya 36 y'itegeko n° 34/1987 ryo kuwa 17 Nzeri 1987 ryerekeye imihanda n'uburyo bwo kuyigendamo.

Mu bihe biteganywa n'iyi ngingo, Umukozi wabikoreye inyandiko-mvugo abimenyesha umushinjacyaha ubifitiye ububasha muri ako karere. Iyo bibaye ngombwa, abikora amaze kukibuza kugenda mu buryo buteganywa n'ingingo ya 31 y'itegeko n° 34/1987 ryo kuwa 17 Nzeri 1987 ryerekeye imihanda n'uburyo bwo kuyigendamo.

**Ingingo ya 153:**

Ahagenwe gufungirwa ibinyabiziga ni za parikingi zemejwe na Minisitiri ushinzwe Transiporo. Ba Perefe na ba Burugumesitiri bashobora kugena ahandi hose hashobora gufungirwa ibyo binyabiziga kandi hakarindwa.

**Ingingo ya 154:**

Hakorwa inyandiko-mvugo yemeza ko ikinyabiziga gifunzwe. Buri nyandiko-mvugo ikagaragaza ibi bikurikira:

* Ikosa ryatumye ikinyabiziga gifungwa
* Umunsi n'isaha ikinyabiziga cyabujijweho kugenda
* Ibimenyetso biranga ikinyabiziga (pulaki,ubwoko, nimero ya moteri n'iya shasi)
* Amazina y'umushoferi n'ay'uwakoze inyandiko-mvugo na numero y’uruhushya rwo gutwara ikinyabiziga.
* Imiterere y'ikinyabiziga mu gihe cy'ifatirwa n'ibindi bijyana nacyo.


Inyandiko-mvugo ikorwa mu mpapuro 2, rumwe rugahabwa nyiri ugufatirwa urundi rugasigarana umukozi ubishinzwe.

**Ingingo ya 155:**

Umubare w'amafaranga agenewe ifungwa ry'ikinyabiziga uzagenwa n'iteka rya Minisitiri ushinzwe ubutabera mu mirimo ye abisabwe n’urwego rushinzwe kugenzura ibigenda mu muhanda.

**IGICE CYA IX: AMATEGEKO Y'INZIBACYUHO, AVANWAHO N'ATANGIRA GUKURIKIZWA.**

**Ingingo ya 156:**

Ibyapa byashyizwe ku nzira nyabagendwa mbere y' itariki y'ugutangira gukurikizwa kw'iri teka bitazaba bikurikije ibyapa biri mu migereka kuva ku wa 1 kugeza ku wa 6 y'iri teka bizakomeza gukurikizwa mu gihe cy’amezi 6 nyuma yo gutangira gukurikizwa ku iri teka bipfa kuba bisa n'ibyapa biteganijwe mu migereka y'itegeko n 660/206 ryo kuwa 11 Nzeli 1958.

**Ingingo ya 157:**

Icyemezo n° 660/206 cyo kuwa 11 Nzeri 1958 kivuyeho.

**Ingingo ya 158:**

Itegeko n°34/1987 ryo kuwa 17 Nzeri 1987 ryerekeye imihanda n'uburyo bwo kuyigendamo rishyirwa mu bikorwa kuva umunsi iri teka ritangira gukurikizwa.

**Ingingo ya 159**

Iri teka ritangira gukurikizwa umunsi ritangarijweho mu igazeti ya Leta ya Repubulika y’u Rwnda.

Kigali, ku wa..02/09/2002.

Perezida wa Repubulika

**Paul KAGAME**

Minisitiri w’ Intebe

**Bernard MAKUZA**

Minisitiri w’ Imilimo ya Leta, Gutwara Abantu n’ Ibintu n’ Itumanaho

**Jean de Dieu NTIRUHUNGWA**

Minisitiri w’Umutekano mu Gihugu

**Théobald GAKWAYA RWAKA**

Minisitiri w’ Ingabo

**Colonel BEM Emmanuel HABYARIMANA**

Minisitiri w’ Ububanyi n’ Amahanga n’ Ubutwererane bw’ Akarere

**André BUMAYA**

Minisitiri w’ Imari n’ Igenamigambi

**Dr. Donald KABERUKA**

Bibonywe kandi bishyizweho Ikirango cya Repubulika

Minisitiri w’ Ubutabera n’ Imikoranire y’ Inzego

# Jean de Diue MUCYO